woman rescued from Riverfront after quarrels with husband | વિદેશ લઈ જવા બાબતે પતિ સાથે ઝઘડો થતા આપઘાત માટે રિવરફ્રન્ટ પહોંચેલી પરિણીતાને બચાવી લેવાઈ - Divya Bhaskar\nWoman Rescued From Riverfront After Quarrels With Husband\nમહિલા હેલ્પલાઈન ટીમનું રેસ્ક્યુ મિશન:વિદેશ લઈ જવા બાબતે પતિ સાથે ઝઘડો થતા આપઘાત માટે રિવરફ્રન્ટ પહોંચેલી પરિણીતાને બચાવી લેવાઈ\nયુવતીએ 11 મહિના અગાઉ જ પ્રેમ લગ્ન કર્યા હતા\nપતિ આફ્રિકામાં વર્ક વીઝા પર કામ કરતો હોઈ યુવતી અહીં એકલી હતી\nશહેરના પૂર્વ વિસ્તારમાં રહેતી પરિણીતાને પતિ સાથે વિદેશ લઈ જવા મામલે ઝઘડો થતાં સાબરમતી રિવરફ્રન્ટ ખાતે આત્મહત્યા કરવા પહોંચી હતી. કોલેજ મિત્રને આ બાબતે જાણ કરીને પરિણીતા આપઘાત માટે નીકળતા તેના મિત્રએ તાત્કાલિક મહિલા હેલ્પલાઈનની ટીમને ફોન કરી જાણકારી આપી હતી. હેલ્પલાઈનની ટીમ રિવરફ્રન્ટ પહોંચી મહિલાને પતિ સાથે ઝઘડો ન કરી આવી હરફત ફરી ન કરવા સમજાવી હતી અને ઘરે મોકલી આપી હતી.\n11 મહિના પહેલા યુવતીના પ્રેમ લગ્ન થયા હતા\nઘટનાની વિગતો મુજબ, મહિલા હેલ્પલાઈનની ટીમને કોલ મળ્યો હતો કે, મારી કોલેજ મિત્રને પતિ સાથે ઝઘડો થતા સાબરમતી રિવરફ્રન્ટ ખાતે જાય છે. જેથી હેલ્પલાઈનની ટીમ તાત્કાલિક રિવરફ્રન્ટ પહોંચી યુવતીને પૂછતાં તેણે 11 મહિના પહેલા પ્રેમલગ્ન કર્યા હોવાનું જણાવ્યું હતું. જોકે તે યુવતીનો પતિ છેલ્લા 8 મહિનાથી વર્ક પરમીટ વિઝા પર આફ્રિકા ખાતે ગયો છે.\nપતિ સાથે આફ્રિકા લઈ જવા બાબતે બોલાચાલી થઈ હતી\nછેલ્લા ત્રણ મહિનાથી આ યુવતી સાસરી આણંદથી પિયર અમદાવાદ આવી છે. પતિ સાથે આફ્રિકા લઈ જવા બાબતે બોલાચાલી થઈ હતી. જેથી ગુસ્સામાં ઘરમાં કોઈને જાણ કર્યા વગર યુવતી સાબરમતી રિવરફ્રન્ટ પર આપઘાત કરવા પહોંચી હતી. રિવરફ્રન્ટ પર જતાં તેણે કોલેજ મિત્રને વોટ્સએપ મારફતે જાણ કરી હતી.\nરિવરફ્રન્ટ પરથી મહિલા હેલ્પલાઈને બચાવી લીધી\nજેથી મિત્રએ હેલ્પલાઈનની ટીમને જાણ કરતા તેણે યુવતીનું સ્થળ પર જ કાઉન્સેલિંગ કરી ઝઘડો ન કરવા સમજાવી અને તેના માતા-પિતાને પણ સમજાવ્યા હતા. આમ મહિલા હેલ્પલાઈનની ટીમે પરિણીતાને જીવન ટૂંકાવતા બચાવી લીધી હતી.


ઇસનપુર વિસ્તારમાં દુષ્કર્મની ઘટના, યુવતીને ધમકી આપી નિર્વસ્ત્ર કરી ગુજાર્યો બળાત્કાર – NET DAKIYA\nઇસનપુર વિસ્તારમાં દુષ્કર્મની ઘટના, યુવતીને ધમકી આપી નિર્વસ્ત્ર કરી ગુજાર્યો બળાત્કાર\n‘જો તું આવું નહીં કરવા દે તો હું તારી દીકરી સાથે કરીશ’ કહી શારીરિક અડપલા કરતો\nયુવતીની બાજુમાં આવી સુઈ ગયો નરાધમ, શારીરિક અડપલા કર્યા બાદ ગુજાર્યો બળાત્કાર\nઅમદવાદા શહેરના ઇસનપુર વિસ્તારમાં દુષ્કર્મની ફરિયાદ સામે આવી છે. મજબૂરીનો ફાયદો ઉઠાવી શખ્સે ધમકી આપી યુવતી પર બળાત્કાર ગુજાર્યો હતો. શખ્સ અવાર નવાર શારીરિક અડપલા કરી યુવતીની છેડતી કરતો હતો. જો કે યુવતી તેનો વિરોધ કરે તો કહેતો કે જો તું આવું નહીં કરવા દે તો હું તારી દીકરી સાથે કરીશ, મારા ઘરમાં રહેવું હોય તો હું જે કહું તે કરવાનું કહી યુવતી પર બળજબરી શારીરિક સંબંધ બાંધ્યો હતો. આ રામોલ પોલીસ મથકમાં ફરિયાદ નોંધાવતા પોલીસે તપાસ શરૂ કરી છે.\nયુવતીએ ફરિયાદમાં જણાવ્યું હતું કે, પરિચિત મહિલાની તબિયત સારી ન હોવાથી થોડાક દિવસ દિકરી સાથે તેમના ધરે રહી કામકાજ કરતી. આ દરમિયાન મહિલાના પતિ શારિરીક અડપલા કરી મજાક કરતા હતા. યુવતીએ આવી મજાક ન કરવાનું કહેતા ફરી આરોપીએ અડપલા કરી હસવા લાગ્યો હતો.\nગત રોજ યુવતી સુતી હતી તે દરમિયાન આરોપી તેની નજીક આવી સૂઇ ગયો હતો અને શારીરિક અડપલાં કરવા લાગ્યો હતો. યુવતીની આંખ ખૂલી જતા આવું નહીં કરવા જણાવ્યું હતું. ત્યારે આરોપીએ ધમકી આપી કહ્યું, જો તું આવું નહીં કરવા દે તો હું તારી દીકરી સાથે કરીશ, હું જે કહું તેમ કરવું પડશે તેમ કહી યુવતીને નિર્વસ્ત્ર કરી બળજબરી દુષ્કર્મ ગુજાર્યું હતું. આ ઘટના બાદ યુવતી બીજા દિવસે દિકરીને લઇ નિકળી ગઇ હતી. તો બીજી તરફ સમાજમાં આબરૂ જશે તેમ વિચારી મહિલાએ આ વાત કોઇને કહી ન હતી. જો કે ધર્મના ભાઇને કહેતા મામલો પોલીસ સ્ટેશન પહોંચ્યો હતો. ત્યારબાદ રામોલ પોલીસ મથકે યુવતીએ આરોપી સામે ફરિયાદ નોંધાવી કાર્યવાહીની માંગ કરી છે.\nPrevપાછળ‘ગુજરાતમાં તમે લોકોએ જ ઓવૈસીને બોલાવ્યા..’ નીતિન પટેલના કટાક્ષ પર ખેડાવાલાનો જવાબ\nઆગળએશિયાનું સૌથી મોટું ઉંઝા માર્કેટ 8 દિવસ માટે બંધNext


Modi emphasizes strategic ties with countries instead of relations with global leaders: Farid Zakaria | મોદી ગ્લોબલ લીડર્સ સાથે સંબંધના બદલે દેશો સાથે વ્યૂહાત્મક સંબંધો પર ભાર મૂકે: ફરીદ ઝકરિયા - Divya Bhaskar\nModi Emphasizes Strategic Ties With Countries Instead Of Relations With Global Leaders: Farid Zakaria\nભારતીય મૂળના અમેરિકી પત્રકારે કહ્યું:મોદી ગ્લોબલ લીડર્સ સાથે સંબંધના બદલે દેશો સાથે વ્યૂહાત્મક સંબંધો પર ભાર મૂકે: ફરીદ ઝકરિયા\nઅમેરિકી રાષ્ટ્રપતિ ટ્રમ્પને થર્ડ ગ્રેડના માણસ ગણાવ્યા\nવડાપ્રધાન નરેન્દ્ર મોદી કુશળ રાજનેતા છે અને વિદેશના મોટા નેતાઓ સાથે સારા વ્યક્તિગત સંબંધો ધરાવે છે પણ ભારતનું હિત ટોચના નેતાઓ વચ્ચેના વ્યક્તિગત સંબંધોમાં નહીં પણ અમેરિકા જેવા દેશ સાથે વ્યૂહાત્મક સંબંધો મજબૂત કરવામાં છે. મોદીએ આ દિશામાં કામ કરવું પડશે. ભારતીય મૂળના અમેરિકી પત્રકાર ફરીદ ઝકરિયાએ વરિષ્ઠ ભારતીય પત્રકાર શોમા ચૌધરી સાથે મીડિયા પ્લેટફોર્મ ઇન્કવાયરી માટે એક ઇન્ટરવ્યૂમાં આમ જણાવ્યું છે. તેમણે અમેરિકી રાષ્ટ્રપતિ ડોનાલ્ડ ટ્રમ્પને ત્રીજા દરજ્જાના એવા માણસ ગણાવ્યા કે જેમનામાં જરાય નૈતિકતા નથી.\nઇન્ટરવ્યૂમાં ઝકરિયાએ કહ્યું કે, મોદી કહે છે કે બધા દેશો સાથે ભારતના સારા સંબંધો છે. જ્યારે તમે કહો છો કે તમે મલ્ટી-એલાઇન્ડ (ઘણાં બધા જૂથોમાં હાજર) છો તો તેનો અર્થ એવો થાય છે કે તમારી પાસે મજબૂત ઇન્ટરનેશનલ પોલિસી નથી. વર્તમાન સમયમાં ભારતની જરૂરિયાત એ છે કે તે અમેરિકા સાથે મજબૂત વ્યૂહાત્મક સંબંધો રાખે, જે અર્થતંત્ર, સુરક્ષા, ઊર્જા જેવા ક્ષેત્રોમાં હોઇ શકે છે.\nભારત-અમેરિકા વચ્ચેના સંબંધોને મજબૂત બનાવવામાં જે ભારતીય વડાપ્રધાનનો સૌથી મોટો હાથ રહ્યો તે મનમોહન સિંહ છે. જોકે, આ માટે તેમને વધુ શ્રેય નથી અપાતું. ભારત અને અમેરિકા બંને મોટી લોકશાહી છે. બંને લોકશાહીમાં ઘણી ખામીઓ છે તે સાચી વાત પણ તેઓ એકબીજાને સારી રીતે સમજી શકે છે અને સાથે આગળ વધી શકે છે.\nઅમેરિકી રાજકારણ અંગે વાત કરતા ઝકરિયાએ ટ્રમ્પને વિભાજનકારી ગણાવતાં કહ્યું કે, ‘હું ટ્રમ્પને મળી ચૂક્યો છું. તેમણે મને લંચ પર પણ બોલાવ્યો છે. તેઓ પરસ્પર વાતચીતમાં બહુ મિલનસાર લાગે છે પણ સત્ય એ છે કે ટ્રમ્પ નૈતિક મૂલ્યો વિનાના થર્ડ ગ્રેડના માણસ છે.’


In Wadhwan the primary features have decreased rather than increased: stay | વઢવાણમાં પ્રાથમિક સુવિધાઓ વધવાને બદલે ઘટી છે : રહીશો - Divya Bhaskar\nIn Wadhwan The Primary Features Have Decreased Rather Than Increased: Stay\nરજૂઆત:વઢવાણમાં પ્રાથમિક સુવિધાઓ વધવાને બદલે ઘટી છે : રહીશો\nવઢવાણ22 દિવસ પહેલા\nવઢવાણમાં રહીશોએ કલેક્ટર કચેરીમાં રજૂઆત કરી.\nઠેરઠેર ગટર, પાણી રસ્તાની સમસ્યા વકરી\nપાલિકા સાંભળતી ન હોવાની કલેક્ટર કચેરીમાં રજૂઆત\nવઢવાણમાં અવારનવાર ગટર ઉભરાતાં ભર શિયાળે ચોમાસાનો માહોલ સર્જાય છે. આ અંગે સુરેન્દ્રનગર પાલિકાને રજૂઆત કરવા છતા પગલા લેવાયા નથી. ત્યારે પછાત વિસ્તારોમાં રસ્તા, ગટર જેવી પ્રાથમિક સુવિધા પ્રશ્ને કલેક્ટર કચેરીમાં મહિલા સહિત લોકોએ રજૂઆત કરી છે. જેમાં પાલિકા કાર્યવાહી ન કરતી હોવાથી ચૂંટણી સમયે આંદોલનની ચીમકી અપાઇ છે.\nવઢવાણ પાલિકાનો સુરેન્દ્રનગર પાલિકામાં સમાવેશ થતા સુવિધા વધવાને બદલે ઘટી રહ્યાનો ઘાટ સર્જાયો છે. જેમાં ભોગાવા નદીના કાંઠે જીઆઇડીસી કોઝવે બિસ્માર અને રિવરફ્રન્ટના કોઇ ઠેકાણા નથી. જ્યારે ધોળીપોળ, ખાંડીપોળ, શિયાણીનીપોળમાં ગટરોના ગંદા પાણી રસ્તા પર જોવા મળે છે. કોળીપરા, દોદરકોઠા, સ્મશાન આસપાસ વિસ્તારમાં સમસ્યાના ઢગ છે.\nનવાદરવાજા, શિયાણીની પોળ દરવાજા બહારના વિસ્તારના રહીશો રજૂઆત માટે કલેક્ટર કચેરીએ ધસી ગયા હતા. આ અંગે વિણાબેન, નિતીનભાઇ, જીતુભાઇઅે જણાવ્યુ કે ગટરોની સફાઇ, કચરાના ઢગ, બિસ્માર રસ્તાથી રહીશો ત્રાહીમામ પોકારી ગયા છે. જ્યારે સુરેન્દ્રનગર પાલિકાના 10 કિ.મી દુર સુધી આવી ધરમધક્કા ખાવા છતા કોઇ કાર્યવાહી થતી નથી. આથી ચીફઓફિસર યોગ્ય પગલા લેવા સુચના આપે તેવી અમારી માંગ છે.


ભારતમાં દૈનિક કોરોનાના પોઝિટિવ કેસની સરેરાશમાં ગુજરાત છે આ નંબર પર | gujarat corona virus positive cases daily in india\ngujarat corona virus positive cases daily in india\nCoronavirus / ભારતમાં દૈનિક કોરોનાના પોઝિટિવ કેસની સરેરાશમાં ગુજરાત છે આ નંબર પર\nTeam VTV 07:53 AM, 02 Apr 20\nભારતભરમાં કોરોના વાયરસના પોઝિટિવ કેસની સંખ્યામાં સતત વધારો જોવા મળી રહ્યો છે, ત્યારે દેશમાં સૌથી વધારે મહારાષ્ટ્ર રાજ્યમાં કોરોનાના વાયરસના કેસ વધારે જોવા મળી રહ્યાં છે. જો કે ગુજરાત રાજ્યની વાત કરીએ તો દૈનિક કેસની સરેરાશમાં ગુજરાત દેશમાં ત્રીજા ક્રમે છે.\nરાજ્યમાં જે રીતે કોરોના વાયરસના કેસની સંખ્યામાં વધારો જોવા મળી રહ્યો છે, જે સાચે જ ચિંતાજનક પરિસ્થિતિ છે. હાલ ગુજરાત રાજ્ય દેશમાં કોરોના વાયરસને લઇને દૈનિક કેસની સરેરાશમાં ત્રીજા ક્રમે છે.\nભારતમાં કોરોના વાયરસમાં પ્રથમ નંબરે મહારાષ્ટ્રા રાજ્ય છે. મહારાષ્ટ્રમાં કોરોનાને લઇને સૌથી વધારે કેસો સામે આવી રહ્યાં છે, આ સાથે દૈનિક સરેરાશમાં પણ ત્યાં વધારો જોવા મળી રહ્યો છે. જ્યારે બીજા નંબરે આંધ્ર પ્રદેશ છે. જેમાં મહારાષ્ટ્ર બાદ કોરોના વાયરસના પોઝિટિવ કેસ જોવા મળી રહ્યાં છે.\nકોરોના વાયરસને લઇને ગુજરાત રાજ્યમાં પોઝિટિવ કેસની સરેરાશ 5.85 જોવા મળી રહી છે. રાજ્યમાં પ્રથમ કેસ 19 માર્ચે નોંધાયો હતો. આ સાથે માત્ર 14 દિવસમાં જ કોરોનાના 87 પોઝિટિવ કેસો નોંધાયાં છે. કેન્દ્ર સરકારે અમદાવાદને કોરોનાનું હોટસ્પોટ શહેર જાહેર કર્યું છે.\nકોરોના વાયરસને લઇને ગઇકાલે જયંતિ રવિએ જણાવ્યું હતું કે, આજે 95 નમૂના લેવામાં આવ્યા છે. જેમાંથી 75 નેગેટિવ આવ્યા છે. અત્યાર સુધીમાં 1726 લોકોના ટેસ્ટ કરાયા છે, જેમાંથી 1628 નેગેટિવ આવ્યાં છે. જ્યારે 11 કેસ પેન્ડિંગ છે.\nપોરબંદરમાં 2, સુરતમાં2અને પંચમહાલમાં 1 આમ આજે નવા5કેસ નોંધાયા છે. જેને લઇને કુલ પોઝિટીવ કેસની સંખ્યા 87 પર પહોંચી છે. જોકે 71 દર્દીઓની તબિયત હાલ સ્થિર છે. અમદાવાદના એક 57 વર્ષીય મહિલાને ડિસ્ચાર્જ કરાયા છે. જ્યારે રાજકોટના પ્રથમ કેસ પોઝિટીવ નોંધાયો હતો તેનો રિપોર્ટ નેગેટિવ આવ્યો છે.\nઅત્યાર સુધીમાં અમદાવાદમાં 31, સુરતમાં 12, રાજકોટમાં 10, વડોદરામાં 9, ગાંધીનગરમાં 11, ભાવનગરમાં 6, કચ્છમાં 1, મહેસાણામાં 1, ગીરસોમનાથમાં 2, પોરબંદરમાં3અને પંચમહાલમાં 1 આમ રાજ્યમાં કુલ 87 કેસ નોંધાયા છે.\nCoronavirus gujarat India cases ગુજરાત ભારત કોરોનાવાયરસ ગુજરાતી ન્યૂઝ Gujarati News


વૈશ્વિક સ્તરે સોનાની માંગ ૭ ટકા ઘટીને ૯૯૦ ટનની (૧૦૬૫.૮ ટન) સપાટીએ ઊતરી આવી\n૨૦૧૨ના કેલેન્ડર વર્ષના બીજા ત્રિમાસિકમાં વૈશ્વિક સ્તરે સોનાની માંગ ૭ ટકા ઘટીને ૯૯૦ ટન રહેવા પામી હતી. જોકે મહત્વની બાબત એ છે કે યુરોઝોન દેવા કટોકટીમાં સપડાયું હોવા છતાં પણ રોકાણકારોનું સોના પ્રત્યે આકર્ષણ જળવાઈ રહેતા વાર્ષિક ધોરણે તેની માંગ ૧૫ ટકા વધીને ૭૭.૬ ટન થઈ છે જ્યારે સોના માટે હોટ ફેવરીટ ગણાતા બે મુખ્ય દેશ ભારત અને ચીનની સોનાની માંગમાં ઘટાડો થયો છે તેમ વર્લ્ડ ગોલ્ડ કાઉન્સીલે તેના અહેવાલમાં જણાવ્યું હતું.\n૨૦૧૨ના બીજા ત્રિમાસિકમાં વૈશ્વિક સોનાની માગ ૯૯૦.૦ ટન રહી હતી, જે ૨૦૧૧ના બીજા ત્રિમાસિકમાં ૧૦૬૫.૮ ટનની તુલનામાં ૭ ટકા ઘટી છે, માગ ઘટાડો આંશિક ગત વર્ષે અપવાદાત્મક માગણી સાથે તુલનાને લીધે છે અને તે પડકારજનક વૈશ્વિક આર્થિક વાતાવરણ પણ પ્રદર્શિત કરે છે. આ પરિપ્રેક્ષ્યમાં સોનાએ અપેક્ષા મુજબ કામગીરી કરી હતી. તેણે મૂલ્યનો સંગ્રહ અને પ્રવાહિતાના સ્ત્રોત તરીકે પણ કામ કર્યું હતું.\nમૂલ્યની દ્રષ્ટિએ સોનામાં માગ ૫૧.૨ અબજ યુએસ ડોલરે વર્ષ દર વર્ષ સ્થિર રહી હતી, જેની તુલનામાં ૨૦૧૧ના બીજા ત્રિમાસિકમાં તે ૫૬.૬ અબજ યુએસ ડોલર હતી. ત્રિમાસિક દરમિયાન સોનાની સરેરાશ કિંમત ઔંસ દીઠ ૧૬૦૯.૪૯ યુએસ ડોલર હતી, જે ૨૦૧૧ના બીજા ત્રિમાસિક માટે સરેરાશ કરતાં ૭ ટકા ઉચ્ચ હતી.\nઅહેવાલમાંથી કાઢેલાં મુખ્ય તારણો નીચે મુજબ છે ઃ\nભારતમાં રોકાણ અને ઝવેરાતની માગ ૨૦૧૧ના બીજા ત્રિમાસિકમાં ૨૯૪.૫ ટન હતી તે ૧૮૧.૩ ટને નીચે આવી છે. ૫૬.૬ ટને રોકાણની માગ ૨૦૧૧ના બીજા ત્રિમાસિકમાં અડધોઅડધ નીચી સપાટીએ રહી હતી. ભારતીય ઝવેરાતનાં માગમાં પણ ૧૭૯.૫ ટનથી વર્ષ દર વર્ષ ૩૦ ટકા ઘટાડા સાથે ૧૨૪.૮ ટનનો નોંધનીય ઘટાડો જોવા મળ્યો છે.\nચીનમાં રોકાણ અને ઝવેરાતની માગ ૧૪૪.૯ ટન રહી હતી, જે ગત ત્રિમાસિકમાં ૧૫૬.૬ ટન જોતાં ૭ ટકા નીચે આવી છે. રોકાણની માગ વર્ષ દર વર્ષ ૪ ટકાએ નીચે આવીને ૫૧.૧ ટને પહોંચી છે, કારણ કે ચીની રોકાણકારો સોનાના ભાવો દ્વારા પ્રદર્શિત દિશાને અભાવે પ્રતિસાદ આપતા નહોતા. સોનાના ભાવોમાં સક્ષમ ઊંચામાં તેજીને અભાવે અને ઘરઆંગણે જીડીપીમાં ધીમી ગતિને લીધે પણ ગ્રાહકો સોનાના ઝવેરાતની ખરીદી કરવાથી દૂર રહ્યા હતા, જેને લઈ તેમાં ૯૩.૮ ટન સાથે વર્ષ દર વર્ષે ૯ ટકા ઘટાડો નોંધાયો હતો.\nયુરોઝોનમાં વર્તમાન ડેબ્ટ કટોકટીએ યુરોપિયન રોકાણકારોમાં સોના પ્રત્યે વિશ્વાસ વધાર્યો છે, જે તેમની મૂડી સંવર્ધન ગુણ ધરાવતા હોવાની માન્યતા ચાલુ રાખી છે. લગડી અને સિક્કાઓ માટે રિટેઈલ રોકાણકારોની માગ વર્ષ દર વર્ષ ૧૫ ટકા વધીને ૭૭.૬ ટન થઈ છે, જે પાંચ વર્ષની ત્રિમાસિકની ૬૫.૨ ટનની સરેરાશથી ૧૯ ટકા ઉચ્ચ છે.\nઆ ત્રિમાસિકમાં વિધિસર ક્ષેત્રની માગણી ૧૫૭.૫ ટનની વિક્રમી ઉંચાઇએ પહોંચી છે, જે ૨૦૧૧ના બીજા ત્રિમાસિકની સપાટીથી બમણાથી વધુ છે અને એકંદરે વૈશ્વિક માગના ૧૬ ટકા છે. સર્વોચ્ચ બેન્કોએ તેમના હોલ્ડિંગ માટે આ સમયગાળામાં ટેકો લીધો છે, જેમાં નેશનલ બેન્ક ઓફ કઝાકસ્તાન અને ફિલિપિન્સ, રશિયા અને ઉક્રેઈનની સર્વોચ્ચ બેન્કોનો સમાવેશ થાય છે. મુશ્કેલ આર્થિક પાર્શ્વભૂ છતાં ઇટીએફ બહુ જ સ્થિતિસ્થાપક રહી હતી, જેમાં વર્ષ દર વર્ષ ૦.૮ ટનનો ચોખ્ખો બહારી પ્રવાહ નોંધાયો હતો.\nઝવેરાત ક્ષેત્રમાં ૪૧૮.૩ ટન રહી હતી, જે ૨૦૧૧ના બીજા ત્રિમાસિકમાં ૪૯૦.૬ ટન કરતાં ૧૫ ટકા ઓછી છે, જેમાં ચીન અને ભારતમાં ઝવેરાતની માગ ૪ ટકા ઘટી હતી તે અપવાદ છે. રોકાણની માગ ૩૦૨.૦ ટન સાથે વર્ષ દર વર્ષ ૨૩ ટકા નીચે આવી છે, જે ૩૦૪.૩ ટનની પાંચ વર્ષની ત્રિમાસિક સરેરાશથી સહેજ નીચે છે.\nભારત અને ચીનને બાદ કરતાં રિટેઈલ રોકાણની માગ ટનેજની દ્રષ્ટિએ વર્ષ દર વર્ષ ૧૬ ટકા વધી છે. ટેકનોલોજી ક્ષેત્રમાં સોના માટે દ્વિતીય ત્રિમાસિકની માગ કુલ ૧૧૨.૨ ટન સાથે ૨૦૧૧ના બીજા ત્રિમાસિકની તુલનામાં ૫ ટકા ઓછી રહી છે. ૧૦૫૯ ટને સોનાના પુરવઠામાં વર્ષ દર વર્ષ ૬ ટકા ખેંચ રહી, જે મુખ્યત્વે રિસાઇકલિંગ પ્રવૃત્તિમાં ઘટાડાને પ્રતાપે હતું.


Coal Scam: અભિષેક બેનર્જીની પત્નીને બે વાર મોકલાઈ નોટિસ, CBI કરશે પુછપરછ Coal Scam: Notice sent twice to Abhishek Banerjee's wife, CBI to probe\nગુજરાતી સમાચાર » રાજકારણ » Coal Scam: અભિષેક બેનર્જીની પત્નીને બે વાર મોકલાઈ નોટિસ, CBI કરશે પુછપરછ\nCoal Scam: અભિષેક બેનર્જીની પત્નીને બે વાર મોકલાઈ નોટિસ, CBI કરશે પુછપરછ\nગયા વર્ષે નવેમ્બરમાં ભારત-બાંગ્લાદેશ બોર્ડર પર કોયલની દાણચોરીનો મોટો ખુલાસો થયો હતો. સીબીઆઈને આ કેસની તપાસમાં કેટલીક માહિતી મળી હતી, જેમાં અભિષેક બેનર્જીની પત્ની રુજિરા અને સાળી નામ પણ સામે આવ્યું હતું.\nPublished On - 10:22 AM, 22 Feb 2021\nCoal Scam: પશ્ચિમ બંગાળ વિધાનસભાની ચૂંટણી પહેલા જ મુખ્યમંત્રી મમતા બેનર્જીના ભત્રીજા સાંસદ અભિષેક બેનર્જી અને તેની પત્નીને સીબીઆઈએ નોટિસ આપી છે. નોટિસ આપ્યા બાદ રાજકારણ ગરમાયું છે. કોલસા કૌભાંડમાં (Coal Scam) અભિષેક બેનર્જીની પત્ની રૂજીરા નરુલાને બ વખત સીબીઆઈએ નોટિસ પાઠવી છે.\nએટલું જ નહીં સીબીઆઈએ રુજિલાની બહેન મેનકાને પૂછપરછ માટે પણ બોલાવી છે. સીબીઆઈ દ્વારા અપાયેલા સમન્સ બાદ અભિષેક બેનર્જીએ કેન્દ્ર સરકાર પર પ્રહાર કરતા કહ્યું હતું કે તેઓ આવી નોટિસથી ડરતા નથી. તેણે કહ્યું કે ભાજપ સત્તામાં આવવા માટે તમામ પ્રકારની રણનીતિઓ અપનાવી રહ્યું છે પરંતુ બંગાળની જનતા તેમની સાથે છે.\nજણાવી દઈએ કે સીબીઆઈ રવિવારે અભિષેક બેનર્જીના ઘરે પહોંચી હતી. પરંતુ તે સમયે રૂજિરા કે માણેકા હાજર ન હતા. તેથી જ ગઈકાલે સીબીઆઈ રુજીરાની પૂછપરછ કરી શકી નહોતી. અહેવાલ અનુસાર સીબીઆઈ ફરી એકવાર અભિષેક બેનર્જીના ઘરે જઈ શકે છે. કોલસા કૌભાંડમાં સીબીઆઈ દ્વારા પત્ની રુજીરાને અપાયેલા સમન્સથી નારાજ અભિષેક બેનર્જીએ ટ્વિટ કર્યું હતું કે, આજે બપોરના બે વાગ્યે સીબીઆઈએ મારી પત્નીના નામ પર નોટિસ આપી છે. અમને દેશના કાયદા પર પૂરો વિશ્વાસ છે. જેને પણ એવું લાગે છે કે તેઓ આ પેંતરો અમને રોકવા અને હેરાન કરવા ઉપયોગ કરી શકે છે. તો તે તેમની ભૂલ છે. અમે એ નથી જે નમી જશે.\nજણાવી દઈએ કે ગયા વર્ષે નવેમ્બરમાં ભારત-બાંગ્લાદેશ બોર્ડર પર કોયલની દાણચોરીનો મોટો ખુલાસો થયો હતો. આ કેસમાં ધરપકડ થયેલ ઇનામુલ હકના તાર યુથ ટીએમસીના નેતા વિનય મિશ્રા સુધી પહોંચ્યા હતા. વિનય મિશ્રાને એક પરિપત્ર સૂચના આપવામાં આવી હતી પરંતુ તે લાંબા સમયથી ફરાર છે. વિનય મિશ્રા અભિષેક બેનર્જીની ખૂબ નજીકનો છે. સીબીઆઈને આ કેસની તપાસમાં કેટલીક માહિતી મળી હતી, જેમાં અભિષેક બેનર્જીની પત્ની રુજિરા અને સાળી નામ પણ સામે આવ્યું હતું. સીબીઆઈના જણાવ્યા અનુસાર રુજિરા અને માનેકાના ખાતામાં કેટલીક શંકાસ્પદ લેનદેણ છે, જેના વિશે સીબીઆઈ માહિતી મેળવવા માંગે છે.\nકોલસા કૌભાંડ મામલે સીબીઆઈ સતત પાડી રહી છે દરોડા\nજણાવી દઈએ કે ગેરકાયદેસર ખનન અને કોલસાની દાણચોરીના કેસમાં સીબીઆઈ સતત દરોડા પાડી રહી છે. આ કેસમાં જયદેવ મંડળ અને લાંબા સમયથી ફરાર કોલસા માફિયા અનૂપ માજી ઉર્ફે લાલાના ઠેકાણાઓ પણ થોડા દિવસો પહેલા સીબીઆઈ દ્વારા દરોડા પાડવામાં આવ્યા હતા. આ દરમિયાન સીબીઆઈએ કોલકાતા, પુરૂલિયા, પાસચિમ બર્ધમાન અને બાંકુરામાં સર્ચ ઓપરેશન હાથ ધર્યું હતું. સીબીઆઈએ દરોડાની કાર્યવાહી દરમિયાન માંડલ, માજી અને અમિયા સ્ટીલ નામની કંપનીના પરિસરમાં તપાસ કરી હતી. અગાઉ સીબીઆઈએ થોડા દિવસો પહેલા કોલસાની દાણચોરીના કેસમાં વેપારી અને તૃણમૂલ કોંગ્રેસના નેતા વિનય મિશ્રા, ઉદ્યોગપતિ અમિત સિંહ અને નીરજ સિંહના ત્રણ મકાનો પર દરોડા પાડ્યા હતા.\nabhishek banerjee sali\nabhishek banerjee scam\nabhishek banerjee sister in low\nBhuj : લોકઅપમાંથી ફરાર થયેલો પોસ્ટ ઉચાપતનો આરોપી ઝડપાયો\nવિગ પહેરીને યુવકે કરી લીધા લગ્ન, એક વર્ષ બાદ ભેદ ખુલ્યો તો પત્નીએ માંગ્યા છૂટાછેડા\nચા ના બનાવી આપવી એ પત્ની પર હુમલાનો બચાવ ના ગણી શકાય, પત્ની કોઇ ગુલામ નથી : બોમ્બે હાઇકોર્ટ\nMaharastra 1 week ago


માત્ર ૭૦ હજાર રૂપિયામાં ૨૫ વર્ષ માટે મેળવો વિના મૂલ્યે વીજળી, સાથે સરકાર તરફથી મળશે સબસિડી - Laughing Gujju\nHome / ઉપયોગી ટીપ્સ / માત્ર ૭૦ હજાર રૂપિયામાં ૨૫ વર્ષ માટે મેળવો વિના મૂલ્યે વીજળી, સાથે સરકાર તરફથી મળશે સબસિડી\nમાત્ર ૭૦ હજાર રૂપિયામાં ૨૫ વર્ષ માટે મેળવો વિના મૂલ્યે વીજળી, સાથે સરકાર તરફથી મળશે સબસિડી\nવીજળી સતત મોંઘી થઈ રહી છે, જેની સીધી અસર લોકોના ઘરના બજેટને કરી રહી છે. જો કે, વીજળીનું બિલ ઘટાડવું ખૂબ મુશ્કેલ નથી. આ માટે, તમારે તમારી છત પર સોલર પેનલ લગાવી પડશે. તમે સોલર પેનલ ક્યારે પણ સ્થાપિત કરી શકો છો. જો તમે ઇચ્છો, તો છત પર સોલર પેનલ લગાવી શકો છો અને વીજળી બનાવીને અને તેને ગ્રીડ પર સપ્લાય કરી શકો છો. સોલાર પેનલ લગાવાળા ને કેન્દ્ર સરકારનું નવું અને નવીનીકરય ઉર્જા મંત્રાલય વપરાશકારોને છત સોલર પ્લાન્ટ્સ પર ૩૦% સબસિડી આપે છે. વગર સબસિડી રૂફટોપ સોલર પેનલ્સ લગાવવા માટે આશરે ૧ લાખ રૂપિયાનો ખર્ચ થાય છે.\nસૌ પ્રથમ વાત કરીએ તો, આમાં થવાના ખર્ચ વિશે – સોલર પેનલની કિંમત લગભગ એક લાખ રૂપિયા છે. દરેક રાજ્ય પ્રમાણે આ ખર્ચ અલગ અલગ હોય છે. પરંતુ સરકારથી મળતી સબસિડી પછી એક કિલોવોટનો સોલાર પ્લાન્ટ ફક્ત ૬૦ થી ૭૦ હજાર રૂપિયામાં લગાવી શકાય છે. તમને જણાવી દઇએ કે કેટલાક રાજ્યો આ માટે વધારાની સબસિડી પણ આપે છે. સોલર પાવર પ્લાન્ટ સ્થાપવા માટે એકંદરે ૬૦ હજાર રૂપિયા ન હોય તો તમે કોઈપણ બેંક થી હોમ લોન પણ લઈ શકો છો. નાણાં મંત્રાલયે તમામ બેંકોને ગૃહ લોન આપવા જણાવ્યું છે.\nઆતો થયો ખર્ચ, હવે વાત કરીએ તેનાથી થવાના ફાયદા વિશે : સોલર પેનલ્સની ઉમર ૨૫ વર્ષની છે. આ પેનલને તમે સરળતાથી તમારી છત પર લગાવી શકો છો. અને પેનલ દ્વારા પ્રાપ્ત થતી વીજળી મફત હશે. ઉપરાંત, બાકીની વધેલી વીજળી પણ ગ્રીડ દ્વારા સરકાર અથવા કંપનીને વેચી શકાશે. એટલે કે,મફત સાથે કમાણી થાય છે. જો તમે તમારા ઘરની છત પર બે-કિલોવોટ સોલર પેનલ લગાવો છો, તો તે દિવસના ૧૦ કલાક સૂર્યપ્રકાશની સ્થિતિની વચ્ચે લગભગ ૧૦ યુનિટ વીજળી ઉત્પન્ન કરશે. જો મહિનાની ગણતરી કરીએ, તો બે કિલોવોટની સોલર પેનલ લગભગ ૩૦૦ યુનિટ વીજળી ઉત્પન્ન કરશે.\nઆવી રીતે ખરીદો સોલર પેનલ્સ : –\nસોલાર પેનલ ખરીદવા માટે તમે રાજ્ય સરકારની નવીનીકરણીય ઉર્જા વિકાસ સત્તામંડળનો સંપર્ક કરી શકો છો.\nજેના માટે રાજ્યોના પ્રમુખ શહેરોમાં કચેરીઓ બનાવવામાં આવી છે.\nદરેક શહેરમાં ખાનગી ડીલરો પાસેથી પણ સોલાર પેનલ ઉપલબ્ધ છે.\nસબસિડી નું ફોર્મ ઓથોરિટી ઓફિસમાંથી પણ મળશે.\nઓથોરિટી પાસેથી લોન લેવા માટે પહેલા સંપર્ક કરવો પડશે.\nપરિપક્વતા માટે કોઈ ખર્ચ નથી : સોલર પેનલમાં પણ કોઈ તણાવ નથી. પરંતુ દર ૧૦ વર્ષે તેની બેટરી એકવાર બદલવી પડે છે. તેનો ખર્ચ આશરે ૨૦ હજાર રૂપિયા છે. આ સોલર પેનલ એક જગ્યાએથી બીજી જગ્યાએ સરળતાથી ખસેડી શકાય છે.\nમળશે ૫૦૦ વોટ સુધીની સોલાર પેનલ્સ : સરકાર તરફથી પર્યાવરણ સુરક્ષાને ધ્યાનમાં રાખીને આ પહેલ શરૂ કરી હતી. આવશ્યકતા મુજબ, ૫૦૦ વોટ સુધીની ક્ષમતાવાળા સોલર પાવર પેનલ લગાવી શકાય છે. આ માટે પાંચસો વોટની દરેક પેનલની કિંમત ૫૦ હજાર રૂપિયા સુધીની હશે. આ પ્લાન્ટ એક કિલોવોટથી પાંચ કિલોવોટની ક્ષમતા સુધી સ્થાપિત કરી શકાય છે.


So far 191 cases:2more infected in Telangana,2patients in Maharashtra state critical | અત્યાર સુધીમાં 248 કેસઃ એક દિવસમાં 40થી વધુ કેસ વધ્યા, ઉડ્ડયન મંત્રાલયના અધિકારીઓને ક્વોરેન્ટાઈનમાં મોકલાયા, કેરળમાં 17 નવા કેસ - Divya Bhaskar\nSo Far 191 Cases:2More Infected In Telangana,2Patients In Maharashtra State Critical\nઅત્યાર સુધીમાં 248 કેસઃ એક દિવસમાં 40થી વધુ કેસ વધ્યા, ઉડ્ડયન મંત્રાલયના અધિકારીઓને ક્વોરેન્ટાઈનમાં મોકલાયા, કેરળમાં 17 નવા કેસ\nમુંબઈ એરપોર્ટ પર માસ્ક પહેરેલા યાત્રીઓ\nદિલ્હીના શોપિંગ મોલમાં ગ્રોસરી, મેડિકલ અને શાકભાજી દુકાન ખુલ્લી રહેશે, ખાનગી કંપનીઓને સલાહ- વર્ક ફ્રોમ હોમ લાગુ કરે\nમહારાષ્ટ્રમાં ચાર શહેર લોકડાઉન, ધોરણ 1થી 8 પરીક્ષા રદ્દ, વિદ્યાર્થીઓને જનરલ પ્રમોશન અપાશે\nનવી દિલ્હીઃ કેરળમાં શુક્રવારે પાંચ બ્રિટીશ નાગરિક સહિત કોરોના વાઈરસથી સંક્રમિતના 17 નવા કેસ સામે આવ્યા છે. કેરળના એર્નાકુલમમાં 5, કાસરગોડમાં6અને પલક્કડમાં 1 નવો કેસ સામે આવ્યો છે. મુખ્યમંત્રી પિનરઈ વિજયને જણાવ્યું હતું કે રાજ્યમાં સંક્રમિતોની સંખ્યા4થઈ ગઈ છે. રાજ્યમાં સાત વિદેશી નાગરિક પણ સંક્રમિત છે. દેશમાં સંક્રમિતના કુલ કેસ 242 થઈ ગયા છે. આ અગાઉ રાજસ્થાનમાં પણ આઠ કેસની પૃષ્ટી થઈ છે. બીજી બાજુ દિલ્હી અને ઉત્તર પ્રદેશમાં તમામ શોપિંગ મોલ બંધ કરવામાં આવ્યા છે. દિલ્હીમાં ગ્રોસરી, મેડિકલ અને શાકભાજી દુકાનો ખુલ્લી રહેશે. રવિવારે જનતા કર્ફ્યુ હેઠળ દિલ્હી મેટ્રો અને હરિયાણામાં બસ સર્વિસ બંધ રહેશે. વાયરસથી સૌથી વધારે મહારાષ્ટ્રના ચાર શહેરો મુંબઈ, પુના, નાગપુર અને પિંપરી ચિંચવડને લોકડાઉન કરવામાં આવ્યા છે. શહેરમાં જરૂરી સામાન મળતો રહેશે. દેશમાં આ સંક્રમણના કારણે પ્રથમ વખત લોકડાઉન કરવામાં આવ્યું છે. રાજ્યમાં પ્રથમ વખત ધો.1થી 8 સુધીની પરીક્ષાઓ રદ કરવામાં આવી છે. તમામને જનરલ પ્રમોશન આપવામાં આવશે. બીજી બાજુ સેના પ્રમુખ જનરલ એમએમ નરવનેએ કોરોના સંક્રમણ સામે સજ્જ થવા સુરક્ષા દળોની તૈયારીની સમીક્ષા કરી હતી. આર્મી દ્વારા જારી કરવામાં આવેલી એડવાઈઝરી પ્રમાણે 35 ટકા અધિકારી અને 50 ટકા જવાન 23 માર્ચથી એક સપ્તાહ સુધી ઘરેથી કામ કરશે. 30 માર્ચના રોજ બીજો સમૂહ વર્ક ફ્રોમ હોમ કરશે. કર્મચારીઓના પોસ્ટિંગ અને બદલીઓને મોકૂફ રાખવામાં આવી છે. 15 એપ્રિલ સુધી તમામ પ્રકારની રેન્કની હંગામી ડ્યુટીને રદ્દ કરી છે. જે કર્મચારી રજા ઉપર છે તેમની રજા 15 એપ્રિલ સુધી લંબાવવામાં આવી છે.\nરાજસ્થાનના સ્વાસ્થ્ય મંત્રી રઘુ શર્માએ કહ્યું હતું કે ઈટાલીના નાગરિકનું કોરોનાથી નહીં પરંતુ બીજી બીમારીથી મોત થયું છે. ઈટાલીના 69 વર્ષના એન્ડ્રી કાર્લીનો2માર્ચે રિપોર્ટ પોઝિટિવ આવ્યો હતો પરંતુ સારવાર પછી 15 માર્ચના રોજ તેનો રિપોર્ટ નેગેટિવ આવ્યો હતો.\nસરકાર સાવધાનઃ રાજસ્થાનના મુખ્યમંત્રી અશોક ગહલોત રાજભવન પહોંચ્ય તો રાજ્યપાલ કલરાજ મિશ્રએ તેમને સેનિટાઈઝર આપ્યું.\nઉડ્ડયન મંત્રાલયે જણાવ્યું છે કે સંસદમાં 18મી માર્ચના રોજ પ્રધાનોના સંપર્કમાં આવનાર પોતાના અધિકારીઓને સેલ્ફ ક્વારેન્ટાઈનમાં મોકલવામાં આવ્યા છે.\nઅમદાવાદમાં કોરોના વાઈરસના વધુ બે કેસ સામે આવતા કુલ કેસ7થયા\nરવિવારે લોકો દ્વારા પાડવામાં આવનાર કર્ફ્યુ અંતર્ગત દિલ્હી મેટ્રો અને હરિયાણામાં બસ સર્વિસ બંધ રહેશે.\nમહારાષ્ટ્રના ચાર શહેરો મુંબઈ, પુના, નાગપુર અને પિંપરી ચિંચવાડાને લોકડાઉન કરવામાં આવ્યા છે.\nગુજરાતઃ સ્વાસ્થ્ય અને પરિવાર કલ્યાણ વિભાગના પ્રમુખ સેક્રેટરી જયંતિ રવિએ કહ્યું કે ગુજરાતમાં ત્રણ નવા કેસ પ્રકાશમાં આવ્યા છે. બે અમદાવાદ અને એક વડોદરામાં. રાજ્યમાં કુલ પાંચ કેસ થયા છે. અમદાવાદમાં જિલ્લામાં મળેલા સંક્રમિત ફિનલેન્ડ અને ન્યુયોર્કથી પરત ફર્યા હતા. વડોદરામાં મળેલો સંક્રમિત સ્પેનથી આવ્યો હતો. તેમણે કહ્યું કે રાજકોટમાં બુધવારે કોરોનાનો પોઝિટિવ કેસ મળ્યો હતો. આ વ્યક્તિ વિદેશથી મુંબઈ આવ્યો હતો અને ટ્રેનથી જામનગર પહોંચ્યો હતો\nદિલ્હીઃ સરકારે સલાહ આપી છે કે રાજધાનીમાં સ્થિત તમામ પ્રાઈવેટ ઓફિસમાં 31 માર્ચ સુધી કર્મચારીઓને ઘરેથી કામ કરવાની પરવાનગી આપી છે. સાથે જ ઘરડાઓ અને બાળકોને ઘરમાં રહેવાની સલાહ આપવામાં આવી છે. દિલ્હીમાં તમામ રેસ્ટોરન્ટ 31 માર્ચ સુધી બંધ કરાવવામાં આવી છે. ટેક-અવે અને હોમ ડિલીવરી થતી રહેશે. 31 માર્ચ સુધી એજ્યુકેશન ઈન્સ્ટીટ્યુટ પણ બંધ રહેશે.\nઆંધ્ર્રપ્રદેશઃ સ્વાસ્થ્ય મંત્રીએ કહ્યું કે વિશાખાપટ્ટનમમાં એક વ્યક્તિ સંક્રમિત છે, તે તાજેતરમાં જ સાઉદી અરબથી પરત ફર્યો હતો. રાજ્યમાં સંક્રમિતોની સંખ્યા ત્રણ થઈ ગઈ છે.\nદક્ષિણ પશ્ચિમ રેલવે: એક મહિલા અધિકારીને સસ્પેન્ડ કરવામાં આવી છે. તેણે પોતાનો પુત્ર ઈટલીથી પરત ફર્યો હોવાની માહિતી છુપાવી હતી. અધિકારીઓને માહિતી મળ્યા બાદ તેના પુત્રને આઈસોલેશનમાં રાખવામાં આવ્યો છે.\nરાજસ્થાનઃ ગુરુવારે જયપુરમાં એક દંપતીનો કોરોનાનો રિપોર્ટ પોઝિટિવ આવ્યો છે. બંનેને આઈસોલેશનમાં રાખવામાં આવ્યા છે. તે 17 માર્ચે સ્પેનથી દુબઈ થઈને દિલ્હી પહોંચ્યા હતા. બાદમાં બંને 18 માર્ચે ટેક્સીથી જયપુર પહોંચ્યા. તેમની સાથે બે ડ્રાઈવરો અને હોટલ સ્ટાફના4લોકોને પણ આઈસોલેશનમાં રાખવામાં આવ્યા છે. કોરોનાવાઈરસના કારણે રાજસ્થાનમાં ઈટલીના એક નાગરિકે જીવ ગુમાવ્યો છે. દેશમાં કોરાનાને કારણે આ 5મું મોત થયું છે.\nઉતરાખંડઃ સ્વાસ્થ્ય વિભાગના ડાયરેક્ટર જનરલ અમિતા ઉપરેતી કહ્યું કે ભારતીય વન સેવાના બે ટ્રેની અધિકારી કોરોના સંક્રમિત હોવાનું પ્રકાશમાં આવ્યા બાદ ઈન્દિરા ગાંધી નેશનલ ફોરેસ્ટ એકેડેમી અને ફોરેસ્ટ રિસર્ચ ઈન્સ્ટીટયુટને અગામી આદેશ સુધી બંધ કરવામાં આવ્યા છે.\nપં.બંગાળઃ મુખ્યમંત્રી મમતા બેનર્જીએ કહ્યું કે કેન્દ્ર સરકાર તરફથી પુરતી મદદ મળી રહી નથી. રાજ્ય સરકાર સંકટનો પોતાની શક્તિ પર કરી કરી છે. તેમણે આ વાત ગુરુવારે રાજ્ય સચિવાલયમાં હોસ્પિટલ પ્રતિનિધિઓની બેઠકમાં કહી હતી. તેમણે કહ્યું કે સ્વાસ્થ્ય વિભાગને બે લાખ માસ્ક અને 30 હજાર ગ્લાસ ઉપલબ્ધ કરાવવામાં આવશે. 10 હજાર થર્મલ સ્કેનર અને 300 વેન્ટિલેશન મશીનનો ઓર્ડર આપવામાં આવ્યો છે. સરકારી મેડિકલ સ્ટાફના દરેક કર્મચારીને પાંચ લાખનો સ્વાસ્થ્ય વીમો ઉપલબ્ધ કરાવવામાં આવશે.\nદિલ્હીઃ દિલ્હીમાં તમામ રેસ્ટોરન્ટને 31 માર્ચ સુધી બંધ કરવામાં આવી છે. ટેક-અવે હોમ ડિલીવરી ચાલુ રહેશ. 31 માર્ચ સુધી એજ્યુકેશન ઈન્સ્ટીટયુટ પણ બંધ રહેશે. હવે એક જગ્યાએ 20થી વધુ લોકો એકત્રિત થઈ શકશે નહિ. પહેલા આ સંખ્યા 50 નક્કી કરવામાં આવી હતી.\nપંજાબઃ અહીં ગુરુવારે સંક્રમણથી 70 વર્ષના એક વ્યક્તિનું મોત થયું હતું. દેશમાં કોરોનાવાઈરસના કારણે ચોથું મોત થયું છે. ત્રણ અન્ય મોત દિલ્હી, તેલંગાણા અને મહારાષ્ટ્રમાં થયા છે.\nમુંબઈમાં 64 વર્ષના વ્યક્તિના મોત બાદ શહેરમાં ડરનો માહોલ છે. પુના અને મુંબઈમાં સ્થિતિ ખૂબ જ સંવેદનશીલ. લોકો જરૂરી કામ માટે ઘરની બહાર નીકળી રહ્યાં છે.\nવડાપ્રધાનની અપીલ- આ રવિવારે ઘરેથી ન નીકળો: વડાપ્રધાન નરેન્દ્ર મોદીએ કહ્યું હતું કે છેલ્લા થોડા દિવસોથી એમ લાગી રહ્યું હતું કે આપણે આ સંકટથી બચેલા છીએ. વૈશ્વિક મહામારી કોરોનાથી નિશ્ચિત થઈ જવાનો આ વિચાર યોગ્ય નથી. પીએમએ લોકોએ અપીલ કરી કે જનતા કર્ફ્યુ લગાવે. આ અંતર્ગત રવિવારે એટલે કે 22 માર્ચે સવારે7વાગ્યાથી રાતે9વાગ્યા સુધી લોકો કર્ફ્યુનું પાલન કરે. તેનો અર્થ એ છે કે જનતા પોતે કર્ફ્યુનું પાલન કરે. તેમણે કહ્યું કે કોરોના જેવી લડાઈ માટે ભારત કેટલું તૈયાર છે, તે જોવાનો પણ પ્રયાસ થશે. જનતા કર્ફ્યુની સફળતા અને તેના અનુભવ આપણને આવનારા પડકારો માટે તૈયાર કરશે. વડાપ્રધાને એ પણ કહ્યું કે રવિવારે સાંજે5વાગે પોતાના ઘરમાં તાળી વગાડીને, થાળી વગાડીને, ઘટડી વગાડીને એક-બીજાનો આભાર વ્યક્ત કરો અને આ વાઈરસ સામે લડવા એકતા બતાવો.\nકોંગ્રેસે કહ્યું- અમે સરકારની સાથેઃ મોદી રાષ્ટ્રના સંબોધન બાદ પાર્ટી પ્રવક્ત અજય માકને કહ્યું કે કોરોના સામે લડવા માટે મોદી સરકારની સાથે છીએ.\n168 ટ્રેન 31 માર્ચ સુધી રદ રહેશે


Punjab Assembly Election 2022 Charanjit Singh Channi to be Punjab CM candidate Rahul Gandhi announces ag – News18 Gujarati\nPunjab Assembly Election: પંજાબમાં કોંગ્રેસના CM ઉમેદવાર તરીકે ચરણજીત સિંહ ચન્નીની પસંદગી, રાહુલ ગાંધીએ જાહેરાત કરી\nપંજાબમાં (Punjab Assembly Election)ચરણજીત સિંહ ચન્નીને કોંગ્રેસે (Congress)સીએમના ઉમેદવાર બનાવ્યા\nCharanjit Singh Channi Punjab CM candidate - પંજાબ (Punjab)કોંગ્રેસના અધ્યક્ષ નવજોત સિંહ સિદ્ધુ (Navjot Singh Sidhu)સીએમ ઉમેદવાર બનવાની રેસમાં પાછળ રહી ગયા\nLast Updated : February 06, 2022, 17:45 IST\nચંદીગઢ : પંજાબમાં (Punjab Assembly Election)ચરણજીત સિંહ ચન્નીને (Charanjit Singh Channi)કોંગ્રેસે (Congress)સીએમના ઉમેદવાર બનાવ્યા છે. લુધિયાણામાં રવિવારે એક વર્ચ્યુઅલી રેલીને સંબોધિત કરતા કોંગ્રેસ પાર્ટીના પૂર્વ અધ્યક્ષ રાહુલ ગાંધીએ (Rahul Gandhi) આ જાહેરાત કરી હતી. રાહુલ ગાંધીએ ચન્નીને જનતાના સીએમ ગણાવ્યા અને કહ્યું કે તેમનામાં અહંકાર નથી. તે જનતા વચ્ચે જાય છે. પંજાબ (Punjab)કોંગ્રેસના અધ્યક્ષ નવજોત સિંહ સિદ્ધુ (Navjot Singh Sidhu)સીએમ ઉમેદવાર બનવાની રેસમાં પાછળ રહી ગયા છે. તમને જણાવી દઈએ કે લાંબા સમયથી સીએમ ઉમેદવારને લઇને કોંગ્રેસમાં ખેંચતાણ ચાલી રહી હતી. પંજાબમાં 20 ફેબ્રુઆરીએ મતદાન થવાનું છે.\nમુખ્યમંત્રી ઉમેદવાર તરીકે ચરણજીત સિંહ ચન્નીના નામની જાહેરાત થયા પછી તેમણે કહ્યું કે આ ઘણી મોટી લડાઇ છે જે હું એકલો લડી શકીશ નહીં. ના મારી પાસે પૈસા છે, ના એટલી હિંમત છે. હિંમત પણ પંજાબના લોકો આપશે, બધું પંજાબના લોકો કરશે.\nઆ પણ વાંચો - યોગી આદિત્યનાથે News18 સાથે Exclusive ઇન્ટરવ્યૂમાં કહ્યું- મારો સંબંધ મુસલમાન સાથે તેવો જ છે, જેવો તેમનો સંબંધ મારી સાથે છે\nસૂત્રોના મતે પંજાબ ચૂંટણીને લઇને કોંગ્રેસે પોતાના પોસ્ટર બનાવવાના શરૂ કરી દીધા છે. જેમાં ‘સાડ્ડા ચન્ની-સાડ્ડા મુખ્યમંત્રી’ના થીમ પર ઘણા સ્થાને પ્રચાર સામગ્રી બનાવવામાં આવી રહી છે. ગત વર્ષે સિદ્ધુ અને કેપ્ટન અમરિંદર સિંહ વચ્ચે જુબાની જંગ પછી ચન્નીને પંજાબના સીએમ બનાવ્યા હતા. કોંગ્રેસ પાર્ટીએ આ માટે IVR સર્વે કરાવ્યો હતો. જેમાં ચરણજીત સિંહ ચન્નીને સૌથી વધારે વોટ મળ્યા હતા.\nઆ પણ વાંચો - Assembly Elections 2022: રાહુલ ગાંધીને ભારતીય સૈનિકોની વીરતા પર નહીં પણ ચીન પર વિશ્વાસ, રાજનાથ સિંહનો પ્રહાર\nબીજી તરફ નવજોત સિંહ સિદ્ધુએ થોડા દિવસો પહેલા ચેતવણી આપતા કહ્યું હતું કે કોંગ્રેસે સીએમ ઉમેદવારની જાહેરાત કરવી જોઈએ કારણ કે તે શક્તિ વગરનો દર્શનીય ઘોડો બનવા માંગતો નથી. તેમણે કહ્યું હતું કે પંજાબમાં કોંગ્રેસને કોંગ્રેસ જ હરાવી શકે છે. આ સિવાય સિદ્ધુએ કહ્યું હતું કે શીર્ષ પર બેસેલા લોકો કમજોર સીએમ ઇચ્છે છે. જે તેમની ધૂન પર નાચે. શું તમે આવો સીએમ ઇચ્છો છો. મતલબ સ્પષ્ટ છે કે સીએમના ચહેરાની જાહેરાત થતાની સાથે જ કોંગ્રેસમાં બબાલ થવાની સંભાવના છે.\nFirst published: February 06, 2022, 17:22 IST\nTags: Assembly elections 2022, Elections 2022


પીએમ બન્યા પછી પહેલીવાર અયોધ્યા જશે નરેન્દ્ર મોદી | Lok Sabha Elections 2019: PM Modi to visit Ayodhya on 1st may - Gujarati Oneindia\n| Published: Thursday, April 25, 2019, 14:55 [IST]\nલોકસભા ચૂંટણી 2019 હેઠળ ત્રણ તબક્કામાં મતદાન પૂરું થઇ ગયું છે. પ્રધાનમંત્રી નરેન્દ્ર મોદી આજે વારાણસીમાં રોડ શૉ કરશે અને કાલે નોમિનેશન દાખલ કરશે. આ બધા વચ્ચે એક મોટી ખબર આવી રહી છે કે પીએમ મોદી 1 મેં દરમિયાન અયોધ્યા જશે, જ્યાં તેઓ એક ચૂંટણી રેલીનું સંબોધન કરશે. પીએમ મોદી છેલ્લા5વર્ષમાં પહેલીવાર અયોધ્યા જઈ રહ્યા છે.\nપીએમ નરેન્દ્ર મોદી અયોધ્યા જશે\nમીડિયા રિપોર્ટ્સ અનુસાર પીએમ નરેન્દ્ર મોદી 1 મેં દરમિયાન અયોધ્યા જશે, જ્યાં ગોસાઈગંજમાં તેઓ ચૂંટણી રેલીને સંબોધિત કરી શકે છે. પીએમ મોદીના અયોધ્યા આવવાના રાજનૈતિક સમીકરણો ગણાવવામાં આવી રહ્યા છે. રામ મંદિરનો મુદ્દો હંમેશા ચર્ચામાં રહે છે, તેવી સ્થિતિમાં પીએમ મોદીનું અહીં આવવાનું ચોક્કસ રાજનીતિમાં ગરમાવો લાવી શકે છે.\n1 મેં દરમિયાન ચૂંટણી રેલી કરશે\nલાંબા સમયથી અયોધ્યા મુદ્દો દેશની રાજનીતિનું કેન્દ્ર રહ્યો છે. રામ મંદિર અંગે અયોધ્યામાં સાધુ-સંતોની નારાજગી પણ સામે આવી છે. આ મુદ્દે વિહિપ અને સંઘ સતત ભાજપ પર દબાણ કરી રહ્યા છે. રામ મંદિર મુદ્દે રાજનીતિ સતત ગરમાતી રહી છે. અયોધ્યામાં સાધુ-સંતો પણ માંગ કરી રહ્યા છે કે પીએમ મોદીએ એકવાર અહીં આવવું જોઈએ.\nઆપને જણાવી દઈએ કે છેલ્લા5વર્ષમાં પહેલીવાર છે જયારે પીએમ રહેતા નરેન્દ્ર મોદી અયોધ્યા જશે અયોધ્યામાં પાંચમા તબક્કામાં6મેં દરમિયાન વોટિંગ થશે. યોગી સરકારે અયોધ્યાને મહત્વ આપ્યું છે. દિવાળી દરમિયાન દીપોત્સવ કાર્યક્રમ ઘ્વારા સીએમ યોગી આદિત્યનાથે સંદેશ આપવાની પણ કોશિશ કરી, પરંતુ રામ મંદિર મુદ્દે સાધુ-સંતો હવે ધીરજ ગુમાવી રહ્યા છે.\nlok sabha elections 2019 pm modi ayodhya narendra modi લોકસભા ચૂંટણી 2019 નરેન્દ્ર મોદી અયોધ્યા\nLok Sabha Elections 2019: PM Modi to visit Ayodhya on 1st may\nStory first published: Thursday, April 25, 2019, 14:55 [IST]


રમત Blobipop ઓનલાઇન. મફત માટે રમે છે\nઆ રમત રમવા Blobipop ઓનલાઇન:\nગેમ વર્ણન Blobipop\nહેલો, છોકરાઓ અને છોકરીઓ. આજે અમે તમને અમારી નવી રમત રમવા માટે તક આપે છે. આ એપ્લિકેશન, તમે સરળતાથી જીતી મહત્તમ કાળજી બતાવવા માટે જરૂર છે. તેમને અદૃશ્ય થઈ બનાવવા માટે સમાન રંગ ના અન્ય બોલમાં ખાતે તોપ બોલ આગ જોઈએ. તમારા બોલ નહીં જ્યાં ગણતરી માટે ભૂલો નહિં. સારા નસીબ! . આ રમત રમવા Blobipop ઓનલાઇન.\nઆ રમત Blobipop ટેકનિકલ લક્ષણો\nરમત Blobipop ઉમેરી: 19.08.2014\nઆ રમત રમાય છે: 933 વખત\nગેમ રેટિંગ: 2.23 બહાર5(26 અંદાજ)\nઆ રમત Blobipop જેમ ગેમ્સ\nરમત Blobipop ડાઉનલોડ કરો\nતમારી વેબસાઇટ પર આ રમત Blobipop એમ્બેડ કરો:\nતમારી વેબસાઇટ પર આ રમત Blobipop સામેલ કરવા માટે, તમારી સાઇટ ના HTML કોડ કોડ અને પેસ્ટ નકલ કરો. તમે આ રમત Blobipop, નકલ માંગતા અને મિત્ર કે તમારા બધા મિત્રો માટે લિંક મોકલી જો આ પણ,, વિશ્વ સાથે રમત શેર!\nઆ રમત Blobipop સાથે, પણ રમત રમાય છે:


સંઘર્ષના દિવસો યાદ કરતાં નોરા ફતેહી રડી પડી, કહ્યું – ‘લોકો મારું અપમાન કરતા હતા. - s\nઆ વીડિયો ઇન્ટરવ્યૂમાં, નોરા ભાવનાશીલ થઈ રહી જોઈ શકાય છે. નોરાના જણાવ્યા અનુસાર, તેની કારકિર્દીના શરૂઆતના તબક્કામાં, તેણે માત્ર ભારે સંઘર્ષ કરવો પડ્યો ન હતો, પરંતુ તેમને ગુંડાગીરી અને રિક્રેશનનો પણ સામનો કરવો પડ્યો હતો.\nફિલ્મ ઈન્ડસ્ટ્રીમાં ‘ડાન્સિંગ ક્વીન’ નામના પ્રખ્યાત નોરા ફતેહી માટે હંમેશાં સમય સરખો ન હતો. ખુદ નોરાએ તાજેતરના ભાવનાત્મક ઇન્ટરવ્યૂમાં આ વાતનો ખુલાસો કર્યો છે.\nઆ વીડિયો ઇન્ટરવ્યુમાં, નોરા ભાવનાશીલ હોઇ શકે છે. નોરાના જણાવ્યા અનુસાર, તેની કારકિર્દીના શરૂઆતના તબક્કામાં, તેણે માત્ર ભારે સંઘર્ષ કરવો પડ્યો ન હતો, પરંતુ તેમને ગુંડાગીરી અને રિક્રેશનનો પણ સામનો કરવો પડ્યો હતો.\nઆ ઇન્ટરવ્યૂ દરમિયાન, નોરાએ જણાવ્યું હતું કે કેનેડાથી ભારત આવતા સમયે તેના મનમાં ઘણી ગેરસમજો હતી.\nનોરાએ વિચાર્યું કે તે ભારતમાં આવતાની સાથે જ લિમોઝિન કાર તેને બટલર સાથે લેવા માટે આવશે, પછી તેને સ્યુટમાં લઈ જવામાં આવશે. નોરા એવી કલ્પના પણ કરી રહી હતી કે તે આ લિમોઝિન કારવાળી ફિલ્મોના itionડિશનમાં પણ જશે.\nજો કે, નોરાના જણાવ્યા મુજબ, તે ભારત પહોંચતાં આ મૂંઝવણ તૂટી ગઈ હતી. નોરાને અહીં આવ્યા પછી માત્ર અસ્વીકારનો જ નહીં પરંતુ ગુંડાગીરીનો પણ સામનો કરવો પડ્યો હતો. નોરાના કહેવા મુજબ, તે ભારત આવતાંની સાથે જ તેનો અનુભવ એવો હતો કે કોઈએ તેને થપ્પડ મારી દીધી છે.\nનોરાએ આ ઇન્ટરવ્યુ દરમિયાન ઓડિશનને લગતી કથા પણ શેર કરી હતી. નોરાના જણાવ્યા અનુસાર કાસ્ટિંગ ડિરેક્ટર તેમને itionડિશન માટે બોલાવતા હતા અને હિન્દીમાં સ્ક્રિપ્ટ વાંચતા હતા અને તેમની મજાક ઉડાવતા અને બધાની સામે તેનું અપમાન કરતા હતા. તમને જણાવી દઈએ કે નોરા શરૂઆતના તબક્કામાં હિન્દીમાં નિષ્ણાંત નહોતી.\nજો કે, આજે નોરા ઉદ્યોગમાં એક જાણીતું નામ છે. જો પ્રોફેશનલ ફ્રન્ટની વાત કરવામાં આવે તો નોરા ટૂંક સમયમાં અજય દેવગનની સાથે ફિલ્મ ‘ભુજ: ધ પ્રાઇડ Indiaફ ઇન્ડિયા’માં જોવા મળશે. સમાચારો અનુસાર, આ ફિલ્મમાં નોરાએ એક ડિટેક્ટીવની ભૂમિકા ભજવી છે.\n22 વર્ષનો આ વ્યક્તિ લાગ્યો છે સલમાન ખાનની સેવામાં, દર મહિને મળે છે લાખો રૂપિયાની ફી…


રાજસ્થાનમાં સરકાર પાડવા કેન્દ્રીય મંત્રી ગજેન્દ્ર સિંહ શેખાવતે કાવતરુ ઘડ્યુઃ કોંગ્રેસ – City Watch News\nરાજસ્થાનમાં સરકાર પાડવા કેન્દ્રીય મંત્રી ગજેન્દ્ર સિંહ શેખાવતે કાવતરુ ઘડ્યુઃ કોંગ્રેસ\nBy CITY WATCH NEWS July 17, 2020 21\nરાજસ્થાનમાં ચાલી રહેલી રાજકીય દંગલ વચ્ચે રાજ્યના મુખ્યમંત્રી અશોક ગહેલોતના સમર્થકો તરફથી ઓડિયો ક્લિપ જારી કરી કેન્દ્રીય મંત્રી પર આરોપ લગાવ્યો કે રાજ્યમાં સરકાર પાડી દેવા માટે કાવતરુ ઘડી રહ્યાં છે. એવમાં તેમની સામે તાત્કાલિક એફઆઇઆર નોંધી ઘરપકડ કરવી જાેઇએ. આ અંગે એસઓજીમાં ફરિયાદ નોંધાવામાં આવી છે. આ સાથે જ કોંગ્રેસ પાર્ટીએ પાયલોટ સમર્થક બે ધારાસભ્યોને સસ્પેન્ડ કરી નાખ્યાં છે.\nકોંગ્રેસ નેતા રણદીપ સુરજેવાલાએ પ્રેસ કોન્ફરન્સ કરી આરોપ લગાવ્યો છે કે વાયરલ ઓડિયોમાં ગજેન્દ્ર સિંહ શેખાવત રાજસ્થાનની સરકાર પાડી દેવા માટે કાવતરુ ઘડી રહ્યાં છે. ગજેન્દ્ર સિંહ શેખાવત હાલ સંજય જેન થકી કોંગ્રેસ ધારાસભ્ય ભંવર લાલ શર્માના સંપર્કમાં હતા. હમણા સુધી સંજય જૈન જયપુર ભાજપના જિલ્લા અધ્યક્ષ હતા. જાેકે, હજુ સુધી તે વાતની ખરાઇ શકી નથી કે ઓડિયો ક્લિપમાં રહેલા સંજય જૈન ભાજપના જિલ્લા અધ્યક્ષ છે કે પછી બીજા કોઇ.\nસુરજેવાલએ સંજય જૈન અને ભંવર શર્માની ઓડિયો ક્લિપ સંભળાવી કે ભાજપ સંત્તા લૂંટવાની ફિરાકમાં છે. ભાજપ લોકતંત્રનું ચીર હરણ કરવા માગે છે. મધ્ય પ્રદેશ અને ઉત્તરાખંડમાં ભાજપે કાવતરું ઘડ્યું. પરંતુ આ વખતે ખોટું રાજ્ય પસંદ કર્યું છે.\nહાલ કોંગ્રેસ પાયલોટ સમર્થક બે ધારાસભ્ય ભંવરલાલ શર્મા અને વિશ્વેન્દ્ર સિંહને પાર્ટીની પ્રાથમિક સભ્યતામાંથી સસ્પેન્ડ કરી નાખ્યાં છે.\nઉલ્લેખનીય છે કે ગુરૂવારના રોજ ઓડિયો ક્લિપ સામે આવી હતી જેમાં ભંવર શર્મા અને સંજય જૈન વચ્ચેની વાતચીત સામે આવી છે. તેમાં ભંવર શર્મા મોટી રકમની વાત કરી રહ્યાં છે. જેના જવાબમાં સંજય જૈન કહે છે કે સાહેબને જણાવી દેવામાં આવ્યું છે.


લાડકી બહેનના લગ્ન બાદ કેવી થાય છે સ્થિતિ,7ભાઈઓએ શેર કર્યા અનુભવ - We Gujjus\nHome Article લાડકી બહેનના લગ્ન બાદ કેવી થાય છે સ્થિતિ,7ભાઈઓએ શેર કર્યા...\nલાડકી બહેનના લગ્ન બાદ કેવી થાય છે સ્થિતિ,7ભાઈઓએ શેર કર્યા અનુભવ\nજ્યારે લાડકી બહેનના લગ્ન થયા\nભાઈ અને બહેન વચ્ચેના બોન્ડને શબ્દોમાં જણાવવો મુશ્કેલ છે. તેઓ એકબીજા સાથે ઝઘડો કરે અથવા બોલાચાલી તેમ છતાં એકબીજાથી દૂર નથી રહી શકતા. આ પછી એક એવો દિવસ આવે છે જ્યારે બહેનના લગ્ન થઈ જાય છે અને તે બીજા ઘરમાં જતી રહી છે. અમે સાત ભાઈઓને બહેનના લગ્ન પછી શું અનુભવે છે તે વિશે પૂછ્યુ અને તેઓએ નીચે મુજબ પોતાના અનુભવો જણાવ્યા…\nલગ્નના એક મહિના બાદ ખૂબ યાદ આવી\nહું મારી મોટી બહેનના લગ્નની તૈયારીમાં એટલો વ્યસ્ત હતો જેના માટે મેં ક્યારેય વિચાર્યું પણ નહોતું. અમે એકબીજાને ખૂબ પ્રેમ કરતા હતા પરંતુ નાની-નાની વાતમાં લડતા રહેતા. આથી હું થોડો ખુશ હતો કે મારે હવે મારે રૂમ કોઈની સાથે શેર નહીં કરવો પડે. મોડી રાત સુધી ચેટ કરવાની કમ્પલેન મમ્મીને કોઈ નહીં કરે. હું તેના લગ્નના એક મહિના સુધી ખૂબ ખુશ હતો, પરંતુ ત્યાર બાદ તેને ખૂબ યાદ કરવા લાગ્યો. તે હવે જ્યારે પણ ઘરે આવે છે અમે હજુ ફાઈટ કરીએ છીએ, પરંતુ હવે આ ઝઘડો મને ખુશ કરે છે.\nધ્રૂસકે ધ્રૂસકે રડી પડ્યો\nમારી બહેન મારા કરતા7વર્ષ નાની છે, અને હું હંમેશા તેને મારી દીકરીની જેમ રાખતો. તેના લગ્ન સમયે હું સૌથી વધારે ખુશ હતો. તેમ છતાં મારા ઈમોશનને કંટ્રોલ ન કરી શક્યો. તેની વિદાય સમયે હું ધ્રૂસકે ધ્રૂસકે રડી પડ્યો.\nમહિનાઓ સુધી તેની યાદમાં ઉદાસ રહ્યો\nમારી મોટી બહેન મને એક નાના બાળકની જેમ પ્રેમ કરતી અને તેના લગ્ન બાદ હું મહિનાઓ સુધી ઉદાસ હતો. મને લાગ્યું કે હવે તે માર પ્રત્યે પહેલા જેવી નહીં રહે અને મને જાણીને ઈર્ષ્યા થઈ કે તે પોતાની લાઈફમાં હવે અન્ય કોઈ માટે વિચારશે અને ધ્યાન તેના તરફ વધારે હશે. હું જાણું છું કે આ થોડું બાલિશ લાગે છે, મારી બહેનની સામે હું હંમેશા એક બાળક રહીશ.\nબહેન માટે ખુશી થઈ\nહું મારી બહેન માટે ખૂબ જ ખુશ હતો. અમે એક જ શહેરમાં રહેતા હતા અને મન થાય ત્યારે મળી શકતા હતા. તેને નવા ઘરમાં જતા જોવી અમાર માટે વિચિત્ર ફીલિંગ હતી પરંતુ અમારામાંથી કોઈપણ રડ્યું કે ઉદાસ નહોતું.\nબહેનના લગ્નમાં પિતાની ખૂબ યાદ આવી\nઅમારા પિતા ત્રણ વર્ષ પહેલા જ મૃત્યુ પામ્યા હતા અને તેમની પહેલાથી જ બહેનના લગ્ન જોવાની ઈચ્છા હતી. લગ્ન દરમિયાન અમે બંને પિતાને યાદ કરીને ખૂબ જ ભાવુક થયા હતા. જો તે અમારી સાથે હોત તો લગ્ન સમયેની ખુશી ઘણી વધારે હોત.\nબહેનના દૂર થયા બાદ તેને વધારે મિસ કરું છું\nદરેક ભાઈ-બહેનની જેમ અમારે પણ પ્રેમ અને લડવાનો સંબંધ છે. હું ક્યારેય નહોતો જાણતો કે એકવાર દૂર થયા બાદ હું તેને આટલી યાદ કરીશ. હવે જ્યારે પણ મારા ઘરે મમ્મી રાજમા-ચાવલ બનાવે કે પછી શોપિંગ કરવા એકલા જાય અથવા પરિવારમાં કોઈ ઈવેન્ટ હોય અને બહેન આવી ન શકે ત્યારે હું તેને ખૂબ મિસ કરું છું.\nલાઈફ હવે પહેલા જેવી નથી રહી\nહું અને મારી બહેન ટ્વીન્સ છીએ અને બાળપણથી જ અમને કોઈ અલગ નહોતું કરી શકતું. મારી બહેનના મહિના પહેલા જ લગ્ન થયા છે અને હું તેને રોજ યાદ કરું છું. આ પહેલા ઓફિસથી ઘરે આવીને અમે હંમેશા વાતો કરતા અને સાથે ટાઈમ પસાર કરતા. પરંતુ હવે રોજ દિવસમાં માંડ કોઈવાર ફોનપર વાત થાય છે. આથી હવે લાઈફ પહેલા જેવી નથી રહી.\nPrevious articleજો લગ્ન માટે મળી જાય આવી છોકરી તો ના કરો વિલંબ, કરી લો ચટ મંગની પટ વ્યાહ\nNext articleલોટ બાંધીને ફ્રીજમાં રાખો છો તો સાવચેત થઈ જાઓ, રાસાયણિક ફેરફાર થવાથી શરીરને થાય છે ગંભીર નુકસાન


Corolla vaccination stopped in Valsad district today, vaccination centers closed due to non-allocation of vaccine doses, vaccinators stopped | વલસાડ જિલ્લામાં આજે કોરોના રસીકરણ બંધ , રસીના ડોઝ ન ફાળવતા રસીકરણ કેન્દ્રો પર વેક્સિન લેવા આવનારા અટવાયા - Divya Bhaskar\nCorolla Vaccination Stopped In Valsad District Today, Vaccination Centers Closed Due To Non allocation Of Vaccine Doses, Vaccinators Stopped\nરસીકરણ બંધ રહ્યું:વલસાડ જિલ્લામાં આજે કોરોના રસીકરણ બંધ , રસીના ડોઝ ન ફાળવતા રસીકરણ કેન્દ્રો પર વેક્સિન લેવા આવનારા અટવાયા\nહવે મંગળવારે જિલ્લાના 80 રસીકરણ કેન્દ્રો ઉપર કોવિશિલ્ડ રસી મુકવામાં આવશે\nરાજ્ય સરકાર પાસેથી રોજના 10 હજારથી વધુ લાભાર્થીઓ માટે કોવિશિલ્ડ રસી આપતા હતા.\nસરકારે વેક્સિનનો જથ્થો ન મોકલવાતાં આરોગ્ય કર્મચારીઓ જ મૂંઝવણમાં મુકાયા, લોકો ગેટ પર બોર્ડ વાંચી પરત થયા\nવલસાડ જિલ્લામાં સોમવારે 28 જૂનના રોજ જિલ્લાના મોટાભાગના તમામ રસીકરણ કેન્દ્રો પર વેક્સિન મુકાવવવા આવનારાઓને ધક્કો પડયો હતો, આરોગ્ય વિભાગના સરકારી દવાખાના ખાતે કોવિશિલ્ડ રસી ના ડોઝ આવ્યા ન હોવાથી રસીકરણ ઝુંબેશ બંધ રહ્યું હતું.\nરાજ્ય સરકાર તરફથી રવિવારે રાત્રે વલસાડ જિલ્લાને રસીકરણ માટે કોવિશિલ્ડ ના ડોઝ આવ્યા ન હોવાની જાણ કરી હતી. તેને પગલે રસીકરણ બંધ રાખવામાં આવ્યું હતું. જેને લઈને જિલ્લાના કોવિશિલ્ડ રસીના તમામ કેન્દ્રો બંધ રહ્યા છે. જિલ્લાના મોટા ભાગના તમામ રસીકરણ કેન્દ્રો ઉપર કોવિશિલ્ડ રસી મુકાવવા વધુ રસ દાખવી રહ્યા છે.\nઅગાઉ રોજ 10 હજાર જેટલા કોવિશિલ્ડના ડોઝ લાભાર્થીઓને રસી મુકવામાં આવતી હતી. સોમવારે જિલ્લામાં માત્ર જૂજ રસીકરણ કેન્દ્રો ઉપર જ ફક્ત કોવેકસીન રસી લાભાર્થીઓને મુકવામાં આવશે. તાજેતરમાં રસીકરણ કેમ્પ શરૂ કર્યો હોવાથી જિલ્લાના તમામ રસીકરણ કેન્દ્રો ઉપર મોટી સંખ્યામાં લોકો રસી મુકાવવા આવતા હોય છે, આવા સમયે વેકસીનના ડોઝ રાજ્ય સરકાર તરફથી ન આવતા વલસાડ જિલ્લા આરોગ્ય વિભાગની ટીમને સોમવારે મુશ્કેલીઓનો સામનો કરવો પડયો હતો તેમ જિલ્લા આરોગ્ય અધિકારી ડોક્ટર અનિલભાઇ પટેલે જણાવ્યું છે.\nજિલ્લામાં4લાખથી વધુ લોકો કોરોના રસી મુકાવી\nઅત્યાર સુધીમાં જિલ્લામાં4લાખથી વધુ લોકો કોરોના રસી મુકાવી ચૂક્યા છે આવા સમયે રસીનો પૂરતો જથ્થો સરકાર તરફથી ન આવતા 28 જૂનના રોજ લાભાર્થીઓ રસીકરણથી વંચિત રહી જશે. સોમવારે સાંજે વલસાડ જિલ્લાના રસીના ડોઝ આવી જશે જેથી મંગળવારે જિલ્લાના 80 રસીકરણ કેન્દ્રો ઉપર કોરોના રસીકરણ કેમ્પ રાબેતા મુજબ શરૂ કરવામાં આવશે તેમ જિલ્લા આરોગ્ય અધિકારી એ જણાવ્યું છે.\n7 દિવસથી દૈનિક 40 % લોકો વેક્સિનથી વંચિત\nરસીકરણ કેન્દ્રો ઉપર છેલ્લા સાત દિવસથી લોકો મોટી સંખ્યામાં વેક્સિનેશન માટે આવી રહ્યા છે. રસીનો દૈનિક નક્કી કરાયેલો જથ્થો 100 ટકાની સામે 60 ટકા ઓછો આવ્યો છે. જેથી છેલ્લા7દિવસથી રોજ 40 ટકા લોકો રસીથી વંચિત રહે છે. આરોગ્ય તંત્રના 140 કેન્દ્રો પૈકી કેન્દ્રદીઠ ઓછામાં ઓછી 100 રસી ફા‌ળવવાનો ટાર્ગેટ ે7દિવસથી પુરો થતો નથી.\nસવારે કેન્દ્રો ખુલ્યા પણ બપોરે તાળા મારી દેવાયા\nવલસાડ જિલ્લામાં સોમવારે રસીનો જથ્થો ન આવવા છતાં રસીકરણ કેન્દ્રો ઉપર ઘણાં લોકોની અવરજવર રહી હતી. પણ ગેટ પર બોર્ડ જોઇને પરત થયા હતા. બોર્ડ પર રસીકરણ બંધ હોવાની નોંધ વાંચીને જતા રહ્યા. રસીકરણ સ્ટાફ પણ સવારથી બપોરે2સુધી બેસીને છેવટે કેન્દ્ર બંધ કરીને જતુ રહ્યું હતું. જેને લઈ કેટલાક લોકો એવા હતા જે રાહ જોઈને બેસી રહ્યા હતા.\nસ્ટાફે કહ્યું, રસી જ નથી તો અમે શું કરી શકીએ\nરસીકરણ બંધ હોવાનું જણાયા બાદ લોકો કેન્દ્રના સ્ટાફ પાસે પહોંચી પૂછપરછ કરી પ્રશ્નો ઉઠાવ્યા હતા. વેક્સિન ક્યારે આવશે, કાલે મળશે કે કેમ, સરકારે નક્કી કરેલો જથ્થો કેમ આવતો નથી. સ્ટાફે લોકોને સાંત્વન આવતા કહ્યું, અમને ખબર નથી, રસી નથી તો અમે શું કરીએ. જથ્થો આવ્યેથી રસી મળશે.\nજથ્થો આવે એટલે રસીકરણ પૂન: શરૂ થશે\nવલસાડ જિલ્લામાં સોમવારે રસીનો જથ્થો ન હોવાથી વેક્સિનેશન થયું નથી. હાલમાં રસીના જથ્થા અંગે કોઇ મેસેજ નથી, મોડી સાંજે વેક્સિન અંગે જાણકારી મળ્યા બાદ નક્કી કરાશે. જથ્થો આવે એટલે રસીકરણ પૂન: શરૂ કરવામાં આવશે. જેની જાહેર જનતા પણ જાણ કરવામાં આવશે.> ડો.અનિલ પટેલ,સીડીએચઓ\nવાપી તાલુકામાં વેક્સિનેશન બંધથી લોકોમાં તંત્ર સામે રોષ, સ્પષ્ટ માહિતી નહિ\nતાલુકામાં સોમવારે વેક્સિનેશન બંધ રહેતા લોકોમાં તંત્ર સામે રોષ જોવા મળ્યો હતો. રાજય સરકારે વેક્સિનનો જથ્થો ન ફાળવતાં વેક્સિનેશન બંધ કરવાની ફરજ પડી છે. પરિણામે વેક્સિન કયારે આવશે તે પ્રશ્નના જવાબમાં ખુદ આરોગ્ય વિભાગના કર્મચારીઓ મૂંઝવણમાં મુકાઇ રહ્યાં છે. વાપી તાલુકામાં અત્યાર સુધીમાં સૌૈથી વધારે વેક્સિનેશન થયુ છે. પરંતુ હાલ બ્રેક લાગી છે. વલસાડ જિલ્લામાં વેક્સિનેશનને સૌથી વધારે સારો પ્રતિસાદ વાપી તાલુકામાં મળી રહ્યો છે. વાપી શહેર અને તાલુકાના આરોગ્ય સેન્ટરો પર રસી લેવા લોકોની ભીડ જામી રહી છે.\nપરંતુ શનિવારથી જિલ્લા આરોગ્ય વિભાગ પાસે વેક્સિનનો જથ્થો ખુટી પડયો છે. જેના કારણે સોમવારે વાપી તાલુકાના કેન્દ્રો પર વેક્સિનેશન બંધ રહ્યું હતું. ઝડપથી ચાલી રહેલું વેક્સિનેશન બંધ થતાં લોકોમાં આક્રોશ જોવા મળ્યો હતો. બીજી તરફ સરકારે વેક્સિનનો જથ્થો ન ફાળ‌તાં આરોગ્ય વિભાગના કર્મચારીઓ મૂંઝવણમાં મુકાઇ રહ્યાં છે. મંગળવારથી ફરીથી વેક્સિનેશનનો પ્રારંભ થશે કે નહિ તે અંગે પણ હજુ સુધી સ્થિતિ સાફ થઇ શકી નથી. પરિણામે વેક્સિન મુકાવવા માગતાં લોકોમાં તંત્ર સામે નારાજગી વધી રહી છે.


અલ્હાબાદ-રાજકોટમાં દલિત યુવકોના મોત અંગે વિરોધઃ કલેકટરને આવેદન\nરાજકોટ તા. ૧પ :.. શહેરના સ્વયમ સૈનિક દળ એકમે રાજકોટ કલેકટરને આવેદન પાઠવી અલ્હાબાદ અને રાજકોટમાં થયેલ દલિત યુવકોના મોત અંગે વિસ્તૃત રજૂઆતો કરી હતી.\nઆવેદનમાં ઉમેરાયું હતું કે, ઉત્તર પ્રદેશ રાજયનાં અલ્હાબાદ શહેરમાં દલિત વિદ્યાર્થી દિલીપ સરોજની સરાજાહેર હત્યા કરવામાં આવેલ છે.\nબીજૂ એ કે રાજકોટ શહેરનાં મવા ગામનાં જયભીમ વિસ્તારમાં રહેતા દલિત યુવક હિતેષ કિશોરભાઇ મકવાણા મીત્રો સાથે બહાર ફરવા જાય છે. અને તેની રહસ્યમય હાલતમાં લાશ મળે છે. આ બાબતે પોલીસ દ્વારા યોગ્ય તપાસ થાય તેવી માંગણી છે.


શિવસેના સરકારનો શિકાર કરવા નીકળ્યો હિન્દુત્વનો સિંહ | The lion of Hindutva went out to hunt the Shiv Sena government - Divya Bhaskar\nThe Lion Of Hindutva Went Out To Hunt The Shiv Sena Government\nભાસ્કર ઓપિનિયન:શિવસેના સરકારનો શિકાર કરવા નીકળ્યો હિન્દુત્વનો સિંહ\nહિન્દુત્વના રસ્તા પર ચાલવું સિંહ પર સવારી કરવા જેવું છે. નીચે ઉતરતા જ સિંહ ખાઈ જાય છે.\nભાજપ સાથે રહીને ઉદ્ધવ માટે મુખ્યમંત્રી બનવું મુશ્કેલ હતું.\nઈતિહાસ સાક્ષી છે - શિવાજીની સેનાએ એક સમયે સુરત પર હુમલો કર્યો હતો, આજે સુરતમાંથી શિવસેનાની સરકાર પર હુમલો થઈ રહ્યો છે. જે રીતે રાણી કૈકેયી કોપભવનમાં બેઠી હતી, તેમ શિવસેનાના 55માંથી 33 ધારાસભ્યો અને7અપક્ષનાં ધારાસભ્યો સુરતની એક હોટેલમાં બેઠા હતા. મહારાષ્ટ્ર સરકાર પર સંકટ આવી પડ્યું છે.\nરાજકારણમાં આ કંઈ નવું નથી. ભારતીય રાજકારણમાં ગુરુ- ચેલાની કમી ક્યારેય નથી રહી. ચૌધરી ચરણ સિંહને રામ જણાવીને પોતાને હનુમાન કહેનારા રાજનારાયણ જ ચરણસિંહને થોડા દિવસો પછી ચેયરસિંહ કહીને ચીડવવા લાગ્યા હતા.\nએરપોર્ટ પર વિદેશી ઘડિયાળો સાથે ઝડપાયા બાદ ઓમપ્રકાશ ચૌટાલાને પુત્ર તરીકે સ્વીકારવાનો ઈન્કાર કરનાર ચૌધરી દેવીલાલે પોતાના પૌત્રને મહેમ કાંડમાંથી બચાવવા માટે આખી વીપી સિંહ સરકારને દાવ પર લગાવી દીધી હતી. એવામાં એકનાથ શિંદે જો એમ કહી રહ્યા છે કે અમે બાળાસાહેબના સાચા વારસદાર છીએ. આ ઉદ્ધવ ઠાકરે કોણ છે, તો તેમાં કોઈ નવાઈની વાત નથી.\nભાજપથી અલગ થયા બાદ 26 નવેમ્બર 2019ના રોજ ઉદ્ધવ ઠાકરે મહાવિકાસ આઘાડીના નેતા તરીકે ચૂંટાયા હતા. કોંગ્રેસ-NCP-શિવસેના ગઠબંધનનું નામ મહારાષ્ટ્ર વિકાસ આઘાડી રાખવામાં આવ્યું હતું. 1 ડિસેમ્બરે ઉદ્ધવે મુખ્યમંત્રી પદનાં શપથ લીધા હતા.\nખરેખર, ખોટા મૂલ્યો સાથે સમાધાન એ સમાધિ જેવું હોય છે જેમાં ઉંમર વ્યર્થ પસાર થઈ જાય છે. મહારાષ્ટ્રમાં જે ગઠબંધનની સરકાર છે, તે થોડું અનિચ્છનીય છે. શિવસેના, જેણે કોંગ્રેસ અને બાદમાં રાષ્ટ્રવાદી કોંગ્રેસ સામે વિરોધ કરીને પોતાનું અસ્તિત્વ જાળવી રાખ્યું, એ જ શિવસેના સત્તા માટે કોંગ્રેસ અને એનસીપી સાથે હાથ મિલાવી લે છે. કારણ કે ભાજપ સાથે રહીને ઉદ્ધવ માટે મુખ્યમંત્રી બનવું મુશ્કેલ હતું, માત્ર એ કારણે પાર્ટીના સમગ્ર અસ્તિત્વને દાવ પર લગાવી દેવું તે સમજદારી ન હતી. એક રીતે તેને રાજકીય આત્મહત્યા કહી શકાય છે.\nજ્યારે અટલજી અને અડવાણી કહેતા હતા કે બાબરીને તોડી પાડવામાં ભાજપનો હાથ નથી, તે ગુસ્સે ભરાયેલા ટોળાનું કાર્ય હતું, ત્યારે એક બાળાસાહેબ જ હતા, જેમણે કહ્યું હતું કે જો એક પણ શિવસૈનિક બાબરી તોડી પાડવામાં સામેલ હોય તો આ પુણ્યકર્મ પર મને ગૌરવ છે. એ જ બાળાસાહેબની પાર્ટીએ ગઠબંધનની મજબૂરીમાં હનુમાન ચાલીસા વાંચનારાઓને જેલમાં ધકેલી દેવાનું શરૂ કર્યું તો તેને પોતાના જ મૂળિયાં કાપવાનું એ રાજકીય કૃત્ય કહેવામાં આવ્યું.\nજ્યારે અટલજી અને અડવાણીએ કહ્યું હતું કે બાબરી મસ્જિદ તોડી પાડવામાં ભાજપનો હાથ નથી, ત્યારે બાળાસાહેબે પોતે કહ્યું હતું કે જો એક પણ શિવસૈનિક બાબરીને તોડી પાડવામાં સામેલ છે, તો મને આ પુણ્યકર્મ પર ગર્વ છે.\nઆજે 40 ધારાસભ્યોને સાથે લઈને એકનાથ શિંદે પણ આ જ વાત કહી રહ્યા છે. તેમની એક જ શરત છે કે હિન્દુત્વ, જેના કારણે શિવસેનાના બચેલા શ્વાસ ચાલી રહ્યા છે. તેની સાથે હિંદુત્વ પાર્ટી એટલે કે ભાજપનું સમર્થન પણ છે. શિંદે કહી રહ્યા છે કે તેઓ આ બધું ભાજપનાં કહેવાથી નહીં, પરંતુ શિવસેનાના મૂળ સ્વરૂપને બચાવવા માટે કરી રહ્યા છે. તે જાણવું મહત્વપૂર્ણ છે કે શિવસેનામાં એકનાથ જ એકમાત્ર દિગ્ગજ નેતા પણ છે અને બાળાસાહેબ પછી બીજા મોટા શિવસૈનિક ધરમવીર આનંદ દિઘેના સાચા અનુયાયી પણ છે.\nકોંગ્રેસ અને એનસીપીને ટેકો આપતા-આપતા એક દિવસ તો તેઓને અપમાનિત થવાનો અનુભવ તો થવાનો જ હતો. આમેય હિન્દુત્વના રસ્તા પર ચાલવું એ સિંહની સવારી કરવા જેવું છે. નીચે ઉતરતા જ સિંહ તેને ખાઈ જાય છે. હવે અનિચ્છનીય ગઠબંધનવાળી સરકારનું બચવું મુશ્કેલ છે. એકાદ-બે દિવસમાં કાં તો શિંદે સીએમ બનશે અને ભાજપ બહારથી ટેકો આપશે અથવા તો શિવસેના-ભાજપની ગઠબંધન સરકાર રચાશે. આ બંને વિકલ્પો પર વાત નહીં બને તો ચૂંટણી નિશ્ચિત છે.\nઈંગ્લેન્ડ 326 રને ટ્રાયલ


At Some Point: July 2011\nઐશ્વર્યાએ પ્રેગ્નન્સીની વાત છુપાવી : ભંડારકર\nઐશ્વર્યા રાયી પ્રેગ્નન્સીને લીધે મારો ફિલ્મ પ્રકલ્પ મુશ્કેલીમાં સપડાયો હોવાથી મને મોટો આંચકો લાગ્યો છે. એશે પ્રેગ્નન્સીની વાત મારાથી છુપાવી હતી. આને કારણે મારો હમણાં સુધીનો આ સૌથી મોટો પ્રોજેકટ ઘોંચમાં પડતાં મને ઘોર નિરાશામાં ધકેલાઈ જવાનો વારો આવ્યો છે, એમ દિગ્દર્શક મધુર ભંડારકરે મંગળવારે જણાવ્યું હતું.\nમારી ફિલ્મમાંથી પ્લગ કાઢી નાખવામાં આવ્યો છે. આને કારણે હવે હું કચેરીમાં એકલો જ બેસી રહું છું. હું કયારેય પરિણામની ચિંતા કર્યા વિના મારી ફિલ્મ પ્રત્યે પ્રામાણિક રહું છું. ગત દોઢ વર્ષથી આ પ્રોજેકટમાટે પસીનો કાઢતો હતો, એમ ભંડારકરે બ્લોગમાં લખ્યું છે. સાચી માહિતી છુપાવવાને લીધે મને આંચકો લાગ્યો છે. ઐશ્વર્યાની પ્રેગ્નન્સી બાબત અગાઉથી ખબર હોત તો હીરોઈન પ્રકલ્પ તે રીતે હાથ ધર્યોહતો, પરંતુ મારી સામે અચાનક આ વાત આવતાં પ્રકલ્પ ટલ્લે ચઢી ગયો છે, એમ તેણે જણાવ્યું હતું.ભંડારકરે ૬૪મા કાન્સ ઈન્ટરનેશનલ ફિલ્મ ફેસ્ટિવલમાં હીરોઈન ફિલ્મની જાહેરાત કરી હતી. ઐશ્વર્યા રાય ચાર મહિનાની ગર્ભવતી હોઈ નવેમ્બર મહિનામાં તેની ડિલિવરી થવાની સંભાવના છે એ માહિતી મને ન્યૂઝ ચેનલ થકી ખબર પડી છે એમ પણ ભંડારકરે જણાવ્યું હતું. આ મામલે ભંડારકરની પૂર્વ પ્રેમિકા તબ્બુએ ગઈકાલે તેને મળી સાંત્વના આપી હતી.


આંતરરાષ્ટ્રીય સરહદમાં દેખાયું શંકાસ્પદ ડ્રોન, BSFએ કર્યો ગોળીબાર | Suspected drone appears at international border, BSF fires - Gujarati Oneindia\nઅસમ-મેઘાલયનો 50 વર્ષ જુનો સીમા વિવાદ ઉકેલાયો, અમિત શાહની હાજરીમાં બન્ને રાજ્યોના સીએમ એ કર્યા હસ્તાક્ષર\nભારત, ઓસ્ટ્રેલિયા સીમા પારના આતંકવાદ માટે પડદા પાછળના આતંકવાદના ઉપયોગની કરી નિંદા\nબેલારૂસ બોર્ડર પર થોડીવારમાં યુક્રેન - રશિયા વચ્ચે શાંતિ વાર્તા, રુશી સેનાએ હુમલો ઓછો કર્યો, બંધ થશે યુદ્ધ?\nયુક્રેન સંકટ વચ્ચે ફરી વધી શકે છે ભારત-ચીનનો તણાવ, એસ.જયશંકરે ચીનને આપી ચેતવણી\nરશીયા અને યુક્રેન વચ્ચે યુદ્ધ થયુ તો ભારત કોનો સાથ આપશે? આના પર કેમ છે અમેરિકાની નજર?\n20 min ago શિવસેના સાંસદ સંજય રાઉતની વિરૂદ્ધ વોરંટ જારી, પૂર્વ બીજેપી સાંસદની પત્નીથી જોડાયેલ છે મામલો\n35 min ago Femina Miss India 2022 : મલાઈકાએ પહેર્યો ડીપ નેક ડ્રેસ, તો ન દેખાવાનું દેખાઇ ગયું\n| Published: Friday, July 2, 2021, 12:06 [IST]\nકલમ 37૦ ના રદ થયા પછી જમ્મુ-કાશ્મીરમાં શાંતિનું વાતાવરણ છે, જેને પાકિસ્તાન પસંદ કરી રહ્યું નથી. જેના કારણે તેના વતી દરરોજ નાપાક હરકતો કરવામાં આવી રહી છે. આ અઠવાડિયે જમ્મુ એરફોર્સ સ્ટેશન પર બે વિસ્ફોટ થયા હતા, જેમાં ડ્રોનનો ઉપયોગ કરવામાં આવ્યો હતો. આ પછી, ડ્રોન હવે આંતરરાષ્ટ્રીય સરહદના આર્નીયા સેક્ટરમાં જોવામાં આવ્યું હતું, જો કે સરહદ સુરક્ષા દળના સતર્ક સૈનિકોએ તેનો પીછો કર્યો હતો.\nબીએસએફના જણાવ્યા અનુસાર શુક્રવારે સવારે 4.25 વાગ્યે આંતરરાષ્ટ્રીય સરહદના આર્નીયા સેક્ટરમાં ડ્રોન પ્રવૃત્તિ જોવા મળી હતી. ડ્રોન ભારતીય સરહદમાં પ્રવેશતાની સાથે જ બીએસએફના જવાનોએ તેના પર ફાયરિંગ શરૂ કરી દીધી હતી. જેના કારણે તેને પાછા પાકિસ્તાનની સરહદ પર જવું પડ્યું. બીએસએફના જણાવ્યા અનુસાર સરહદની આ બાજુ સર્વેલન્સ માટે ડ્રોનનો ઉપયોગ કરવામાં આવી રહ્યો હતો, પરંતુ તેના સૈનિકો પહેલાથી જ તેને લઈને સજાગ હતા. જેના કારણે તે લાંબા સમય સુધી ટકી શક્યુ નહીં.\nઘુંસપેઠની પહેલી રેકી?\nઆંતરરાષ્ટ્રીય સરહદ પર ઘૂસણખોરી એ નવી વાત નથી. સૂત્રોના જણાવ્યા અનુસાર પાકિસ્તાન ભારતીય સરહદમાં સૈનિકોની સ્થિતિ જાણવા ડ્રોનનો ઉપયોગ કરે છે. જો તેમને પેટ્રોલિંગ, ચોકી અને સૈનિકોની હિલચાલ ઉપલબ્ધ હોત, તો આતંકવાદીઓ અને તસ્કરો માટે ઘૂસણખોરી કરવી સહેલી બની હોત. આ પહેલીવાર નથી, ઘણી વખત આ પહેલા બીએસએફ દ્વારા પાકિસ્તાનના ડ્રોનને ઠાર કરવામાં આવ્યું છે.\nજમ્મુ એરફોર્સ સ્ટેશન પર શું થયુ?\nતાજેતરમાં જમ્મુ એરફોર્સ સ્ટેશનના તકનીકી વિસ્તારમાં બે વિસ્ફોટ થયા હતા. એવી આશંકા છે કે બંને ધડાકામાં ડ્રોન દ્વારા પેલોડ નીચે આવી ગયું હતું. આવી સ્થિતિમાં દેશનો આ પહેલો મામલો છે, જ્યાં આતંકવાદીઓએ વિસ્ફોટ માટે ડ્રોનનો ઉપયોગ કર્યો હતો. જો કે, આ હુમલામાં બે જવાન ઘાયલ થયા હતા, જ્યારે બિલ્ડિંગની છતને સહેજ નુકસાન થયું હતું.\nborder suspect drone indian army army government pakistan બોર્ડર શંકાસ્પદ ડ્રોન સેના બીએસએફ સરકાર પાકિસ્તાન\nSuspected drone appears at international border, BSF fires\nStory first published: Friday, July 2, 2021, 12:06 [IST]


ભારતમાં સરકારી ‘મેક ઇન ઇન્ડિયા’ પહેલાં રચાઈ હતી ખાનગી ‘મેક ઇન ઇન્ડિયા’ સ્ટોરી – vicharkranti2019's blog\nભારતમાં સરકારી ‘મેક ઇન ઇન્ડિયા’ પહેલાં રચાઈ હતી ખાનગી ‘મેક ઇન ઇન્ડિયા’ સ્ટોરી\nvicharkranti2019\tUncategorized\t April 12, 2019 April 13, 2019 1 Minute\nઇનોવેટર-આન્ત્રપ્રેન્યોર જિજ્ઞેશ શાહની ‘મેક ઈન ઈન્ડિયા‘ની સફળ સ્ટોરીને ખતમ કરનાર કોણ છે?\nઅગાઉ આપણે એનએસઈ (NSE)ની ખુલ્લેઆમ તરફેણ અને એનએસઈએલ (NSEL)ની બેફામ ઉપેક્ષા તેમ જ તેને કરાયેલા ભારોભાર અન્યાયની વાત કરી, જેમાં આપણે તત્કાલીન ફાઈનાન્સ મિનિસ્ટર – એટલે કે પી. ચિદમ્બરમે કેવી રીતે સફળ ‘મેક ઇન ઇન્ડિયા’ સ્ટોરીને ખતમ કરી તેની વાત કરી.\nઆ ‘મેક ઇન ઇન્ડિયા’નું સર્જન કર્યુ હતું જિજ્ઞેશ શાહ નામના ઇનોવેટર અને આન્ત્રપ્રેન્યોરે. તેમણે ઊભી કરેલી સ્પર્ધાથી ગભરાઈને એનએસઈનાં સ્થાપિત હિતોના રક્ષકોએ જિજ્ઞેશ શાહ સામે કાવાદાવા રચીને તેમને એનએસઈએલની પૅમેન્ટ ક્રાઈસિસમાં ખોટી રીતે સંડોવી દીધા.\nનોંધનીય છે કે જિજ્ઞેશ શાહ હાર્યા નથી અને લડત આજે પણ ચાલુ રાખી છે. જિજ્ઞેશ શાહ આજે પણ એકલા હાથે સમગ્ર સિસ્ટમ, સ્થાપિત હિતો, સ્વાર્થી હિતો, રાજકીય વગદારો, પાવરફુલ બ્રોકરો, સરકારી અધિકારીઓ સામે લડી રહ્યા છે. હવે તેમને અદાલત પાસેથી જ આશા અને વિશ્વાસ છે.\nશું છે તેમની ‘મેક ઇન ઇન્ડિયા’ સ્ટોરી? આ માત્ર સ્ટોરી નથી, બલકે પુરવાર થયેલી હકીકત છે. આ ઇનોવેટરે દસ વરસમાં દેશમાં અને પરદેશમાં દસ એક્સચેન્જ સફળતાપૂર્વક ઊભાં કર્યાં હતાં. એટલું જ નહીં, એ બધાંને સફળતાપૂર્વક ચલાવ્યાં પણ હતાં. દુબઈ, બોત્સ્વાના, મોરિશિયસ, સિંગાપોર ઉપરાંત દેશમાં પાંચ એક્સચેન્જ. તેમનાં એક્સચેન્જ કોમોડિટીઝ, સ્ટૉક્સ, પાવર ક્ષેત્રે રચાયાં. આમ જોવા જઈએ તો તેમણે આખી ઈકોસિસ્ટમ ઊભી કરી હતી. વર્તમાન વડાપ્રધાને 2014માં સત્તા પર આવીને જે મેક ઈન ઈન્ડિયાની વાત કરી હતી, એ મેક ઈન ઈન્ડિયા જિજ્ઞેશ શાહે ઓલરેડી પુરવાર કરી દીધું હતું. તેમણે ઘણાં માઈલસ્ટોન ઊભાં કર્યાં. દસ લાખ જોબનું સર્જન કર્યુ, કોમેક્ષ ટર્નઓવરને વિશ્વમાં ટોચનું -અગ્રણી સ્થાન અપાવ્યું. વેરહાઉસિંગના કનસેપ્ટને નોખી રીતે વિકસાવ્યો. કોમોડિટીઝ ફ્યુચર્સ વિશે જાગૃતિ ફેલાવી. માર્કેટને વ્યાપક બનાવી. કોઈ એક્સચેન્જનો આઈપીઓ આવ્યો હોય એવું પહેલીવાર જિજ્ઞેશ શાહે કરી બતાવ્યું. એમસીએક્સનો ઈસ્યૂ લાવી તેને સફળ બનાવ્યો. તેનું લિસ્ટિંગ કરાવ્યું. આમ, સામે ચાલીને એક્સચેન્જની પારદર્શકતા વધારી. આવું કોણ કરે?\nનૅશનલ સ્ટૉક એક્સચેન્જ છેલ્લાં કેટલાય વખતથી આઈપીઓ લાવવાનું ટાળી રહ્યું છે. તેના સ્ટેકહોલ્ડર્સે પ્રેશર લાવ્યું હોવા છતાં તેનો ઇશ્યૂ લવાયો નથી! આ કેવું ?\nહવે આ જ એનએસઈ એમસીએકસ સાથે મર્જર કરી પરોક્ષ લિસ્ટીંગ મેળવવાની ચાલાકી અજમાવી રહ્યું હોવાની વાતો ચાલી છે. જિજ્ઞેશ શાહે જેને નંબર વન બનાવ્યું એ એક્સચેન્જ સહિત તેમની પાસેથી તેમણે સ્થાપેલાં બીજાં એક્સચેન્જ પણ તેમને વેચાવી નાખ્યાં. આમ કરીને સરકારે સ્થાપિત હિતોના દબાણને વશ થઈ જિજ્ઞેશ શાહનાં સાહસોને તો નુકસાન પહોંચાડ્યું જ છે, સાથે રાષ્ટ્રને પણ ઘોર અન્યાય કર્યો છે.\nઆ અન્યાય સામે આજે પણ જિજ્ઞેશ શાહની લડાઈ ચાલુ છે. આ લડાઈ અન્યાય સામે છે, અસત્ય સામે છે. આ લડાઈમાં સત્યની જીત બહાર આવવા લાગી છે, જે સાહસિકો માટે પ્રેરણા સમાન છે. નવોદિત આન્ત્રપ્રેન્યોર માટે દીવાદાંડી સમાન આંતરરાષ્ટ્રીય ખ્યાતિપ્રાપ્ત જિજ્ઞેશ શાહના પ્રકરણની વાત હવે પછી પણ કરતાં રહીશું…\nPrevious Post ખરેખર, મતદાન માટે દૃઢ મનોબળની જરૂર પડે છે!\nNext Post એનએસઈએલના ઇન્વેસ્ટરો/બ્રોકરો ખરેખર કોણ હતા અને એમણે શું કર્યું હતું?


કાશ્મીરમાં પંડિતની હત્યાના વિરોધમાં 350 કર્મીઓના સામૂહિક રાજીનામાં | નવગુજરાત સમય\nલશ્કર સાથે જોડાયેલા સંગઠન કાશ્મીર ટાઈગર્સે આ હત્યાની જવાબદારી સ્વીકારી છે.\nજમ્મુ-કાશ્મીરમાં કાશ્મીરી પંડિત રાહુલ ભટનો આતંકીઓ દ્વારા હત્યા બાદ પ્રદેશમાં સ્થિતિ વણસી છે. કાશ્મીર પંડિતો એવા સરકારી કર્મચારીઓએ ખીણની બહાર સલામત સ્થળોએ તેમને ખસેડી દેવાની માગણી કરીને વિરોધ પ્રદર્શનો કર્યા હતા. બડગામ જિલ્લા કે જ્યાં પંડિતોને મેક-શિફ્ટ સવલત અપાઇ હતી તે આ વિરોધ પ્રદર્શનનું મુખ્ય કેન્દ્ર હતું. તેમણે જમ્મુ-કાશ્મીર વહીવટીતંત્રની સામે સુત્રોચ્ચારો કર્યા હતા. સ્થિતિ એટલી તંગ બની કે પ્રદર્શનકારીઓને અટકાવવા માટે લાઠી ચાર્જ કરવો પડ્યો હતો અને ટીઅર ગેસના શેલ છોડવા પડ્યા હતા.\nરાહુલ ભટની હત્યાના વિરોધમાં શુક્રવારે વડાપ્રધાનના રોજગાર સર્જન કાર્યક્રમ હેઠળ કાર્યરત 350 કાશ્મીરી પંડિતોએ એલજીને સામૂહિક રાજીનામા મોકલી આપ્યા હતા. ઉલ્લેખનીય છે કે રાહુલ ભટને ગુરુવારે બડગામ જિલ્લામાં એક સરકારી ઓફિસમાં લશ્કર-એ-તૈયબાના બે આતંકવાદીઓએ ગોળી મારી દીધી હતી. ત્યારથી ઘાટીમાં ભારે તણાવનું વાતાવરણ છે. લશ્કર સાથે જોડાયેલા સંગઠન કાશ્મીર ટાઈગર્સે આ હત્યાની જવાબદારી સ્વીકારી છે.\nવિસ્થાપિત કાશ્મીરી પંડિતો માટે ખાસ શરૂ કરાયેલ રોજગાર કાર્યક્રમ હેઠળ રાહુલ ભટને નોકરી મળી હતી. તે ચદૂરા ખાતે આવેલી તહસીલ ઓફિસમાં કામ કરતો હતો. ગોળી વાગ્યા બાદ, રાહુલ ભટને તાત્કાલિક શ્રીનગરની SMHS હોસ્પિટલમાં લઈ જવામાં આવ્યો હતો જ્યાં તેનું મોત નીપજ્યું હતું. પ્રત્યક્ષદર્શીઓના જણાવ્યા અનુસાર, સાંજે લગભગ 4:30 વાગ્યે, લશ્કર-એ-તૈયબાના બે આતંકવાદીઓ તહસીલ ઓફિસમાં ઘૂસ્યા અને ભારે ભીડ વચ્ચે તેને શોધીને રાહુલ ભટને ગોળી મારી હતી અને પછી સ્થળ પરથી ભાગી ગયા હતા. રાહુલ ભટ બડગામ જિલ્લાની વિસ્થાપિત કોલોનીમાં રહેતો હતો અને છેલ્લા આઠ વર્ષથી ત્યાં કામ કરતો હતો.\nરાહુલ ભટની હત્યાની તપાસ એસઆઈટી કરશે: પત્નીને સરકારી નોકરી\nશ્રીનગર: કાશ્મીરી પંડિત રાહુલ ભટની હત્યા તપાસ માટે જમ્મુ-કાશ્મીર સરકારે એસઆઈટીની રચના કરી છે. સાથે જ સરકાર દ્વારા રાહુલ ભટની પત્નીને સરકારી નોકરી આપવાની જાહેરાત કરી છે. ઉપરાંત રાહુલ ભટની દીકરીનો ભણવાનો ખર્ચ સરકાર ઉપાડશે. અહીંયા નોંધવું રહ્યું કે રાહુલ ભટની હત્યાને લઈને તેમના પરિવારજનોએ હત્યાને ષડયંત્ર ગણાવીને તપાસની માંગ કરી હતી. જમ્મુ-કાશ્મીરના ઉપરાજ્યપાલ મનોજ સિંહાની ઓફિસથી કરાયેલા ટ્વીટમાં રાહુલ ભટની હત્યાની તપાસ માટે એસઆઈટી રચવાની જાહેરાત કરાઇ છે.\nપાક. જાસૂસી સંસ્થા ISIના ઇશારે બબ્બર ખાલસાએ મોહાલીમાં ગ્રેનેડ હુમલો કર્યો


ધારીની પેટાચુંટણીમાં સારો દેખાવ કરનારા કાર્યકર્તાઓને સ્થાનિક સ્વરાજ્યની સંસ્થાઓની ચુંટણીઓમાં ટીકીટો અપાશે : શ્રી દિનેશ ડાંગર | Avadhtimes\nHome અમરેલી ધારીની પેટાચુંટણીમાં સારો દેખાવ કરનારા કાર્યકર્તાઓને સ્થાનિક સ્વરાજ્યની સંસ્થાઓની ચુંટણીઓમાં ટીકીટો અપાશે...\nધારીની પેટાચુંટણીમાં સારો દેખાવ કરનારા કાર્યકર્તાઓને સ્થાનિક સ્વરાજ્યની સંસ્થાઓની ચુંટણીઓમાં ટીકીટો અપાશે : શ્રી દિનેશ ડાંગર\nપ્રદેશ કોંગ્રેસ આગેવાન અને અમરેલી જિલ્લા કોંગ્રેસના પ્રભારી શ્રી દિનેશભાઇ ડાંગર અવધ ટાઇમ્સની મુલાકાતે\nવિધાનસભાની પેટા ચુંટણીમાં કોંગ્રેસ દ્વારા કાર્યકરો અને આગેવાનો ઉપર ખાસ મોનીટરીંગ રાખી પ્રમાણીક નિષ્ઠાવાન લોકો આગળ આવે તેવા પ્રયાસો : શ્રી પ્રભાતભાઇ કોઠીવાળ, શ્રી કુલદીપ બસીયા સાથે જોડાયા\nધારી બગસરા ખાંભા વિધાનસભાની પેટા ચુંટણીમાં આજે ધારી ખાતે કોંગ્રેસનાં ઉમેદવાર શ્રી સુરેશભાઇ કોટડીયાનાં ચુંટણી કાર્યાલય ઉદ્દઘાટન અને ઉમેદવારી રજુ કરવાનાં કાર્યક્રમ પ્રસંગે પ્રદેશ કોંગ્રેસમાંથી પ્રભારી તરીકે ઉપસ્થિત રહેલા શ્રી દિનેશભાઇ ડાંગર અને બાબરા પંથકનાં આગેવાન શ્રી પ્રભાતભાઇ કોઠીવાળ તથા કુલદીપભાઇ બસીયાએ અવધ ટાઇમ્સ દૈનિકની શુભેચ્છા મુલાકાત લઇ અવધ ટાઇમ્સ સાથે વાતચીેત કરતા જણાવ્યું કે, વિધાનસભાની પેટા ચુંટણીમાં કોંગ્રેસે પોતાની વ્યુહ રચના ગોઠવી છે. તે મુજબ બેઠક કોંગ્રેસને મળે તે માટે પુરતા પ્રયાસો કરવામાં આવશે. જો કે, ધારી બેઠકમાં ભુતપુર્વ કેન્દ્રીય મંત્રી સ્વ.મનુભાઇ કોટડીયાનું નામ છે. તેઓએ જિલ્લામાં અનેક કામો લોકો માટે કર્યા છે. તેનો ફાયદો સુરેશભાઇ કોટડીયાને ચુંટણીમાં મળશે. સામે પક્ષે ભાજપનાં ઉમેદવાર રાજ્યસભાની ચુંટણી દરમિયાન જ પ્રલોભન કે યેનકેન પ્રકારે તકલીફ પડી હોય કે જે હોય તે પરંતુ આ ચુંટણીમાં લોકો નારાજ છે. ઉપરાંત ખેડુત માટે સરકાર કાયદો લાવી તેથી પણ ખેડુતો ભાજપથી નારાજ છે. જ્યારે ઇતર વર્ગ હંમેશા કોંગ્રેસ સાથે છે અને રહેશે. કોંગ્રેસ પાર્ટીએ સ્થાનિક સ્વરાજ્યની ચુંટણીની જવાબદારી પણ સોંપી છે. આગામી ત્રણ મહિના પછી સ્થાનિક સ્વરાજ્યની સંસ્થાઓની ચુંટણી આવનાર હોય તેથી અત્યારથી જ ધ્યાન રખાશે. જેણે વિધાનસભા પેટા ચુંટણીમાં કામગીરી કરી છે.\nતેને પરફોર્મન્સ આધારે ટીકીટ અપાશે તેમ શ્રી દિનેશભાઇ ડાંગરે જણાવ્યું હતું. વધુમાં એવું પણ જણાવ્યું કે, નગરપાલીકાઓ, જિલ્લા તાલુકા પંચાયતની ચુંટણીઓ આવે છે. તેથી ખાસ મોનીટરીંગ કરીશું અને કોની કેવી અને કેટલી કામગીરી છે તેની નોંધ લેશું. કોંગ્રેસ પાર્ટીએ સંગઠનને મજબુર બનાવવા તાલુકા જિલ્લા કોંગ્રેસની નવી બોડીઓ બનાવી અને પ્રમાણીક તથા નિષ્ઠાવાન લોકો ખાસ આગળ આવે તે માટે ધ્યાન રાખીશું. સંગઠન અંગે કોંગ્રેસમાંથી કંઇ પણ સુચનો હોય તો મોબાઇલ નં.9925099450નો સંપર્ક કરવા જણાવ્યું છે અને કોઇપણને સાંભળવામાં આવશે. જરૂર પડ્યે ધ્યાન કેન્દ્રીત કરવાથી રીસફલીંગ પણ કરીશું તેમ પ્રદેશ કોંગ્રેસનાં સૌરાષ્ટનાં ચુનટણી ઇન્ચાર્જ શ્રી દિનેશભાઇ ડાંગરે અવધ ટાઇમ્સની વાતચીતમાં જણાવ્યું હતું.


ભારતનું સૌથી મોટુ ઇગ્લૂ રેસ્ટોરન્ટ વિશ્વભરમાં છે પ્રસિધ્ધ, જરૂરથી લો મુલાકાત | India's largest igloo restaurant is world famous, must visit\nHome > લાઇફસ્ટાઇલ > ટ્રાવેલ > ભારતનું સૌથી મોટુ ઇગ્લૂ રેસ્ટોરન્ટ વિશ્વભરમાં છે પ્રસિધ્ધ, જરૂરથી લો મુલાકાત\nભારતનું સૌથી મોટુ ઇગ્લૂ રેસ્ટોરન્ટ વિશ્વભરમાં છે પ્રસિધ્ધ, જરૂરથી લો મુલાકાત\nBY Connect Gujarat11 Feb 2022 9:19 AM GMT\nConnect Gujarat11 Feb 2022 9:19 AM GMT\nલગ્નની સિઝનના કારણે, તાજેતરમાં ઘણા લગ્નો થયા છે. આવી સ્થિતિમાં, કપલ્સ હનીમૂન પર જવા માંગે છે અથવા વેલેન્ટાઇન ડે સેલિબ્રેટ કરવાનો પ્લાન ધરાવે છે, તેઓ તેમના પાર્ટનર સાથે સુંદર સ્થળોએ જવા માંગે છે. તાજેતરમાં જ એક્ટ્રેસ મૌની રોય તેના પતિ સાથે હનીમૂન પર કાશ્મીર ગઈ હતી. જો તમે પણ તમારા પાર્ટનર સાથે ફરવાનું પ્લાનિંગ કરી રહ્યા છો તો તમે કાશ્મીર જઈ શકો છો. કાશ્મીરને પૃથ્વી પરનું સ્વર્ગ કહેવામાં આવે છે. તમારા જીવનસાથી સાથે ફરવા માટે ઘણી સુંદર જગ્યાઓ છે. કાશ્મીરની પ્રાકૃતિક સુંદરતા તમને મોહિત કરશે. કાશ્મીરને હનીમૂનનું શ્રેષ્ઠ સ્થળ માનવામાં આવે છે. પણ આ વખતે તમે કાશ્મીર જાવ તો ગુલમર્ગ અવશ્ય જાવ. અહીં તમને વિશ્વની સૌથી મોટી ઇગ્લૂ રેસ્ટોરન્ટ જોવા મળશે. તમારા જીવનસાથી ઉપરાંત, તમે પરિવાર અને બાળકો સાથે બર્ફીલા રેસ્ટોરન્ટનો આનંદ પણ લઈ શકો છો.\nગુલમર્ગમાં વિશ્વની સૌથી મોટી ઇગ્લૂ રેસ્ટોરન્ટ :\nવિશ્વ પ્રસિદ્ધ સ્કી રિસોર્ટ કાશ્મીરના ગુલમર્ગમાં બનેલ છે. આ રિસોર્ટની સુંદરતા જોવા માટે લોકો દૂર-દૂરથી આવે છે. પરંતુ અહીં આવનારાઓને સ્કી રિસોર્ટની સાથે અન્ય આકર્ષક સ્થળ પણ મળી શકશે. ગુલમર્ગના એક સ્થાનિક બિઝનેસમેને પ્રવાસીઓને રોમાંચક અને સુંદર યાદો આપવા માટે ઈગ્લૂ રેસ્ટોરન્ટ બનાવી છે. ગુલમર્ગની આ રેસ્ટોરન્ટ 37.5 ફૂટ ઊંચી અને 44.5 ફૂટ વ્યાસની છે. તે વિશ્વની સૌથી મોટી ઇગ્લૂ રેસ્ટોરન્ટ હોવાનું કહેવાય છે.\nઈગ્લૂ 64 દિવસમાં થયું તૈયાર :\nઇગ્લૂ રેસ્ટોરન્ટ 64 દિવસમાં રાત-દિવસ મહેનત કરીને બનાવવામાં આવી છે. આ રેસ્ટોરન્ટ બનાવવા માટે 1700 લોકોને કામ આપવામાં આવ્યું હતું. આ બનાવવાનો શ્રેય સ્નો આર્ટિસ્ટ વસીમ શાહને જાય છે.\nભારતનું ઇગ્લૂ સ્વિટ્ઝર્લેન્ડના ઇગ્લૂ કરતાં પણ મોટું :\nવસીમ શાહે ઇગ્લૂ રેસ્ટોરન્ટનો રેકોર્ડ ગિનીસ બુક ઓફ વર્લ્ડ રેકોર્ડમાં દાખલ કરવા માટે પણ અરજી કરી છે. તેમનું માનવું છે કે આ પહેલા વર્ષ 2016માં સ્વિટ્ઝરલેન્ડમાં સૌથી મોટું ઇગ્લૂ બનાવવામાં આવ્યું હતું. તેની ઊંચાઈ 33.8 ફૂટ અને વ્યાસ 42.4 ફૂટ હતો. પરંતુ ગુલમર્ગમાં ઈગ્લૂની ઊંચાઈ અને વ્યાસ વધુ છે.\ntravel world famous ski resort honeymoon or plan celebrate Valentine's Day igloo bigger Igloo Gulmarg Switzerland's igloo Lifestyle and Relationship ConnectGujarat


રાઈનો પર્વત/અંક ચોથો/ પ્રવેશ ૬ ઠ્ઠો - વિકિસ્રોત\nરાઈનો પર્વત/અંક ચોથો/ પ્રવેશ ૬ ઠ્ઠો\n← અંક ચોથો: પ્રવેશ ૫ રાઈનો પર્વત\nઅંક ચોથો: પ્રવેશ ૬\nરમણભાઈ મહિપતરામ નીલકંઠ અંક પાંચમો: પ્રવેશ ૧ →\nસ્થળ : કિસલવાડી.\n[રાઈ અને શીતલસિંહ ફરતા પ્રવેશ કરે છે.]\nશીતલસિંહ : મહારાજ ! આપણે સ્વસ્થ અને પ્રસન્ન જોઈ મને બહુ હર્ષ થયો. મને ભય હતો કે આપ વ્યગ્ર અને વ્યાકુલ હશો.\nરાઈ : વ્યગ્રતા અને વ્યાકુલતા સહુ દૂર થઈ ગયાં છે. મારું ચિત્ત ભયથી મુક્ત થઈ શાન્તિ અને આનન્દ પામ્યું છે.\nશીતલસિંહ : આપે વિચાર કર્યો ?\nરાઈ : વિચાર કર્યો, એટલું જ નહિ પણ નિર્ણય કર્યો. ઉત્તમોટામાં અને પરમ સંતોષકારક નિર્ણય કર્યો છે. ચિન્તાનું કારણ નથી.\nશીતલસિંહ : જાલકા બહુ ખુશી થશે.\nરાઈ : જાલકા શું , પણ સહુ કોઈ બહુ ખુશી થશે.\nશીતલસિંહ : (આસપાસ જોઈને) આપણે કઇ તરફ જઈએ છીએ. હું તો આપ જાઓ છો તેમ આવું છું.\nરાઈ : તે રાત્રે તમે ને પર્વતરાય આ વાડીમાં દક્ષિણ તરફથી પેઠેલા ત્યાં આપણે આવી પહોંચ્યા. તે વેળા પર્વતરાયે પાડેલું છીદ્ર આ રહ્યું. તેમને તેમ રહેવા દીધું છે.\nશીતલસિંહ : મહારાજા આવું જોખમ ભર્યું સાહાસ શા માટે કરવું. પર્વતરાએ મારું કહેવું નહિ માનેલું ને આ ઉજજડ જગ્યાએ આવી પ્રાણ ખોયા !\nરાઈ : મને પણ કોઈનું તીર વાતે તો તે તીર મારનારને તમે રાજા બનાવજો.\nશીતલસિંહ : ઘણી ખમા મહારાજ ! એ શું બોલ્યા ! હું તો આપનો વફાદાર ને આજ્ઞાધીન સેવકા છું. પણ અરે ! પણે નદીમાં શો ચમત્કાર દેખાય છે ? વહેતા પાણીમાં દીવા તણાયા જાય છે. એક જાય છે ને બીજો આવે છે ! ત્યાં માણસ તો કોઈ દેખાતું નથી !\nરાઈ : દેખાવ અદ્ભુત છે. તમે નદીકિનારે જઈને જોઈ આવો તો એ દીવા મૂળ ક્યાંથી આવે છે.\nશીતલસિંહ : રાત અંધારી છે, ચંદ્ર હજી ઊગ્યો નથી, ને એ દીવા તે કોણ જાણે શું હોય ?\nરાઈ : તમે બીઓ છો?\nશીતલસિંહ : મહારાજ ! બીવાનું કારણ છે.\nરાઈ : જેની કેડે તરવાર હોય તેને બીવાનું કારણ હોય જ નહિ.\nશીતલસિંહ : મારી તો હિંમત નથી ચાલતી. મારાથી તો નહિ જવાય.\nરાઈ : હિંમતથી ના જવાતું હોય તો આજ્ઞાથી જાઓ. તમે હમણાં જ કહ્યું કે ‘હું આપનો આજ્ઞાધીન સેવક છું.’\nશીતલસિંહ : આપ હુકમ કરીને મોકલો તો હું જાઉં છું, પણ હું બૂમ પાડું તો આપ આવી પહોંચજો. (છીંડામાંથી નીકળી દીવા તરફ જાય છે)\nપાડ્યું પર્વતરાય ગુર્જરનૃપે આ છિદ્ર જે વાડમાં,\nત્યાંથી તેમનું મૃત્યુ પેઠું, વળી તે સંતાપ પેઠા મુજ;\nપેટી રાજ્યની ક્રાંતિ કોઈ કપરી, સંગ્રામ પેઠા કંઈ,\nભાવી શી ઈતિહાસસૃષ્ટિ બનશે એ એક ચેષ્ટા થકી ? ૫૫\nગમે તે પરિણામ થાઓ , પણ મારી ગ્રન્થિઓનો ભેદ થયો છે અને મારા સંશયોનો છેદ થયો છે, એટલે હું નિશ્ચિન્ત છું. પરંતુ, એ નિશ્ચિન્તતાથી પર્યાપ્તિ નથી લાગતી એ શું ? (પૂર્વમાં ચન્દ્ર ઊગે છે તે જોઈ)\nએકાએક આ શું?\nરાત્રીએ ઝટ અંધકારપટ આ સંકેલી કેવું લીધું !\nઆકાશે ભરી દિધી શી દશ દિશા આશા રુપેરી રસે !\nવરતાવી દિધું કેવું પ્રેંખણ બધે લ્હેરો થકી વાયુએ !\nઊગ્યો ચન્દ્ર અને પ્રવૃત્તિ પ્રસરી, નિશ્ચેષ્ટ સૂતું ન કો ! ૫૬\nમારા પ્રબોધની શાંતિને પણ કંઈ એવું ઉત્સર્પણ દોલાયમાન કરે છે. શું ત્યારે નિશ્ચેષ્ટામાં કૃતકૃત્યતા નથી? પણે શીતલસિંહ ઘવાયેલા શિકારને પગલે આવે છે !\n[શીતલસિંહ પ્રવેશ કરે છે.]\nકેમ શીતલસિંહ ! જીતી આવ્યા કે જીતાડી આવ્યા?\nશીતલસિંહ : અરે મહારાજ, એ તો કંઈ વસમું છે !\nરાઈ : જરા ધીરા પડીને કહો.\nશીતલસિંહ : દીવા ઉપલાણેથી આવે છે, તેથી હું નદીકિનારે ચાલતો ચાલતો ઉત્તર તરફ ગયો. દીવા તો આવ્યા જ જાય. જતાં જતાં આ વાડીનો ઉતરાતો દરવાજો પડે છે, એટલે સુધી હું લગભગ પહોંચ્યો. ત્યાં નદીના ઓવારા પર શિવનું દહેરું આવ્યું. દીવા તેમાંથી નીકળતા હતા, તેથી અંદર જઈને જોઉં છું તો જળાધરી કને કોઈ માણસનું માથા વગરનું ધડ પડેલું. શિવલિંગ ઉપર ઊંચે ચોટલાવતી બાંધેલું માથું લટકે, ને તેમાંથી લોહીના ટીપાં શિવલિંગા ઉપર પડે. ત્યાંથી લોહી વહી નીચે પડખામાં મોટા કુંડમાં નળ વાટે ટપકે. કુંડમાં સેંકડો પડિયા તરે અને દરેક પડિયામાં ઘીનો દીવો. જે પડિયા પર નળમાંથી લોહી ટપકે તે પડિયો ટપકાના જોરથી કુંડમાંથી બહાર વહી આવી નદીમાં જાય. એ રીતે એ દીવાની હાર આવે છે. ત્યાં કોઈ માણસ નથી. અને એ રીતે કોણ જાણે ક્યારનું યે થતું હશે ! વાડીમાં હું ઉગમણે ઝાંપેથી આવ્યો છું, તેથી તે વકહતે આ દીવા હશે કે નહિ તે મને ખબર નથી.\nરાઈ : બીજી કાંઈ તપાસ કરી ?\nશીતલસિંહ : બીજે શી તપાસ કરું ? માણસ તો ઓળખાયો નહિ. અને એ દેખાવા જોતાં વાર મારા ગાત્ર શિથિલ થઈ ગયાં. પગ લથડી ગયેલા, તોપણ જેમ ઉતાવળું ચલાય તેમ ચાલી હું એક શ્વાસે અહીં પાછો આવ્યો. રેતીમાં ચાલતો જાઉં ને દહેરા તરફ જોતો જાઉં કે એમાંથી કોઈ નીકળતું તો નથી.\nરાઈ : પણ તમને પાછા આવતા કાંઈક વધારે વાર થઈ. દહેરું અહીંથી આઘું નથી. તેથી લાગે છે કે કંઈ વિચાર કરવા ઊભા રહ્યા હશો.\nશીતલસિંહ : વિચાર ? વિચાર તે શા હોય ?\nરાઈ : એ દેખાવા જોઈ કાંઈ વિચાર તો તમારા મનમાં ઉત્પન્ન થયા છે જ. શા વિચાર આવ્યા ? સાચું કહો.\nશીતલસિંહ : મહારાજ એવા વિચાર તો ઘણા આવે. વિચાર કાંઈ આપણને પૂછીને આવે છે? ને ગભરાટની દશા !\nરાઈ : ગભરાટના ગમે તેવા વિચાર હોય તો પણ મારે તે જાણવા છે. કહો.\nશીતલસિંહ : ખરાખોટા ને ગાંડાઘેલા વિચાર શું કામ કહેવડાવો છો ? અને કંઈ બધું સાંભરે છે?\nરાઈ : તમને બધું સાંભરે છે ને કહેવું જ પડશે. મારી આજ્ઞા છે.\nશીતલસિંહ : આપની આજ્ઞાને આધીન છું. મારી જ્ઞાનેન્દ્રિયો પહેલાં મારી કર્મેન્દ્રિયો આપની આજ્ઞાને વશ થાય છે, એવો આપનો પ્રતાપ છે; પણ મારા વિચાર જાણ્યાથી આપણે રોષ થાય તો ?\nરાઈ : ગમે તેવા વિચાર તમને થયા હશે, પણ તમને ક્ષમા કરીશ. મારું અભય વચન છે.\nશીતલસિંહ : દહેરામાંનો દેખાવ જોઇ મને એવો વિચાર થયો કે ઓ ! પ્રભુ ! પેલો માળી રાજા થયો તેના કરતાં આ બાપડાએ મસ્તકપૂજા કરી તે રાજા કેમ ન થયો ? એ વિચારથી મારું હૈયું ભરાયું ને હું થોડી વાર ત્યાં ઠરી ગયો. વિચાર બહુ મૂર્ખાઈભરેલો હતો, માટે હું ક્ષમા માગું છું.\nરાઈ : ક્ષમા તો મેં પ્રથમથી આપેલી જ છે, અને શીતલસિંહ ! તમારો વિચાર મૂર્ખાઈભરેલો નહોતો. માત્ર માળીનો ધંધો કરનારમાં રાજા થવાની લાયકાત આવેલી ન હોય એ પણ ખરું છે, અને હું માળી જ હોત તો હું રાજા થવાનું કબૂલ કરત પણ નહિ. પણ હું માળી નથી. હું સ્વર્ગવાસી રાજા રત્નદીપનો પુત્ર જગદીપદેવ છું, અને જાલકા તે મારી માતા અમૃતદેવી છે.\nશીતલસિંહ : હેં ! હેં ! કેવું આશ્ચર્ય ! આપ એ ખરું કહો છો?\nરાઈ : જુવો, આ મારી કમ્મરે મારા પિતાની ગોળ તરવાર વીંટાળેલી છે, અને તેની મૂઠ પર તેમની રત્નમુદ્રા છે.\n[કમર પરનાં વસ્ત્ર ખસેડીને તરવાર બતાવે છે.]\nશીતલસિંહ : આજ સુધી આપને માળી ગણ્યા તે મારો અપરાધ ક્ષમા કરો, મહારાજ !\n[પગે પડે છે]\nરાઈ : મેં પોતાને માળી ગણાવ્યો છે. તમારો અપરાધ નથી. ઊઠો.\nશીતલસિંહ : મહારાજ ! કૃપાવન્ત છો, માટે પૂછું છું. આ પ્રકારે રાજ્ય મેળવવાનું કેમ પસંદ કર્યું ?\nરાઈ : મને રાજ્ય અપાવવા જાલકા માલણને વેશે અહીં આવી, અને તે મને રાજ્ય અપાવવાની યોજનાઓ કરતી હતી. એવામાં પર્વતરાયનો અકસ્માત વધ થયો, તેથી જાલકાએ આ પથ ગ્રહણ કર્યો.\nશીતલસિંહ : આપ તો પ્રથમથી નાખુશ હતા તે હું જાણું છું. જાલકાએ અને મેં આગ્રહ કરી આપને આમ રાજા બનાવ્યા.\nરાઈ : શીતલસિંહ ! એક માત્ર પ્રભુ સિવાય બીજું કોઈ સંપત્તિ આપવા સમર્થ નથી. તમે એમ માનતા હો કે મેં રાજ્ય અપાવ્યું, કે જાલકા એમ માણતી હોય કે મેં રાજ્ય અપાવ્યું કે હું એમ માણતો હોઉં કે મેં રાજ્ય મેળવ્યું, તો તે સર્વ ભ્રાન્તિ છે.\nપ્રભુથી સહુ કંઈ થાય છે, અમથી થાય ના કાંઈ;\nરાઈનો પર્વત કરે, પર્વત બાગની માંહીં.\nકારણોના કારણોને પ્રવર્તાવનાર મૂળ કારણ અને કર્તા તે પરમાત્મા છે. આપણું કર્તવ્ય માત્ર તેનાં સાધનરૂપે પ્રવૃત્તિ કરવાનું છે. તેને જે સિદ્ધિ ઇષ્ટ છે તેનો માર્ગ આપણે ત્યાગ કરીએ ત્યાં આપણી જવાબદારી ઉત્પન્ન થાય છે, પણ સિદ્ધિ તો તેની જ છે. પ્રભુની ઈચ્છા વિના મને રાજ્ય મળવાનું નથી.\nશીતલસિંહ : મહારાજ ! આપને રાજ્ય મળી ચૂક્યું છે. હવે પાછલી વાત ઉઘાડવાની જરૂર નથી.\nરાઈ : એમ હું નથી માનતો. અને વળી, તમને છૂટ આપું છું કે તમારી ખુશી હોય તો અત્યારે જઈને પ્રકટ કરો કે આ પર્વતરાય નથી, પણ જગદીપદેવ છે.\nશીતલસિંહ : મહારાજ ! મને એવો હલકો ધાર્યો ? વળી, હવે એ વાત કોઈ માને પણ નહિ, અને મને એથી લાભ પણ નહિ. પર્વતરાયના વધની હકીકત મનાય તો પણ તે ગુપ્ત રાખ્યાના ગુનાહ માટે મને કોણ જાણે કેવો દંડ થાય ? હવે તો જે બન્યું છે તે કાયમ રાખવું એ જ માર્ગ છે.\nરાઈ : તમને યોગ્ય લાગે તેમ તમે કરજો. તમારા વિચાર જાગ્રત કરવાને માટે મેં તમને દીવાનું મૂળ સ્થાન જોવા મોકલ્યા હતા. દેહરામાંની અને દીવાની બધી ગોઠવણ મેં કરેલી છે. તમે તપાસ કરી હોત તો જણાત કે એ ધડ અને માથું મીણના છે. અને એ ટપકે છે તે લોહી નથી પણ લાલ રંગનું પાણી છે.\nશીતલસિંહ : મહારાજ ! એ બધો શ્રમ શા માટે લીધો?\nરાઈ : તે દિવસે નગરમાં મસ્તકપૂજાનો ગરબો સ્ત્રીઓ ગાતી હતી, તે સાંભળી તમે કહેલુંકે જે મસ્તક પૂજા કરી રાજ્ય માગે તેની વંછા મહાદેવ બીજે જન્મે પૂરી કરે. તેથી મને મળેલા રાજ્ય વિશે તમારા મનમાં વિચાર ઉત્પન્ન કરવા મેં આ ઘટના કરેલી.\nશીતલસિંહ : મહારાજ ! બુદ્ધિવડે, પ્રભાવવડે અને ભાગ્ય વડે આપ રાજા થવા યોગ્ય છો. મને આપના નિષ્ઠાવાન ભકત તરીકે સ્વીકારશો. કાલે સાંજે આપ ભોંયરામાંથી નીકળી સવારી ચઢાવશો ત્યારથી આપ ગુર્જરેશ પર્વતરાય છો, અને હું આપનો સદાનો વફાદાર સામંત શીતલસિંહ છું. હવે આપણે જવું જોઈએ. આપને ભોંયરામાં દાખલ થવાનો વખત થયો છે, અને જાલકાને અધીરાઈ થતી હશે.\n[બન્ને જાય છે]\nभिद्यते हृदयग्रन्थिश्छिद्यन्ते सर्वसंशया: ।\nज़ीयन्ते चास्य कर्माणि तस्मिन्दृष्टे परावरे ॥\nमुण्डकोपशनिषद, २. २. ८.\nઅર્થ: તે પરાવર (દૂરના અને પાસેના પરમાત્મ) નું દર્શન થતાં આ (પુરુષ)ના હ્રદયની ગાંઠ ભેદાય છે, સર્વ સંશયો છેદાય છે અને કર્મો નષ્ટ થાય છે.\nयदा सर्व प्रभिद्यन्ते हृदयस्येह ग्रन्थयः\nअथ मत-र्यो मृतो बह्वत्येतावदनुशासनम् ॥\nकठोपनिषद, ६ वल्ली, १५\nઅર્થ: જ્યારે અહીં હૃદયની બધી ગાંઠો ભેદાઈ ગઈ છે ત્યારે મર્ત્ય (મનુષ્ય) અમૃત (અમર) થાય છે, એટલું અનુશાસન (છે).\n↑ ભવાઈ સંગ્રહમાં 'કજોડાના વેશ' માં મસ્તકપૂજાનો ગરબો આવે છે.\n"https://gu.wikisource.org/w/index.php?title=રાઈનો_પર્વત/અંક_ચોથો/_પ્રવેશ_૬_ઠ્ઠો&oldid=51862" થી મેળવેલ\nઆ પાનામાં છેલ્લો ફેરફાર ૩૧ જાન્યુઆરી ૨૦૧૬ના રોજ ૦૭:૩૧ વાગ્યે થયો.


આઈપેડ અને આઈફોન વચ્ચે તફાવત 2019\nઆઇપેડ અને આઈફોન વચ્ચેનો તફાવત\nઆઈપેડ vs આઇફોન\nએપલના પ્રોડક્ટ રેખામાં બે નવા ઉમેરા આઇપેડ અને આઇફોન છે 4. આઇફોન4ના અનાવરણ વખતે ઘણા લોકોએ જોયું કે તે ખરેખર સંચાલિત છે ખૂબ જ એ4પ્રોસેસર દ્વારા. તેમ છતાં તેઓ સમાનતાઓ ધરાવે છે, તેઓ તફાવતો છે કે જે ચોક્કસ ઉપયોગો માટે તેમને યોગ્ય બનાવે છે. તેમની વચ્ચે સૌથી મોટો તફાવત તેમના કદ (પન ઇરાદો) છે. આઇપેડ આઈપેડ કરતાં લગભગ7ગણું વધારે છે પરંતુ સહેજ પાતળું છે. મોટી ડિવાઇસ એપલે આઇપેડમાં સારી સ્પેક્સ મૂકવાની મંજૂરી આપે છે.\nએક, આઈપેડમાં9.7 ઇંચનો ડિસ્પ્લે છે જ્યારે આઇફોન પાસે 3.5ઇંચનું ડિસ્પ્લે છે, પરંતુ માત્ર થોડી વધારે રીઝોલ્યુશન છે. તેમ છતાં, આઈપેડની મોટી સ્ક્રીન વિડિઓ જોવા અથવા ઇન્ટરનેટ બ્રાઉઝ કરતી વખતે તે વધુ સારું બનાવે છે. તમે હજુ પણ તે જ આઇફોન સાથે કરી શકો છો પરંતુ જ્યારે તમને ઓનલાઇન આવે ત્યારે નાની સ્ક્રીન અને ખૂબ જ વારંવાર ઝૂમ સાથે કરવાનું રહેશે. આઈપેડ એક મોટી બેટરીથી પણ સજ્જ છે, તે જ વિડિઓ વિડીયો અથવા બ્રાઉઝીંગ ટાઇમની સમાન રકમ પૂરી પાડવા માટે. આઈપેડમાં મોટી પાવર આવશ્યકતાઓ છે અને આઈફોનની સમાન સ્પેક્સ ધરાવતી બેટરીને ઇન્સ્ટોલ કરવાથી ઓછી ઉપલબ્ધ પાવરનો અર્થ થશે.\nજોકે આઈપેડના આઇફોન પર કેટલાક ફાયદા છે, ત્યાં પણ ભૂમિકા છે કે જે ફક્ત આઇફોન જ રમી શકે છે. આઇપેડ કૉલ્સ કરવા અથવા આઇફોન જેવી ટેક્સ્ટ સંદેશાઓ મોકલવામાં સક્ષમ નથી; બધા પછી, જેઓ કૉલ કરવા અથવા પ્રાપ્ત કરવા માટે તેમના ચહેરા પર આઈપેડ પકડી રાખવા માગે છે. આઈપેડ પણ એક વિડીયો કેમેરાથી સજ્જ નથી, તેથી તમે વીડિયો રેકોર્ડ કરી શકતા નથી અથવા તેની સાથે ચિત્રો પણ લઈ શકતા નથી. આઇફોન4પાસે વાસ્તવમાં2કેમેરા છે, એક ચિત્રો અને વિડિયો માટેના પાછળના ભાગમાં અને વિડિઓ કૉલિંગ માટે આગળ છે.\nઆઇપેડમાં માત્ર થોડા જ સેન્સર છે જે તમને નવીનતમ આઇફોન પર મળશે. અત્યારે સૌથી મહત્વપૂર્ણ સેન્સર જિરોસ્કોપ છે જે એક્સીલરોમીટર કરતાં વધુ સારી ગતિ સેન્સિંગ માટે પરવાનગી આપે છે. તે રમત નિયંત્રણો અને અન્ય સામગ્રી માટે નવી શક્યતાઓ ખોલવા જોઈએ. દુર્ભાગ્યે, હાલના આઈપેડ તે એપ્લિકેશન્સ ચલાવી શકતા નથી કારણ કે તેમાં આઇફોનની ગેરોસ્કોપ નથી.\nઆઇપેડ આઈફોન કરતાં ઘણું મોટું છે\nઆઈપેડમાં આઈફોન કરતાં મોટી બેટરી છે\nતમે આઇફોન પર કોલ કરી શકો છો, પરંતુ આઈપેડ પર નહીં\nઆઇફોન પાસે કેમેરા, પરંતુ આઇપેડ નહીં\nઆઇપેડ કરતાં આઇફોન વધુ સેન્સર છે


રાજકારણી તરીકે ભલે મોદી ‘હિટ’ હોય પણ બિગસ્ક્રિન પર તેમની ફિલ્મો ‘ફ્લોપ’ રહી છે - GSTV\nHome » News » રાજકારણી તરીકે ભલે મોદી ‘હિટ’ હોય પણ બિગસ્ક્રિન પર તેમની ફિલ્મો ‘ફ્લોપ’ રહી છે\nપ્રધાનમંત્રી નરેન્દ્ર મોદી ભારતીય રાજનીતિના એક એવા નેતા છે જે ખાલી રાજનીતિક જગતમાં જ નહીં પણ ફિલ્મ જગતમાં પણ સામાન્ય રૂપથી ચર્ચિત છે. તેમને ટ્વિટર પર સૌથી વધારે ફોલો કરનારા ભારતીય છે અને તેમની ફેન ફોલોઈંગ કરોડોમાં છે. ક્યારેક રેલવે સ્ટેશન પર ચા બનાવનાર પ્રધાનમંત્રી બની ગયા તે જાણવામાં રસ પડે છે. ઉતાર ચઢાવથી ભરેલું તેમનું જીવન કોઈ ફિલ્મની કહાનીથી ઓછું નથી રહ્યું. ફિલ્મથી લઈ વેબસીરીઝ અને ડોક્યુમેન્ટ્રી સુધી મોદી ઘણું બધું બન્યા. મોદી પર બુક તો પહેલાં જ લખાઈ ચૂકી હતી. પણ મહત્ત્વની વાત ત્યારે થઈ જ્યારે મોદી દુનિયાના સૌથી મોટા સર્વાઈવલ શો મેન વર્સેજ વાઈલ્ડમાં જોવા મળ્યો.\nઓમંગ કુમારના નિર્દેશનમાં બનેલી વિવેક ઓબેરોય સ્ટારર આ ફિલ્મ પીએમ મોદી પર બનેલી સૌથી વધારે ચર્ચામાં અને વિવાદોમાં રહેલી ફિલ્મ છે. લગભગ 8 કરોડ રૂપિયાના બજેટમાં બનેલી આ ફિલ્મે 123 કરોડ રૂપિયાનો બિઝનેસ કર્યો છે. ફિલ્મનો વિપક્ષોએ વિરોધ કર્યો છે. આ ફિલ્મ પર સતત આરોપ લગાવવામાં આવ્યા અને સેન્સર બોર્ડથી ક્લીન ચિટ મળી ગયા બાદ રિલીઝના એક દિવસ પહેલા જ તેને રોકવામાં આવી હતી.\nમોદી-જર્ની ઓફ અ કોમન મેન\nપીએમ મોદીની જિંદગી પર બનેલી આ વેબસીરીઝ પણ વિવાદોનો વિષય બનેલી છે. ઉમેશ શુક્લાના નિર્દેશન પર બનેલી આ વેબસીરીઝ પર ચૂંટણી આયોગે બેન લગાવ્યો હતો. આ વેબસીરિઝને બેન કરવા પાછળ તેનો ઉદ્દેશ હતો કે તેનાથી સત્તાધારી પાર્ટીને ફાયદો પહોંચશે. કુલ 10 એપિસોડમાં બનેલી આ વેબસીરીઝ ફેઝલ ખાન, આશીષ શર્મા, મહેશ ઠાકુર અને પ્રાચી શાહએ મુખ્ય ભૂમિકા નીભાવી છે.\nપીએમ મોદી પર તમામ પ્રકારની ડોક્યુમેન્ટરી ફિલ્મો બની ચૂકી છે. ગુજરાતમાં થયેલી ધમાલ દરમિયાન મોદી ગુજરાતના મુખ્યમંત્રી હતા. તેના પર ઘણા બધા આરોપ લગાવવામાં આવ્યા હતા પણ મોદીએ પોતાના કામથી તે વસ્તુને પણ પાછળ છોડી દીધી હતી. તે સમયે પણ મોદી પર ઘણી ડોક્યુમેન્ટ્રી ફિલ્મ બની હતી અને તેના પ્રધાનમંત્રી બન્યા પછી તેની પર ડોક્યુમેન્ટ્રી ફિલ્મો બનાવામાં આવી. ફેરફાર માત્ર એટલો હતો કે નેગિટિવથી પોઝિટિવ બની ચૂક્યું હતું.\nએક્ટર અને ભારતીય જનતા પાર્ટી ગોરખપુરથી સાંસદ રવિ કિશન બે વાર મોદી પર ફિલ્મ બનાવા પર પોતાનું નિવેદન આપી ચૂક્યા છે. રવિ કિશનનું કહેવું છે કે પીએમ મોદી પર ભોજપુરી ફિલ્મ બનાવા માગે છે. તાજેતરમાં એક બયાનમાં જણાવ્યું હતું કે તે ફિલ્મ બનાવશે તો તેમાં નાચવા ગાવાનું નહીં હોય. તે પૂરેપૂરી વાસ્તવિક તથ્યો પર આધારિત હશે.\nBirthday Special: કરોડપતિ છે પીએમ નરેન્દ્ર મોદી, જાણો કેટલી છે તેમની વાર્ષિક આવક\nENO નો એક પાઉચ તમને બનાવી દેશે એટલા સુંદર કે, ભલભલાને આવશે ઈર્ષા


New Jersey police says Gun-shaped cell phone case notagood idea | US: ગન આકારના મોબાઇલ ફોન ન ખરીદવા પોલીસની લોકોને વિનંતી - Divya Bhaskar\nNew Jersey Police Says Gun shaped Cell Phone Case Not A Good Idea\nન્યૂજર્સીઃ અમેરિકાના ન્યૂજર્સીમાં પોલીસે લોકોને ગન જેવા દેખાતા મોબાઇલ ફોનની ખરીદી ન કરવાની અપીલ કરી હતી. ન્યૂજર્સી પોલીસે ફેસબુક પર કહ્યુ હતું કે તે ખૂબ ભયાનક અને ખૂબ ખતરનાક વિચાર છે. અમે તમને આ પ્રોડક્ટનો ઉપયોગ ન કરવાની ભારપૂર્વક ભલામણ કરીએ છીએ. રાજ્યની પ્રોસિક્યુટર ઓફિસે પણ આ સંદેશને દોહરાવ્યો હતો.\nઅહેવાલો અનુસાર લોકો પાસે ગન જેવા આકારના વિવિધ સ્ટાઇલમાં ફોન હોવાના અનેક કેસ સામે આવ્યા છે. આ પ્રકારના ફોન ઇબે સહિતની અનેક વેબસાઇટ પરથી સરળતાથી ખરીદી શકાય છે. આ વર્ષ દરમિયાન યુવકો પાસે હથિયાર છે તેવું સમજી ભૂલથી પોલીસ દ્વારા અનેક બાળકોને શૂટ કરવામાં આવ્યા છે. ફેબ્રુઆરી મહિનામાં લોસ એન્જલસ પોલીસના એક અધિકારીએ 15 વર્ષીય છોકરાને ગોળી મારી ઇજાગ્રસ્ત કર્યો હતો. આ છોકરો ગનની રેપ્લિકા સાથે ઉભેલા તેના મિત્રની નજીકમાં ઉભો હતો.\nગયા વર્ષે નોર્થન કેલિફોર્નિયા શેરિફ ડેપ્યુટી પર કોઇ કાર્યવાહી કરવામાં નહી આવે એવી જાહેરાત કરાઇ હતી. 13 વર્ષનો એક બાળક રાઇફલ જેવી દેખાતી નકલી ગન લઇ ઉભો હતો ત્યારે આ પોલીસ અધિકારીએ ભૂલથી તેના પર સાત વાર શૂટ કરી તેની હત્યા કરી હતી. આવો જ અન્ય કેસ 12 વર્ષના તામીર રાઇસનો છે. તામીર જ્યારે નકલી ગન લઇ ઉભો હતો ત્યારે ક્લેવેલેન્ડ પોલીસના એક અધિકારીએ તેને શૂટ કર્યો હતો. જજે તે અધિકારી વિરુદ્ધ ફોજદારી કેસ ચલાવવાનું યોગ્ય કારણ હોવાનું માન્યુ હતું પરંતુ અધિકારીએ કહ્યુ કે તેની પાસે ફાયરિંગ કર્યા સિવાય અન્ય કોઇ વિકલ્પ નહોતો.\nઆગળની સ્લાઇડમાં જુઓઃ ગન જેવા દેખાતા મોબાઇલ ફોનનો વપરાશ કરતા યુઝર્સ


Readgujarati.com: જિંદગીને ચાહું છું – પરાજિત પટેલ\nAugust 19th, 2006 | પ્રકાર : નિબંધો | 22 પ્રતિભાવો »\nસદાય આનંદમાં રહેવાની, હંમેશા સ્મિતનાં ફૂલડાં વેરતા રહેવાની કળા જેને આવડી જાય છે તેની પાસે દુ:ખ, શોક, હતાશા જેવી લાગણીઓ કદી પણ ફરકતી નથી. દિવાળીની મોજ-મજા હંમેશા તે લૂંટી શકે છે, ચિંતા અને શોકની હોળી તેના જીવનમાં કદી પ્રગટતી દિવાળી જ હોય છે ! ટૂંકમાં તેને માટે હર એક દિવસ દિવાળી જ હોય છે.\nએક ચિંતક કહે છે, ‘દુ:ખને ધિક્કારવાની જરૂર નથી, આનંદને આવકારવાની જરૂર છે.’ વાત સાચી છે. હૈયામાં આનંદના ધોધ ઊછળતા હશે, પ્રસન્નતાના તરંગો ઊઠતા હશે તો શોકને દૂર કરવાના કોઈ પ્રયાસોની તમને જરૂર નહિ પડે. શોક સ્વયં તમારા માર્ગમાંથી હટી જશે. પ્રકાશ હોય ત્યાં અંધારું ન હોય. આનંદ હોય એટલે શોકનું અસ્તિત્વ આપોઆપ નાશ પામે. જરૂર દુ:ખનો નાશ કરવાની નથી, સુખને – આનંદને – પ્રસન્નતાને પ્રગટાવવાની છે અને તેય થોડા સમય માટે નહિ, કાયમ માટે.\nસ્મિત ભર્યા ચહેરે ફરતું અને સુખનું ગુલાબ ઊડાડતા ફરવું તે એક કલા છે. આ કલા કંઈ બધાને હસ્તગત થતી નથી પણ જેને હસ્તગત થઈ જાય છે તેના જીવનમાં દુ:ખ કે શોકનો પડછાયો સુદ્ધાં પડતાં નથી.\nજીવતાં શીખો. યાદ રાખો કે સોગિયુ ડાચું રાખીને કે ચિંતાભર્યો ચહેરો રાખીને ફરવાથી દુ:ખો અને ચિંતાઓની વીંછણો તમારો કેડો છોડવાની નથી એ તો સદાય તમારી પાછળ પડેલી જ રહેવાની. ને જો એમ હોય તો શા માટે હસતા ચહેરે હાસ્યની છોળો ઊડાડતાં ઊડાડતાં ન ફરવું ? પ્રાપ્ત સ્થિતિને પલટી શકાય તેમ નથી. તો શા માટે મનની મોજ સાથે ન જીવવું ? જિંદગી જીવવાનો શ્રેષ્ઠ તરીકો શા માટે ન અપનાવવો ?\nહું એક એવી સ્ત્રીને ઓળખું છું જે એક શાળામાં શિક્ષિકા છે. એને જુઓ એટલે લાગે કે જીવતી જાગતી ખુશી જઈ રહી છે. એના ચહેરા પર હોય હાસ્ય અને આનંદ – કદી કંટાળો નહિ, કદી જિંદગીની કોઈ ફરિયાદ નહિ, ઉત્સાહનો જીવંત ફૂવારો જાણે ! વર્ગમાં દાખલ થાય એટલે બાળકોમાં ખોવાઈ જાય. એને મેં પૂછ્યું કે : ‘તમે શી રીતે આમ આનંદી રહી શકો છો ? તમને કંટાળો આવતો નથી ? તેણે જવાબમાં હસીને કહ્યું, ‘ના. કારણકે હું જિંદગીને ચાહું છું.’ છે, એનો જવાબ ટૂંકો, પણ સચોટ. રોદણાં રડનારા, જિંદગીને ચાહતા નથી, ધિક્કારે છે.\nજે જિંદગીને ચાહે છે તે કામને ચાહે છે. ને કામમાંથી પ્રેરણા મેળવે છે. એકએક પળ એના માટે ખુશીની છાબ લઈને આવે છે. એકએક દિવસ એના માટે આનંદની ખુશનસીબીનો સંદેશો લઈને આવે છે. જિંદગીને ચાહે છે તે જિંદગીને ધિક્કારતો નથી, રોદણાં રડતો નથી. બીજા આગળ સુખોના અભાવનાં, શોકનાં ગાણાં ગાતો નથી. શિક્ષકોના જવાબમાં જિંદગીને ચાહવાની વાત છે. આપણામાં કેટલા જિંદગીને ચાહતા હોય છે ? જે શ્રેષ્ઠ જિંદગી પરમાત્મા તરફથી આપણને મળી છે, તેને આપણામાંના ઘણા બધા મહદઅંશે ધિક્કારતા હોય છે. પોતે કદરૂપો છે, રૂપાળો નથી, પોતે ગરીબ છે –અમીર નથી, પોતે દુર્બળ છે- શક્તિશાળી નથી, પોતાને ઝૂંપડું મળ્યું છે – મહેલ નથી, પત્ની સામાન્ય છે – રૂપ રૂપનો અંબાર નથી, ઓછું ભણતર છે – મોટી મોટી ડિગ્રી નથી, સામાન્ય કારકૂન છે – મોટો અધિકારી નથી….બસ અભાવનાં ગાણાં !\nજે નથી તેના ગાણાં ગાઈએ છીએ જે છે તેની વાત નથી કરતા. આપણે નકારાત્મક ભૂમિકા ભજવી રહ્યા છીએ. આપણે જે લૂંટાઈ ગયું છે તેના પર અશ્રુપાત કરીએ છીએ જે બચી ગયું છે તેનો આનંદ ઊજવતા નથી. આપણે એક જોખમી નકરાની બુનિયાદ પર ઊભા છીએ. રાતના અંધારાની નહિ, શીતળ પ્રકાશ રેલાવતા ચંદ્રની વાત કરો. વરસાદથી થતા કીચડની નહિ, ધરતીમાંથી ઊગી નીકળતા લીલા તૃણાંકુરો ની વાત કરો. એ આપણે કરતા નથી.\nઆ વાત માત્ર કોઈ સ્ત્રી કે પુરુષની નથી, જિંદગીના ચહેરાને આંસુથી ખરડીને ફરનારા સહુ કોઈની છે. તમને નથી લાગતું કે આપણે ખોટી રીતે જીવી રહ્યા છીએ ?\n« Previous ભુજ શહેરનો નાગર ચકલો – નરેશ અંતાણી\nબે પ્રેરક પ્રસંગો – સંકલિત Next »\nઈશ્વરે આખી સૃષ્ટિની રચના કરી, અને જે કાંઈ જીવ અને જગત બનાવ્યાં તેમાં જીવંત પ્રાણીઓમાં કેટલીક શક્તિઓ મૂકી, જેને કારણે તે પોતાનો વ્યવહાર ચલાવી શકે. નીચી કોટિના જીવોમાં પોષણ અને વૃદ્ધિની શક્તિ મુખ્ય રહી છે. બેકટેરીયા, એકકોષી જીવો વગેરે સતત વૃદ્ધિ પામ્યા કરે છે અને પોષણ મળે ત્યાં સુધી જીવે છે. વનસ્પતિ તેનાથી ઊંચી કોટિમાં ગણી શકાય. તેનામાં પણ પોષણથી ... [વાંચો...]\nઆધુનિક યુગનાં પુણ્યો – મીનાક્ષી ચંદારાણા\nઆપણાં શાસ્ત્રો-પુરાણોએ જુદા જુદા ગ્રંથો દ્વારા આપણને પાપ-પુણ્યની વિભાવના આપી છે. જેમ કે ગરીબ(વંચિતો), ગાય (સમૃધ્ધિનો સ્ત્રોત), અને બ્રાહ્મણ(વિધા આપનાર) ને ખવડાવવું તે પુણ્ય. બિલાડી જેવું બિન-ઉત્પાદક પ્રાણી પણ ગુસ્સામાં તો નહીં, ભૂલેચુકે પણ આપણાથી મરી જાય તો સોનાની બિલાડીના મૂલ્યનું પાપ. પર્યાવરણની જાળવણી માટે કેવો સરસ ઉપાય ! આવા ઘણા નિયમો હતા, જેને અનુસરીને સામાન્ય માણસ પાપબોધથી બચી શકે, ... [વાંચો...]\nનાનો હતો ત્યારે ધર્મના સંસ્કાર ઘણા હતા. મા હતાં, પિતાજી નહોતા. માનો સમય.... સવારે, બપોરે, રાતે, ઉપાશ્રયમાં જાય. સાધ્વીજીઓ રાતે કથાવાર્તા કહે. સાધુઓ સવારે, બપોરે વ્યાખ્યાન વાંચે. હું ત્યારે શાળામાં હોઉં, પણ રાતે તો અચૂક મા સાથે સાધ્વીજીઓ પાસે ગયો જ હોઉં. પોરબંદર ગામમાં. મન ઉપર એ બધી વાતોના, કથાઓના સંસ્કાર પડે. શ્રદ્ધાના સંસ્કાર પડે. કશુંક ખોટું થયું હોય તો ... [વાંચો...]\n22 પ્રતિભાવો : જિંદગીને ચાહું છું – પરાજિત પટેલ\nAugust 19, 2006 at 10:44 am\nI can quote one sentence, which I read recently and very touching:\nBe sentimental but not sad.\nEnjoy the reading, music and life.\nThanks for such nice article to both, Shri Parajit Patel and Mrugeshbhai.\nસાચી વાત છે. જીદંગી તો એક સફર છે. કેવી રીતે પ્રવાસ કરવો એ મુસાફર એટલે કે માનવ પર આધાર રાખે છે. અડધા ભરેલા પાણીના ગ્લાસને કોઇ અડધો ભરેલો કહે છે અને કોઇ અડધો ખાલી કહે છે.\nAugust 19, 2006 at 9:47 pm\n‘દુ:ખને ધિક્કારવાની જરૂર નથી : આનંદને આવકારવાની\nજરૂર છે ‘.સાચી વાત !ઉપરના અમિતભાઈના દૃષ્ટિબિંદુ સાથે\nહું સહમત છું.લેખક અને તંત્રીશ્રીને ધન્યવાદ !\njai shree krishna mrugeshbhai and parajeet patel\nI am regular reader of Parajit patel\nSir so nice u r forever\nOne does not gain anything for complaints and crying for Abhav.\nWhatever one gets, and welcomes and enjoys it becomes happy.Otherwise one losses whatever received. Moments just pass away.\ni m really touched by ur beautiful article.I am login this site http://www.readgujarati.com for the first time. thank u for the beatiful and understanding article to Shri Parijat Patel and Mrugeshbhai.\npiyush upadhyay says:\nreal truth but difficult to maitain…..


સાચવજો-માધવ રામાનુજ | मोरपींछ\nરાત પડી છે ને અંધારું છે સાચવજો\nઊંઘ ચડી છે ને અંધારું છે સાચવજો !\nકેટકેટલું ભટક્યા ત્યારે ઝાંખી ઝાંખી\nવાટ પડી છે ને અંધારું છે સાચવજો !\nહંમેશાં નિષ્ફળ રહેતી’તી એ ઈચ્છાઓ\nપાર પડી છે ને અંધારું છે સાચવજો !\nજીવનભર જે ગણગણવાનું મન હતું એ\nકડી જડી છે ને અંધારું છે સાચવજો !\nસાથી સંગાથીને સાથે નહીં લેવાની\nજીદ નડી છે ને અંધારું છે સાચવજો !\nબધાં ગયાં ને રહી ગઈ સ્મરણોની કેવળ\nએક છડી છે ને અંધારું છે સાચવજો !\nએકાંતો કંઈ રમ્ય નથી એની અત્યારે\nખબર પડી છે ને અંધારું છે સાચવજો !\nકોઈ આવશે એવી આશા હજુ હશે પણ-\nઆંખ રડી છે ને અંધારું છે સાચવજો !\nયાદ કરો એ મનમાં આવી ઊભું રહે, એ\nશુભ ઘડી છે ને અંધારું છે સાચવજો !\n(માધવ રામાનુજ )\nThis entry was posted on May 9, 2016, in કવિતા-સમગ્ર and tagged ગુજરાતી કવિતા. Bookmark the permalink.\tLeaveacomment\n← માધવનું સપનું-મનોજ્ઞા દેસાઈ\nબગીચામાં-નીતા રામૈયા →


ભગવાન શિવની પૂજા કરતી વખતે ભૂલથી પણ ન કરો આ5વસ્તુઓનો ઉપીયોગ, નહિ તો...\nPosted on 10:04 am March 19, 2020 12:43 pm October 19, 2020 Author Urvi PatelComments Off on ભગવાન શિવની પૂજા કરતી વખતે ભૂલથી પણ ન કરો આ5વસ્તુઓનો ઉપીયોગ, નહિ તો…\nસોમવારનો દિવસ ભોળાનાથને સમર્પિત છે, આ દિવસે ભોળાનાથને પ્રસન્ન કરીને તેનો આશીર્વાદ મેળવી શકાય છે. ભગવાન શિવની ફૂલ, આંકડા, ધતુરો, ચંદન, ફળ, ભાંગ દ્વારા પૂજા કરી શકાય છે. આ સિવાય માન્યતા છે કે પૂજામાં અમુક વસ્તુઓનો ઉપીયોગ કરવાથી ભગવાન ક્રોધિત થઇ શકે છે અને પૂજાનું ફળ પણ નથી મળતું.\nભગવાન શિવની પૂજામાં ન કરો આ વસ્તુઓનો ઉપીયોગ:\n1. ભગવાન શંકરની પૂજામાં શંખનો પ્રયોગ ન કરવો જોઈએ. કથા અનુસાર શંકરજીએ શંખચૂડ રાક્ષસનો વધ કર્યો હતો માટે તેની પૂજામાં શંખનો પ્રયોગ નથી થતો.\n2. ભગવાન શિવની પૂજામાં તુલસીનો ઉપીયોગ પણ અમાન્ય ગણવામાં આવે છે. માનવામાં આવે છે જ્યારે માતા તુસલી વૃંદા રૂપમાં હતી ત્યારે શિવજીએ તેના પતિ જાલંધરનો વધ કર્યો હતો. આજ કારણ છે કે શિવ પૂજામાં બીલીપત્ર ચઢાવવામાં આવે છે ન કે તુલસી.\n3. ભગવાન શિવની પૂજામાં એ વાતનું ખાસ ધ્યાન રાખવું કે પૂજાની સામગ્રીમાં વપરાતા ચોખા ખંડિત ન હોવા જોઈએ.\n4. ભગવાન શિવને કેતકીના ફૂલો પણ અર્પણ કરવા જોઈએ નહિ. તેના સિવાય શિવજી પર જાસૂદના ફૂલો પણ ચઢાવવા જોઈએ નહિ.\n5. ભગવાન શિવ પર કેસરી કે પીળા રંગનું ચંદન જ ચઢાવવું જોઈએ. ધ્યાન રાખો કે ભોળાનાથ પર લાલ રંગનું ચંદન ક્યારેય પણ ચઢાવવું જોઈએ નહીં.


કચ્છના ખેડૂતોને અમેરિકન કેસર તારી શકે? | Abhiyaan-1661_Kutch seffron-suchita boghani - Sambhaav News\nકચ્છના ખેડૂતોને અમેરિકન કેસર તારી શકે?\nકચ્છનો ખેડૂત પ્રયોગશીલ છે. પાણીની છત ન હોવા છતાં નવા-નવા પાક લેવાના અખતરા કરે છે. ક્યારેક સફળ થાય છે તો ક્યારેક નિષ્ફળ. અત્યારે એક ખેડૂતે કાશ્મીરી કેસર વાવવાનો પ્રયત્ન કર્યો છે અને બે ખેડૂતોએ અમેરિકન કેસરનો પ્રયોગ કર્યો છે. અમુક વખતે પાક સફળ થાય, ઉત્પાદન મળે, પરંતુ તેનું વેચાણ ન થઈ શકે તેવી પણ પરિસ્થિતિ ઊભી થાય, ત્યારે ખેડૂતને મજબૂરીથી નવો પાક ઉગાડવાનો પ્રયત્ન છોડી દેવો પડે છે. અમેરિકન કેસર અને કાશ્મીરી કેસરનો પ્રયોગ કેટલો સફળ થશે તે તો આવનારો સમય જ કહી શકશે…..\nકચ્છમાં વરસાદનું પ્રમાણ હંમેશાં અનિયમિત રહ્યું છે. વરસાદ આવે ત્યારે પ્રમાણમાં સારો પડે, નહીં તો દુષ્કાળનાં દ્વાર ખટખટાવે. આવી સ્થિતિમાં પણ કચ્છનો ખેડૂત નવા પાક ઉગાવવાના પ્રયત્ન કરવાનું ચૂકતો નથી. પહેલા કચ્છમાં ખારેક છૂટીછવાઈ ઊગતી હતી. ખેડૂતોએ ઇરાકની બારહી ખારેક પકવવી શરૃ કરી ને તેનો સ્વાદ વિદેશીઓને પણ લાગ્યો, તેની મોટા પાયે નિકાસ થવા લાગી. તેવી જ રીતે કચ્છી દાડમ, કચ્છની કેસર કેરીની ખ્યાતિ દેશ-વિદેશમાં ફેલાઈ. અહીંના ખેડૂતો ડ્રેગન ફ્રૂટ જેવાં વિદેશી ફળોની યશસ્વી ખેતી કરે છે. ગોવાની પથરાળ જમીન, ખૂબ વરસાદ અને ખૂબ ગરમી હોય તેવા પ્રદેશમાં થતાં કાજુનો પાક લેવાનો પ્રયત્ન પણ થયો છે. હવે કચ્છના ખેડૂતો અમેરિકન કેસર અને કાશ્મીરી કેસરના પાકના પ્રયોગો કરી રહ્યા છે.\nકેસર સામાન્ય રીતે ઠંડા પ્રદેશમાં થતો પાક છે. અમેરિકન કેસરને પણ ઠંડું વાતાવરણ જોઈએ છે. કચ્છમાં શિયાળા દરમિયાન તાપમાન ખૂબ ઓછું થઈ જાય છે. છ મહિનાની અંદર જ કેસરનો પાક તૈયાર થઈ જાય છે. આથી શિયાળામાં તેનું ઉત્પાદન મળી શકે તેવી ધારણાના આધારે માંડવી તાલુકાના વેકરા ગામના ખેડૂતોએ અમેરિકન કેસરનું વાવેતર કર્યું છે. જોકે ગત વર્ષે રાપર તાલુકાના સઈ ગામના એક ખેડૂતે પણ અમેરિકન કેસર વાવી ઉત્પાદન મેળવ્યું હતું, પરંતુ તે વેચાયું ન હતું. તેના કારણે આ વર્ષે તેમણે નવા પ્રયોગ તરીકે કાશ્મીરી કેસર વાવવાનો અખતરો કર્યો છે. આ બંને પ્રયોગો કેટલા યશસ્વી થાય તે તો પાક આવ્યે અને વેચાયા પછી જ ખબર પડે.\nકાશ્મીરી કેસર એટલે મીઠાઈ કે આઇસક્રીમમાં વપરાતું કેસર અને અમેરિકન કેસર એ એક પ્રકારનો તેલીબિયાંનો પાક છે. જોકે આ અમેરિકન કેસરના ફૂલના તાંતણા (પુંકેસર) કાશ્મીરી કેસરની અવેજીમાં વપરાય છે. આ તાંતણા કેસરી રંગ તો આપે છે, પરંતુ તેના જેવા ગુણધર્મ કે સોડમ ધરાવતાં હોતાં નથી. બંનેે પાક તદ્દન અલગ છે. કાશ્મીરી કેસરના પાકને ખૂબ ઠંડું વાતાવરણ જોઈએ. લગભગ ૨૦ ઇંચથી વધુ વરસાદ જોઈએ. જુલાઈ-ઑગસ્ટમાં આ પાકની રોપણી થાય છે અને ઑક્ટોબર-નવેમ્બરમાં તેના પર ફૂલ લાગે છે. જ્યારે અમેરિકન કેસર એક પ્રકારના તેલીબિયાંનો પાક છે. કસુંબી તરીકે ઓળખાતાં આ પાકના ફૂલના પુંકેસરનો ઉપયોગ કેસર તરીકે થાય છે અને તેનાં બીજ ફરી વખત પાક લેવા માટે વાવવા માટે ઉપયોગી થાય છે. આ પાક ઑક્ટોબર-નવેમ્બરમાં વાવવામાં આવે છે અને તેનાં ફૂલ ફેબ્રુઆરી-માર્ચમાં આવે છે.\nવેકરા ગામમાં અમેરિકન કેસરનું વાવેતર કરનારા અરવિંદભાઈ પિંડોરિયા સાથે વાત કરતાં તેમણે જણાવ્યું હતું કે, ‘ઠંડા પ્રદેશનો આ પાક હોવા છતાં કચ્છની ઠંડી તેને માફક આવે છે. ૩૦ ડિગ્રી સુધીના તાપમાનનો તેને વાંધો આવતો નથી. મેં અને મારા મિત્ર વેલજીભાઈ વરસાણીએ એક-એક એકરમાં અમેરિકન કેસર વાવ્યું છે. અત્યારે છોડવા સરસ ઊગી ગયા છે. આગામી માસમાં તેના પર ફૂલ લાગશે. એક એકરમાં ૧૭ કિલો ઉત્પાદન મળવાનું અનુમાન છે. જોકે આ પાકના માર્કેટિંગ માટે પ્રયત્ન હજુ કર્યા નથી. એક એકરમાં વાવેતર કરવા માટે ૪૦૦ ગ્રામ બિયારણ લાગ્યું હતું. આ બિયારણનો ભાવ કિલોના રૃ. એક લાખની આસપાસનો હોય છે. જો ઉત્પાદનને સારું બજાર મળે તો એક કિલોના ૬૦-૭૦ હજારનો ભાવ મળી શકે, આમ ૧૭ કિલોના ૧૦ લાખ આસપાસ ભાવ મળી શકે. અમે આ પાક તદ્દન ઓર્ગેનિક પદ્ધતિથી લઈએ છીએ. ગોબર, ગૌમૂત્રનો જ તેમાં પ્રયોગ કર્યો છે.’\nગત વર્ષે અમેરિકન કેસર વાવનારા સઇ ગામના જશુભા સોઢા કહે છે, ‘ગાંધીનગર આસપાસ કોઈક જગ્યાએ અમેરિકન ખેતરની ખેતી અંગેનો લેખ મેં વાંચ્યો હતો. તેના આધારે હું ત્યાં ગયો હતો અને તેમની પાસેથી બિયારણ અને માર્ગદર્શન મેળવ્યાં હતાં. છાણિયું ખાતર વાપરીને ૫થી ૬ કિલો ઉત્પાદન મેળવ્યું હતું. જોકે હું દલાલોના ભરોસે રહ્યો અને આ નવા પ્રયોગ થકી મેળવેલું ઉત્પાદન વેચાયા વગરનું પડ્યું રહ્યું. તેથી આ વરસે કાશ્મીરી કેસરના વાવેતરનો પ્રયોગ કર્યો છે. મેં ૧૪૫ જેટલા છોડ વાવીને ખૂબ નાના પાયે આ પ્રયોગ કર્યો છે. તેનું બિયારણ કાશ્મીરથી મગાવ્યું હતું. જૂનાગઢ કૃષિ યુનિવર્સિટીમાંથી માર્ગદર્શન મેળવવા મેં પ્રયત્નો કર્યા હતા. જોકે મને પ્રોત્સાહન મળ્યું ન હતું. આ વરસે કાશ્મીરી કેસરના છોડ તો ઊગી ગયા છે, પરંતુ હજુ ફૂલ બેઠા નથી. હું પરિણામની રાહમાં છું.’\nતેઓ વધુમાં કહે છે, ‘ખેડૂતો પોતાના જોખમે અને પોતાની હિંમતથી નવા પ્રયોગો કરે, પરંતુ સરકારનો સહકાર મળતો નથી. નવા પાક અંગે પૂરતું માર્ગદર્શન કે તેના માર્કેટિંગ અંગે કોઈ પ્રયત્નો સરકાર તરફથી થતાં નથી. તેથી નાનાં ગામડાંનો પ્રયોગશીલ ખેડૂત લાચાર બની જાય છે.’\nકચ્છ જિલ્લા ખેતીવાડી અધિકારી યશોધર શિહોરાનો આ અંગે સંપર્ક કરતાં તેમણે જણાવ્યું હતું કે, ‘ખેડૂતો પ્રયોગ કરે છે તે સારી વાત છે, પરંતુ જ્યારે ઉત્પાદનને યોગ્ય માર્કેટ મળે અને ખેડૂતને નફો થાય તો જ પ્રયોગ સફળ થયો માની શકાય. કચ્છમાં ઉત્પાદિત થતાં અમેરિકન કેસરનું લેબોરેટરી ટેસ્ટિંગ કરાવવું જોઈએ. તેનો સ્વાદ, સોડમ અને રંગ પણ કેવા હોય છે તે જોવું જોઈએ. ઉપરાંત આ વિશિષ્ટ પ્રકારની ખેતી માટે જાણકાર મજૂરો મળે તે પણ એટલું જ મહત્ત્વનું છે. જો બધા જ પાસા યોગ્ય રીતે પાર પડે અને ખેડૂતને નફો થાય તો આ પાકનું વ્યાપારી ધોરણે વાવેતર કરી શકાય. સરકાર અને ખેતીવાડી ખાતું માર્કેટિંગ માટે ખેડૂતોને સહયોગ આપી શકે.’\nઆણંદ કૃષિ યુનિવર્સિટીના બાયોટૅક્નોલોજી ડિપાર્ટમેન્ટના વડા ડૉ. આર.એસ. ફોગટે આ બાબતે જણાવ્યું હતું કે, ‘અમેરિકન કેસર એ કેસર નથી, પરંતુ તે તેલીબિયાંનો પાક છે. કસુંબી (સેફ્લાવર) તરીકે ઓળખાતાં આ બિયાંનું તેલ મગફળી કે સરસવના તેલ કરતાં વધુ સારી ગુણવત્તાવાળું હોય છે. તેમાં કોલેસ્ટ્રોલ અને સેચ્યુરેટેડ ફેટી એસિડ ઓછું હોય છે. તેથી તે પ્રમાણમાં મોંઘું હોય છે. તેના પાનને ઉકાળીને ગ્રીન ટીની જેમ પીવાય છે. તે આરોગ્યપ્રદ હોય છે, પરંતુ તેના તાંતણાને કેસર કહી ન શકાય. ખેડૂતોએ તેમના ઉત્પાદનનું લેબોરેટરી ટેસ્ટિંગ કરાવવું જોઈએ. આ અમેરિકન કેસર માત્ર કેસર જેવો રંગ આપે છે તેથી તે ગુટકા કે અન્ય વસ્તુમાં ભેળસેળ કરવા માટે વપરાય છે. તેમ જ કચ્છનું વાતાવરણ કાશ્મીરી કેસર માટે યોગ્ય નથી. તેથી જો પહેલા વર્ષે કદાચ ફૂલ લાગે તો પણ બીજા વર્ષે ફૂલ લાગશે નહીં. કાશ્મીરી કેસર ગુજરાતમાં થઈ ન શકે.’\nઅમેરિકન કેસરના બિયાંના તેલનું માર્કેટ ઘણું મોટું છે. તે અંગે તથા તે ક્યાં વેચી શકાય તે અંગે જો સરકાર દ્વારા ખેડૂતોને માર્ગદર્શન મળે તો આ ખેતી તેમના માટે લાભકારક સાબિત થઈ શકે.\nઆજે GSTનો પહેલો જન્મ દિવસ, સરકારની કમાઈમાં આવ્યો રૂ. 12 લાખનો ઉછાળ\nભ્રષ્ટાચાર ન અટકે તો ટેક્ષ ભરવાનું બંધ કરોઃ હાઈકોર્ટ\nઉપરાષ્ટ્રપતિ ચૂંટણી: રાહુલ ગાંધીએ નીતિશ કુમાર સાથે કરી વાત\nપબ્લિક રિવ્યૂ: ડરાવશે નહીં, હસાવશે અા ભૂત\nનીતીશની તાજપોશી માટે અડવાણીને આમંત્રણ અપાયું


રફી-વિશેષ- મહાગાયક મહામાનવ\nYou are here :HOME >> Features >> Khaas-Baat >> રફી-વિશેષ- મહાગાયક મહામાનવ\nએક ખૂબ જ સારા ગાયક હોવાની સાથે મોહમ્મદ રફી વિરલ અને ઉમદા વ્યક્તિ પણ હતા એવું તેમણે કરેલાં વિધાનો, તેમની દિનચર્યા અને તેમના વિચારોમાં પ્રતીત થાય છે. તેમની સાથે કામ કરનારા દિગ્ગજ કલાકારોએ પણ કોઈ પણ જાતની મર્યાદા બાંધ્યા વિના દિલ ખોલીને તેમનાં વખાણ કયાર઼્ છે. તેમની હાજરીમાં પણ અને તેમની ગેરહાજરી પછી પણ. મોહમ્મદ રફી વિશેની કેટલીક અલપઝલપ વાતો જાણીએ\nમોહમ્મદ રફી ખુદ અપની ઝુબાની\nહું એક સીધોસાદો મુસલમાન છું. અલ્લાહ પર પુષ્કળ યકીન રાખું છું. શરાબ નથી પીતો, સિગારેટ નથી પીતો. પાન સુધ્ધાં ખાતો નથી. મારો સમાજ એ મારું ઘર છે. હું પીતો નથી અને પીવડાવવાનું પણ પસંદ કરતો નથી. મારા મઝહબ સાથે મને બેહદ પ્રેમ છે. રોઝા અને પાંચેય નમાઝના સમય સાચવીને એનું પાલન કરું છું. હું અનુભવું છું કે અલ્લાહનો મારા પર ખાસ ઉપકાર છે, કારણ કે હું તો એક અત્યંત મામૂલી માણસ છું છતાં અલ્લાહે મને ઘણુંબધું આપ્યું છે.\nમોહમ્મદ રફીનું શેડ્યુઅલ શું રહેતું?\nરફીસાહેબ રોજનો અડધો કલાક રિયાઝ કરતા હતા. ખાવાપીવામાં કોઈ ખાસ પરહેઝ નહોતા કરતા. બરફનું ઠંડું પાણી પણ પી લેતા અને દિવસમાં બે-ત્રણ વાર ઠંડી લસ્સી પણ પી લેતા. અતિશય ઠંડીની સીઝનમાં પણ ક્યારેય ઠંડા પાણીથી દૂર રહેવાનું તેમને મંજૂર નહોતું. ઍર-કન્ડિશન્ડ રૂમની અતિશય ઠંડક પણ તેમના અવાજને કોઈ અસર પહોંચાડી શકી નહોતી. સારું અને સ્વાદિષ્ટ ખાવાના તેઓ શોખીન હતા. જ્યારે તેમને કોઈ ખાવાપીવા માટે સલાહ આપતું ત્યારે તેઓ કહેતા કે અવાજ તો ઉપરવાળાની દેન છે, એને જ્યારે જોઈશે ત્યારે એ મારી પાસેથી પાછો લઈ લેશે.\nમોહમ્મદ રફીના વિચારો\nમને અત્યાર સુધી એ નથી સમજાયું કે માણસ પાસે શું હોય ત્યારે એ સંતુષ્ટ બને છે. મારી પાસે પૈસા, નામ અને પ્રસિદ્ધિ એ બધું જ છે છતાં પણ કોણ જાણે કેમ મન કરે છે કે હું એક ગુમનામ માણસ બની જાઉં અને એક સાવ સામાન્ય માણસની જેમ સ્વતંત્રાથી હરું-ફરું, કારણ કે કોઈક વાર આ શોહરત માણસની રૂહ સુધી પહોંચીને તેને નુકસાન પહોંચાડે છે. એક વાર મને મન થયું હતું કે દિલ્હી ગેટની બહાર બેસીને ચણા ખાઉં, પણ મારી એ ઇચ્છા આજ સુધી પૂરી નથી થઈ શકી. એવી તો અનેક ઇચ્છાઓ છે જે શોહરતવાળો માણસ પૂરી નથી કરી શકતો. જ્યારે એક સામાન્ય માણસ જે ઇચ્છે એ કરી શકે છે, જે ચાહે એ ખાઈ શકે છે.\nમોહમ્મદ રફીનો જિંદગીનો છેલ્લો દિવસ કેવો હતો?\n૧૯૮૦ની ૩૧ જુલાઈના રોજ નવ વાગ્યે નાસ્તો પતાવીને મોહમ્મદ રફી એક બંગાળી ગીતનું રિહર્સલ કરી રહ્યા હતાં. દેવી મા પર આધારિત એક ડિવોશનલ ગીતમાં શ્યામલી મિત્રા નામનાં બંગાળી મ્યુઝિક-ડાયરેક્ટર તેમની સાથે હતાં. એક કલાક રિહર્સલ પતાવ્યા પછી લગભગ ૧૦ વાગ્યે તેમણે તેમના સાળાને પોતાને છાતીમાં દુખાવો થઈ રહ્યો છે એ વાત કહી. એ વખતે તેમના સાળાએ તેમને એક સોડા મિન્ટની ગોળી આપી. જોકે તેમને એનાથી ફરક ન પડ્યો એટલે તેઓ ડૉક્ટર પાસે દોડ્યા હતા. ફૅમિલી-ડૉક્ટરે તાત્કાલિક હૉસ્પિટલમાં જવા કહ્યું. અને તેઓ બાંદરાના રફી મેન્શનથી સીધા માહિમમાં આવેલી નૅશનલ હૉસ્પિટલમાં પહોંચ્યા હતા. હૉસ્પિટલમાં પોતાની રીતે ચાલીને તેઓ પહોંચ્યા હતા. હૉસ્પિટલમાં ખબર પડી કે તેમને હાર્ટ-અટૅક આવ્યો છે. જોકે નૅશનલ હૉસ્પિટલમાં અપૂરતાં મશીનોને કારણે તેમને બૉમ્બે હૉસ્પિટલમાં લઈ જવામાં આવ્યા. જોકે ત્યાં ગયા પછી પણ ત્યાંનાં કેટલાંક મશીનો ટેક્નિકલ ખામીને કારણે બંધ પડ્યાં હતાં, જેને કારણે તેમની ટ્રીટમેન્ટ વિલંબાઈ ગઈ. મશીન આવે ત્યાં સુધી તેમને એમ જ હૉસ્પિટલમાં કેટલીક પ્રાથમિક સારવાર પ્રમાણે રાખવામાં આવ્યા. છેક ૧૧ કલાકના અંતરાળ પછી મશીનની વ્યવસ્થા થઈ. જોકે જ્યારે ડૉક્ટરે તેમને તપાસ્યા ત્યારે તેમને ખબર પડી ગઈ હતી કે આ વ્યક્તિ હવે લાંબું નહીં ખેંચી શકે અને રાત્રે લગભગ ૧૦.૧૦ મિનિટે તેમનો જીવ જતો રહ્યો. બીજે દિવસે બપોરે સાડાબાર વાગ્યે તેમના ઘરેથી તેમના પાર્થિવ દેહને બાંદરાની જામા મસ્જિદ તરફ લઈ જવામાં આવ્યો ત્યારે હજારોની સંખ્યામાં જનમેદની ભેગી થઈ હતી. એટલા લોકો એકત્રિત થયા હતા કે છેક છ વાગ્યે તેઓ જામા મસ્જિદ પહોંચી શક્યા હતા. અને સાડાછ વાગ્યે તેઓ કબરમાં પહોંચી શક્યા હતા. તેમની અંતિમવિધિમાં રાજ કપૂર, સંજીવકુમાર, અમજદ ખાન, અમિતાભ બચ્ચન, મનમોહન દેસાઈ, શશી કપૂર, કલ્યાણજી-આણંદજી જેવા અનેક દિગ્ગજ કલાકારો સામેલ થયા હતા. રફીસાહેબનો દેહાંત થયો ત્યારે બહાર પણ જોરદાર વરસાદ વરસી રહ્યો હતો. જ્યારે તેમને કબરમાં ઉતારવામાં આવ્યા એ પછી થોડી વારે વરસાદ શાંત પડ્યો હતો. તેમના ચાહોકોએ ત્યારે કહ્યું હતું કે આ મહાન કલાકારની વિદાયથી આકાશ પણ રોઈ પડ્યું હતું, જે હવે ધીમે-ધીમે શાંત થઈ રહ્યું છે.\nત્રણ દિગ્ગજોના મનોભાવ\nકિશોરકુમાર : રફીસાહેબ મહાન ગાયક હતા એ અનુભવ મેં પોતે પણ કર્યા છે. ગાવામાં ભલે અમારો સાથ ઓછો રહ્યો, પરંતુ આપસી સંબંધો ખૂબ સારા હતા. દિલચસ્પ વાત એ હતી કે હું પોતે પણ એક ગાયક છું. પણ મારા માટે પણ તેમણે પ્લેબૅક સિન્ગિંગ કર્યું છે. ફિલ્મ ‘રંગોલી’, ‘શરારત’, ‘હાથી મેરે સાથી’ જેવી ઘણી ફિલ્મોમાં તેમણે ગીતો ગાયાં છે. ‘હાથી મેરે સાથી’ના બધાં ગીતો મેં ગાયા હતાં, પરંતુ ‘નફરત કી દુનિયા કો છોડ કે પ્યાર કી દુનિયા મેં...’ ગીત ઘણા પ્રયત્નો પછી પણ હું પ્રૉપર રીતે ન ગાઈ શક્યો. એ વખતે છેલ્લે મને થયું કે આ ગીતને શ્રેષ્ઠ ન્યાય રફીસાહેબ જ આપી શકશે. આ તેમની મોટાઈ જ હતી કે તેઓ તરત જ આ ગીત ગાવા માટે રાજી થઈ ગયા. આટલા મોટા ગાયક હોવા છતાં આ ગીત તેમને પહેલાં જ કેમ ઑફર ન કરાયું એ બાબતનો રંજ રાખ્યા વિના ત્વરિત તેઓ આના માટે રાજી થઈ ગયા હતા.\nઓ. પી. નૈયર : મારો અને રફીસાહેબનો બહુ જ ગહેરો નાતો રહ્યો છે. મારી પહેલી ફિલ્મનું ગીત તેમણે જ ગાયું હતું. ‘સીઆઇડી’માં અમારો સાથ વધુ ગહેરો બનતો ગયો. પછી તો અમે એકબીજાની જરૂરિયાત બનતા ગયા. મારા મોટા ભાગનાં ગીતો હાઈ પિચનાં હોય છે એટલે રફી સિવાય બીજું કોઈ ગાઈ પણ ન શકે.\nઆર. ડી. બર્મન : મારા પિતા એસ.ડી. બર્મન રફીસાહેબને પસંદ કરતા હતા. હું મારા પિતાજીને અસિસ્ટ કરતો ત્યારે રફીસાહેબને મળવાની તક મળતી હતી. ‘છોટે નવાબ’માં મેં જ્યારે સ્વતંત્ર રીતે મ્યુઝિક કમ્પોઝ કર્યું ત્યારે રફીસાહેબે એમાં ગીત ગાયું હતું. મને સફળતા મળી ત્યાં સુધી જમાનો બદલાઈ ગયો હતો. ત્યારે બીજા સિંગરો પણ લેવા પડતા હતા. એટલે હું બહુ વધારે રફીસાહેબને પ્રાધાન્ય ન આપી શક્યો જેનો અફસોસ મને જીવનભર રહેશે. જોકે રફીસાહેબ ખરેખર એક નિદોર્ષ માણસ હતા. તેમની શખ્સિયત સાદગીસંપન્ન હતી. બહુ જ ભોળપણથી તેઓ ના પણ પાડી શકતા હતા. તેમના મૃત્યુના થોડા દિવસ પહેલાં તેમની સાથે મેં એક ગીત રેકૉર્ડ કર્યું હતું. અમે બન્ને સાથે ગાઈ રહ્યા હતા. ગીત હતું ‘યમા યમા, યમા યમા, યે ખૂબસૂરત સમા...’ એ વખતે મારાથી તેમને કહેવાઈ ગયું હતું કે તમે તો આટલા મોટા ગાયક છો, તમારા અવાજ સાથે હું મારો અવાજ કેવી રીતે મળાવી શકીશ. તો તેમણે ખૂબ જ સહજ રીતે કહ્યું હતું કે એમ ન બોલો, એમ કહો કે હું તમારા અવાજને કઈ રીતે મારા અવાજમાં ન્યાય આપી શકીશ. એ ગીત અમે જુગલબંધીમાં ખૂબ સરસ રીતે ગાયું હતું. જ્યારે પણ ગીતનું રેકૉર્ડિંગ હોય તેઓ ભીંડીબજારમાંથી હલવો લઈને આવતા અને અમે બધા ભેગા બેસીને ખાતા.


2G - PNB કૌભાંડની તપાસ કરનારાની બદલી\nCBIના ડાયરેકટર રાવ ત્રાટકયાઃ કુલ ૨૦ ઓફિસરોની ફેંકાફેંકી\nનવી દિલ્હી તા. ૨૨ : કેન્દ્રીય તપાસ એજન્સી સેન્ટ્રલ બ્યૂરો ઓફ ઈન્વેસ્ટિગેશન (સીબીઆઈ)ના વચગાળાના ડાયરેકટર નાગેશ્વર રાવે સંસ્થામાં કરેલાં મોટાં ફેરફારોમાં ૨૦ અધિકારીઓની બદલી કરી નાખી છે. આમાં 2G કૌભાંડ કેસના તપાસનીશ અધિકારી વિવેક પ્રિયદર્શીનો પણ સમાવેશ થાય છે.\nટ્રાન્સફર ઓર્ડરમાં જોકે જણાવાયું છે કે જે અધિકારીઓને બંધારણીય અદાલતો દ્વારા કેસની તપાસ સોંપવામાં આવી હોય એમણે એમની બદલી કરાઈ હોવા છતાં એ કેસોની તપાસ ચાલુ રાખવી.\nપ્રિયદર્શીનું પોસ્ટિંગ દિલ્હીમાં એન્ટી-કરપ્શન બ્રાન્ચમાં કરવામાં આવ્યું હતું, પણ એમને હવે ચંડીગઢ ટ્રાન્સફર કરી દેવાયા છે.\nતામિલનાડુમાં જેમાં ૧૩ જણ માર્યા ગયા હતા તે સ્ટરલાઈટ-વિરોધી દેખાવો દરમિયાન કરાયેલા ગોળીબારની ઘટનાની તપાસ કરનાર અધિકારી એ. સરવનનને મુંબઈમાં બેન્કિંગ, સિકયુરિટીઝ અને છેતરપીંડી વિભાગમાં ટ્રાન્સફર કરી દેવાયા છે. આ વિભાગ હીરાના વેપારીઓ નીરવ મોદી અને મેહુલ ચોકસી સામે લોન ડીફોલ્ટ કેસોમાં તપાસ કરે છે.\nસીબીઆઈના વચગાળાના ડાયરેકટર તરીકે નાગેશ્વર રાવની કરાયેલી નિમણૂકને જાણીતા ચળવળકાર અને સુપ્રીમ કોર્ટના લોયર પ્રશાંત ભૂષણે પડકારી છે. એની સુનાવણી ૨૪ જાન્યુઆરીએ કરાશે. ભૂષણે આ નિર્ણયને આપખુદભર્યો ગણાવ્યો છે અને કહ્યું છે કે રાવની નિમણૂક વડા પ્રધાન મોદી, દેશના સૌથી મોટા વિરોધ પક્ષના નેતા અને દેશના ચીફ જસ્ટિસ અથવા એમના દ્વારા પોતાના પ્રતિનિધિ તરીકે નિયુકત સુપ્રીમ કોર્ટના જજની બનેલી ઉચ્ચ સ્તરીય પસંદગી સમિતિની ભલામણ અનુસાર કરવામાં આવી નથી.(૨૧.૭)


'What do you mind if we don't get the vaccine?' | વેક્સિનના બીજા ડોઝ માટે સમજાવી રહેલા શિક્ષકોને લોકોએ કહ્યું, ‘અમે રસી ન લઈએ તો તમને શું વાંધો છે?’ - Divya Bhaskar\n"What Do You Mind If We Don't Get The Vaccine?"\nરસી ન લેવા અમદાવાદીઓના બહાના:વેક્સિનના બીજા ડોઝ માટે સમજાવી રહેલા શિક્ષકોને લોકોએ કહ્યું, ‘અમે રસી ન લઈએ તો તમને શું વાંધો છે?’\nકેટલાક લોકોએ એવું બહાનું બતાવ્યું કે, રસી લેવી છે પણ નોકરીમાંથી રજા નથી મળતી\nકોરોના વેક્સિનનો બીજો ડોઝ ન લીધો હોય તેવા લોકોને ફોનથી સમજાવવાની જવાબદારી શિક્ષકોને સોંપાઇ છે. પરંતુ રસી ન લીધેલા લોકો શિક્ષકોને બીજો ડોઝ ન લેવાના રસપ્રદ બહાના જણાવી રહ્યાં છે. શિક્ષકો ફોન કરે તો મોટાભાગના લોકો પૂછે છે કે, હું વેક્સિન ન લઉં તો તમને શું વાંધો છે, વેક્સિન લેવા માટે જબરદસ્તી થોડી હોય. તો ઘણા લોકો કહે છે કે, બંને ડોઝ લઇ લીધા છે, પરંતુ ઓનલાઇન સર્ટિફિકેટ જનરેટ થતું નથી.\nઅમદાવાદના5લાખ કરતા વધુ લોકોએ કોરોના વેક્સિનનો બીજો ડોઝ લીધો નથી. આ તમામ લોકોને બીજો ડોઝ લેવા સમજાવવાની જવાબદારી નગર પ્રાથમિક શિક્ષણ સમિતિના શિક્ષકોને સોંપવામાં આવી છે. આ માટે નગર પ્રાથમિક શિક્ષણ સમિતિએ 2500 શિક્ષકોને કામગીરી સોંપી છે. દરેક શિક્ષકે દરરોજના 150થી 200 લોકોને ફોન કરીને કોરોના વેક્સિનના ફાયદા સમજાવવાની સાથે બીજો ડોઝ ન લે ત્યાં સુધી તેનું ફોલોઅપ કરવાની જવાબદારી સોંપાઇ છે. જેથી શિક્ષકો દરરોજ પોતાને આપેલા ડેટાને આધારે લોકોને ફોન કરી રહ્યાં છે.\nશિક્ષકોના જણાવ્યા પ્રમાણે, લોકો ફોન ઉપાડીને સમજાવીએ તો સમજે છે, પરંતુ ઘણા લોકો ધમકાવે પણ છે. જેમ કે અત્યારે કેમ ફોન કરો છો, વેક્સિન આપવી હોય તો ઘરે આવીને આપી જાઓ. વગેરે બાબતો શિક્ષકોને સંભળાવે છે. પરંતુ શિક્ષકો પોતાના સ્વભાવ પ્રમાણે અને નક્કી કરેલા ફોર્મેટ પ્રમાણે જ તેઓને માહિતી પૂછી રહ્યાં છે અને કાઉન્સેલિંગ કરી રહ્યાં છે. શિક્ષકોની કામગીરી એક અઠવાડિયા સુધી ચાલશે.\nકેટલાકે કહ્યું, ઘરે આવી બીજો ડોઝ આપો\nશિક્ષકોએ નામ ન આપવાની શરતે જણાવ્યું હતું કે, અમે જ્યારે ફોન કરીએ છીએ તો લોકો વેક્સિનને લઇને એટલા પ્રશ્નો પૂછે છે કે અમારી પાસે તેના જવાબ નથી હોતા. ઘણા લોકો વારંવાર ફોન કરવા છતાં પણ ઉપાડતા જ નથી. ઘણા લોકો અમને કહે છે કે, પહેલો ડોઝ લઇને અમે ઉપકાર કર્યો હવે બીજો ડોઝથી અમે ધંધે લાગી ગયા છીએ. સરકારને કહો કે ઘરે આવીને બીજો ડોઝ આપી જાય.\nનોકરીમાંથી રજા મળતી નથી\nહેલ્થ વર્કર છો તો ઘરે આવીને આપી જાઓ\nરસી લેવા ક્યાં જવું તે ખબર નથી પડતી\nડોઝ લઇ લીધો છો, સર્ટિ જનરેટ થતું નથી\nએક- બે દિવસમાં લઇ લઇશું\nબહુ લાંબી લાઇનો હોય છે


#Rajkot : શરાફી મંડળીનાં કરોડોના કૌભાંડમાં સામેલ મેનેજર-વાઈસ ચેરમેન ઝડપાયા, ચેરમેનની શોધખોળ ચાલુ - Watch Gujarat News : LIVE LATEST TODAY Online\n#Rajkot : શરાફી મંડળીનાં કરોડોના કૌભાંડમાં સામેલ મેનેજર-વાઈસ ચેરમેન ઝડપાયા, ચેરમેનની શોધખોળ ચાલુ\nચેરમેન ,વાઈસ ચેરમેન અને મેનેજર 4200 રોકાણકારોનાં રૂપિયા 60 કરોડ લઇને ફરાર\nભક્તિનગર પોલીસે વાઈસ ચેરમેન ગોપાલ રૈયાણી તથા મેનેજર વિપુલ વસોયાની ધરપકડ કરી\nWatchGujarat. શહેરનાં ઢેબર રોડ પરના શ્રીમદ ભવન ખાતે આવેલી રામેશ્વર શરાફી સહકારી મંડળીનાં સંચાલકો દ્વારા કરોડોની છેતરપીંડી કરાઈ હોવાની એક ફરિયાદ નોંધાઇ હતી. ફરિયાદમાં ચેરમેન ,વાઈસ ચેરમેન અને મેનેજર 4200 રોકાણકારોનાં રૂપિયા 60 કરોડ લઇને ફરાર થયાનું જણાવાયું હતું. આ મામલાની તપાસ દરમિયાન આજે ભક્તિનગર પોલીસે વાઈસ ચેરમેન ગોપાલ રૈયાણી તથા મેનેજર વિપુલ વસોયાની ધરપકડ કરી લીધી છે. જો કે સૂત્રધાર ચેરમેન સંજય દુધાત્રા હજુ પણ પોલીસ પકડથી દૂર હોય તેની શોધખોળ ચાલી રહી છે.\nઆ અંગે પોલીસ દ્વારા યોજાયેલી પત્રકાર પરિષદમાં જણાવ્યા મુજબ, રામેશ્વર શરાફી સહકારી મંડળીનાં 17 થાપણદારોએ 3.11 કરોડની છેતરપિંડી થયાની ફરિયાદ નોંધાવી હતી. જેમાં મંડળીનાં ચેરમેન સંજય દુધાત્રા, વાઈસ-ચેરમેન ગોપાલ રૈયાણી અને મેનેજર વિપુલ વસોયા કરોડો ઉઘરાવી ફરાર થઈ ગયાનું પણ જણાવ્યું હતું. મંડળીમાં 4200 રોકાણકારોના રૂ. 60 કરોડ રોકાયેલા હતા. જેને લઈને ભોગ બનનાર લોકોને મંડળી દ્વારા આપવામાં આવેલ રિસીપ્ટ લઈ પોલીસનો સંપર્ક કરવાની અપીલ કરવામાં આવી હતી. #શરાફી મંડળી\nપોલીસનાં જણાવ્યા મુજબ, લોકડાઉન દરમિયાન જ મંડળી આર્થિક કટોકટીમાં મુકાઇ ગઇ હતી. જેથી કરીને સભાસદોને સમયસર નાણાં ન ચૂકવી શકતાં ધીમે ધીમે આ વાત એક બાદ એક સભાસદ સુધી પહોંચતાં લોકો સહકારી મંડળીની ઓફિસે પહોંચી ગયા હતા. તેમજ ઉઘરાણીને લઈ હોબાળો કરાયો હતો. ત્યારે મામલો તંગ બનતાં પોલીસે દોડી જઈ સ્થિતિ પર કાબુ મેળવ્યો હતો. જેને પગલે મંડળી રાતોરાત બંધ કરવાં કાવતરું ઘડવામાં આવ્યું હોય તેવું લાગી રહ્યું છે. જો કે મુખ્ય સૂત્રધાર સંજય દુધાત્રા ઝડપાયા બાદ વધુ વિગતો સામે આવવાની શક્યતા છે. #શરાફી મંડળી\nMore #શરાફી મંડળી #Bank #fraud case #criminal #arrested #Rajkot News #Watchgujarat